text:
རྫ་དཔལ་སྤྲུལ་འཇིགས་མེད་ཆོས་ཀྱི་དབང་པོ།
ཐར་བའི་ཕན་ཡོན། དམ་པའི་མཁས་གྲུབ་མང་པོས་རྗེས་སུ་བཟུང༌། །བླ་མའི་བཀའ་བཞིན་བསྒྲུབས་ནས་ཉམས་སུ་བླངས། །ཐར་པའི་ལམ་མཆོག་མ་ནོར་འགྲོ་ལ་སྟོན། །མཚུངས་མེད་བླ་མའི་ཞབས་ལ་ཕྱག་འཚལ་ལོ། །ལྔ་པ་ཐར་པའི་ཕན་ཡོན་དང་དྲུག་པ་བཤེས་གཉེན་བསྟེན་པའི་ཁྲིད་ལ། ཉན་པའི་ཚུལ་སོགས་འདྲ། བཤད་བྱ་དངོས་ལ། དང་པོ་ཐར་པ་ཞེས་བྱ་བ་ནི། འཁོར་བ་སྡུག་བསྔལ་གྱི་རྒྱ་མཚོ་ཆེན་པོ་འདི་ལས་ཐར་ཏེ། ཉན་ཐོས་རང་རྒྱལ་རྫོགས་པའི་བྱང་ཆུབ་གསུམ་གང་གི་གོ་འཕང་ཐོབ་ཀྱང་ཐར་པ་ཡིན། དེ་ལ་ཡང་རྒྱུ་དང་འབྲས་བུ་གཉིས་ལས། དང་པོ་ཐར་པའི་གོ་འཕང་དེ་ཐོབ་བྱེད་ཀྱི་རྒྱུ་ནི། དང་པོ་དལ་འབྱོར་རྙེད་དཀའ་བ་ནས་བཟུང་སྟེ་བློ་ལྡོག་རྣམ་པ་བཞིས་རྒྱུད་ལས་སུ་རང་བར་བྱས་ནས། ལམ་ཐམས་ཅད་ཀྱི་རྨིང་རྡོ་སྐྱབས་སུ་འགྲོ་བ་ནས་བཟུང་སྟེ། ལམ་གྱི་དངོས་གཞི་ཡོངས་སུ་རྫོགས་པ་ལ་ཐུག་གི་བར་དུ་རེ་རེ་ནས་རང་རང་གི་ཕན་ཡོན་བཤད་པ་དང་འཆད་པར་འགྱུར་བ་ཡིན་པས་དེར་འདུ། འབྲས་བུ་ནི་ཉན་ཐོས་རང་རྒྱལ་རྫོགས་པའི་སངས་རྒྱས་གསུམ་གྱི་གོ་འཕང་གང་ཐོབ་ཀྱང༌། ཞི་བ་བསིལ་བ་འཁོར་བའི་སྡུག་བསྔལ་གྱི་འཕྲང་ལས་ཐར་བ་ཅན་ཡིན་པས་ང་རེ་དགའ། དེའི་ནང་ཚན་ལས་ཀྱང༌། ད་རེས་ཐེག་པ་ཆེན་པོ་དང་མཇལ་བས། །དགེ་བ་བཅུ་དང༌། ཚད་མེད་བཞི་དང༌། ཕར་ཕྱིན་དྲུག་དང༌། བསམ་གཏན་བཞི་དང༌། གཟུགས་མེད་བཞི་དང༌། ཞི་ལྷག་གཉིས་ལ་སོགས་པ་ཐམས་ཅད་རྫོགས་པའི་བྱང་ཆུབ་ཁོ་ན་འདོད་པས་བསྒྲུབ་པར་བྱའོ། །སྙམ་དུ་སྦྱོར་བ་སེམས་བསྐྱེད། དངོས་གཞི་དམིགས་པ་མེད་པ། རྗེས་བསྡོ་སྨོན་གྱིས་ཐེབས་པའི་དམ་པ་གསུམ་གྱིས་ཟིན་པས་ཉམས་སུ་བླང་ངོ༌། །
བཤེས་གཉེན་བསྟེན་པ།
དྲུག་པ་བཤེས་གཉེན་བསྟེན་པའི་ཁྲིད་ནི། བླ་མ་མ་བསྟེན་པར་སངས་རྒྱས་འགྲུབ་པའི་ལོ་རྒྱུས་མདོ་རྒྱུད་བསྟན་བཅོས་ཐམས་ཅད་ནས་མ་གསུངས། མཐོང་ཆོས་སུ་ཡང་རང་བཟོ་དང་ཕོ་ཚོད་ཀྱིས་ས་ལམ་གྱི་ཡོན་ཏན་སྐྱེས་པ་གཅིག་ཀྱང་མེད། འདི་ལྟར་རང་དང་བཅས་པའི་སེམས་ཅན་ཐམས་ཅད་ལོག་པའི་ལམ་ལ་རྣམ་རིག་གཟོ་བ་ཉིད་དེ། ཐར་པ་དང་ཐམས་ཅད་མཁྱེན་པའི་ལམ་ལ་ལོང་བ་བཤེས་མེད་ཐང་སྟོང་དུ་མགོ་འཁོར་བ་དང་མཚུངས། དེས་ན་དེད་དཔོན་ལ་མ་བསྟེན་པར་རིན་པོ་ཆེའི་གླིང་ནས་ནོར་བུ་བླངས་པའི་དཔེ་མེད། དེས་ན་དགེ་བའི་བཤེས་གཉེན་དང་དགེ་བའི་གྲོགས་པོ་ནི་ཐར་པ་དང་ཐམས་ཅད་མཁྱེན་པའི་ས་མཁན་མངོན་སུམ་ཡིན་པའི་ཕྱིར་གུས་པས་བསྟེན་དགོས། དེ་ལ་ཡང་དང་པོ་བླ་མ་བརྟག་པ། བར་དུ་བླ་མ་བསྟེན་པ། ཐ་མ་དགོངས་སྤྱོད་བསླབ་པ་དང་གསུམ་ཡོད། དང་པོ་བླ་མ་བརྟག་པ་ནི། སྤྱིར་སོ་སོའི་སྐྱེ་བོ་ནི་གྲོགས་ལ་སོགས་པ་འཕྲལ་རྐྱེན་གྱིས་བསྒྱུར་སླ་བས་དུས་དང་རྣམ་པ་ཐམས་ཅད་དུ་དགེ་བའི་བཤེས་གཉེན་དང་དགེ་བའི་གྲོགས་པོ་ལ་བསྟེན་དགོས་ཏེ། དཔེར་ན་མ་ལ་ཡའི་ཙནྡན་གྱི་ནགས་ཁྲོད་དུ་སྡོང་དུམ་ཕལ་པ་ཞིག་ལྷུངས་ནས་ལོ་མང་སོང་ན་ཙནྡན་གྱི་དྲི་བཟང་པོ་དེ་ལ་འགོས་ནས་ཤིང་ཕལ་པ་དེ་ལ་ཡང་དྲི་ཞིམ་འབྱུང་བ་དང་འདྲ་བར། སྐྱེས་བུ་དམ་པ་ཡོན་ཏན་དང་ལྡན་པ་ལ་བསྟེན་ནས་བསྡད་ན་དེའི་ཡོན་ཏན་གྱི་དྲི་བཟང་པོ་འགོས་ནས་སྤྱོད་ལམ་ཐམས་ཅད་དེ་འདྲ་བར་འགྱུར་ཏེ། ཇི་སྐད་དུ། ཇི་ལྟར་མ་ལ་ཡ་ཡི་ནགས་ཀླུང་དུ། །རྣམ་པར་འཁྱམས་པའི་སྡོང་དུམ་ཕལ་པ་ཡང༌། །ཡལ་འདབ་བརླན་པས་ཙནྡན་དྲི་བསུང་ལྟར། །གང་ལ་བསྟེན་པ་དེ་ཡི་རྗེས་སུ་འགྲོ། །ཞེས་གསུངས་ད་ལྟ་དུས་སྙིགས་མར་སོང་བས་རྒྱུད་སྡེ་རིན་པོ་ཆེ་རྣམས་ནས་བཤད་པའི་བླ་མ་མཚན་ཉིད་ཐམས་ཅད་ཡོངས་སུ་རྫོགས་པར་ཚང་བརྙེད་པར་དཀའ་ཡང༌། གང་ལ་བསྟེན་བྱའི་བླ་མ་དེ་ཡོན་ཏན་འདི་དག་ཚང་བ་ངེས་པར་དགོས་ཏེ། ཕྱི་སོ་ཐར། ནང་བྱང་སེམས།
གསང་བ་གསང་སྔགས་ཏེ་སྡོམ་པ་གསུམ་གྱི་གནང་བཀག་གི་གནས་ལ་འགལ་བ་མ་སོང་བས་རྒྱུད་གཙང་བ། མདོ་རྒྱུད་བསྟན་བཅོས་ཀྱི་གཞུང་ལ་མ་རྨོངས་པའི་ཐོས་པ་ཆེ་བ། མཐའ་ཡས་པའི་སེམས་ཅན་རྣམས་ལ་བུ་གཅིག་པ་ལྟར་བརྩེ་བའི་སྙིང་རྗེས་རྒྱུད་བརླན་པ། ཕྱི་སྡེ་སྣོད་གསུམ་དང༌། ནང་གསང་སྔགས་ཀྱི་རྒྱུད་སྡེ་བཞིའི་ཆོ་ག་ལ་མཁས་པ། དོན་ཉམས་སུ་བླངས་པ་ལ་བསྟེན་ནས་རང་རྒྱུད་ལ་སྤངས་རྟོགས་ཀྱི་ཡོན་ཏན་ཁྱད་པར་ཅན་མངོན་དུ་གྱུར་པ། སྦྱིན་དང་སྙན་སྨྲ་དོན་སྤྱོད་དོན་མཐུན་ཏེ་བསྡུ་བའི་དངོས་པོ་བཞིས་སྐལ་བཟང་གི་སློབ་མ་སྡུད་པ་དེ་ལྟ་བུ་ཞིག་དགོས་ཏེ། དམ་པའི་ཆོས་ཚུལ་མཐའ་དག་རྫོགས་པ་ནི། །སྙིགས་མའི་མཐུས་བྱས་རྙེད་པར་དཀའ་ན་ཡང༌། །སྡོམ་གསུམ་གནང་བཀག་གཙང་མའི་ས་གཞི་ལ། །ཐོས་དང་སྙིང་རྗེ་ཆེན་པོས་ཐུགས་རྒྱུད་བརླན། །སྡེ་སྣོད་སྔགས་རྒྱུད་རྒྱ་མཚོའི་ཆོ་ག་མཁས། །སྤངས་རྟོགས་ཡེ་ཤེས་དྲི་མེད་འབྲས་བུས་ཕྱུག །བསྡུ་དངོས་བཞི་ཡི་མེ་ཏོག་རྣམ་བཀྲ་བས། །སྐལ་བཟང་སློབ་མའི་བུང་བ་སྡུད་ལ་བསྟེན། །ཞེས་གསུངས། ཁྱད་པར་གསང་སྔགས་རྡོ་རྗེ་ཐེག་པའི་མན་ངག་གི་ཟབ་གནད་སྟོན་པའི་བླ་མ་ནི། རྒྱུད་སྡེ་རིན་པོ་ཆེ་ནས་བཤད་པའི་སྨིན་བྱེད་དབང་གི་ཆུ་བོ་ཟམ་མ་ཆད་པས་རྒྱུད་སྨིན་པ། དབང་དུས་སུ་ཁས་བླངས་པའི་དམ་ཚིག་དང་སྡོམ་པའི་གནས་ལ་འགལ་བ་མེད་པ། ཉོན་མོངས་དང་རྣམ་རྟོག་ཆུང་བས་རྒྱུད་ཞི་ཞིང་དུལ་པ། གསང་སྔགས་རྡོ་རྗེ་ཐེག་པའི་གཞི་ལམ་འབྲས་བུའི་རྒྱུད་དོན་ཐམས་ཅད་ཁོང་དུ་ཆུད་པ། ཡི་དམ་ལྷའི་ཞལ་མཐོང་བ་ལ་སོགས་བསྙེན་སྒྲུབ་ཀྱི་རྟགས་རྫོགས་པ། གནས་ལུགས་ཀྱི་དོན་མངོན་དུ་གྱུར་ནས་རྟོགས་པས་བདག་རྒྱུད་གྲོལ་བ། ཐུགས་རྒྱུད་སྙིང་རྗེས་གང་བས་གཞན་དོན་འབའ་ཞིག་གཉེར་བ། འཇིག་རྟེན་ཚེ་འདིའི་ཞེན་པ་སྤངས་པས་བྱ་བ་ཉུང་ཞིང༌། ཕྱི་མ་དང་དུ་ལེན་པས་ནན་ཏན་ཆོས་ལ་སེམས་པ། འཁོར་བ་སྡུག་བསྔལ་དུ་མཐོང་བས་ཐུགས་སྐྱོ་ཤས་ཆེ་ཞིང་གཞན་ཡང་དེ་ལ་བསྐུལ་བ། གང་ལ་གང་འདུལ་གྱི་སྒོ་ནས་སློབ་མ་རྗེས་སུ་འཛིན་པའི་ཐབས་ལ་མཁས་པ། བླ་མའི་བཀའ་བཞིན་བསྒྲུབས་པས་བརྒྱུད་པའི་བྱིན་རླབས་དང་ལྡན་པ། དེ་ལྟ་བུ་ཞིག་ལ་བསྟེན་དགོས་ཏེ། ཁྱད་པར་མན་ངག་སྟོན་པའི་བླ་མ་ནི། །དབང་ཐོབ་དམ་ཚིག་ལ་གནས་ཤིན་ཏུ་ཞི། །གཞི་ལམ་འབྲས་བུའི་རྒྱུད་དོན་ཁོང་དུ་ཆུད། །བསྙེན་སྒྲུབ་རྟགས་རྫོགས་རྟོགས་པས་རང་རྒྱུད་གྲོལ། །སྙིང་རྗེ་ཚད་མེད་གཞན་དོན་འབའ་ཞིག་གཉེར། །བྱ་བ་ཉུང་ཞིང་ནན་ཏན་ཆོས་ལ་སེམས། །སྐྱོ་ཤས་ཆེར་ལྡན་གཞན་ཡང་དེ་ལ་བསྐུལ། །ཐབས་ལ་མཁས་ཤིང་བརྒྱུད་པའི་བྱིན་རླབས་ལྡན། །དེ་ལྟ་བུ་ལ་བསྟེན་ན་དངོས་གྲུབ་མྱུར། །ཞེས་སོ། །དེ་ལས་གཞན་དུ་སྤང་བར་བྱ་བའི་བླ་མའི་མཚན་ཉིད་ནི་འདི་ལྟ་བུ་རྣམས་ཡིན་ཏེ། རང་རྒྱུད་ལ་ཐོས་བསམ་སྒོམ་པའི་ཡོན་ཏན་ཅུང་ཟད་མེད་ཀྱང༌།
ང་ནི་བླ་མ་དེ་དང་དེ་ལྟ་བུའི་རྒྱལ་སྲས་སམ་དབོན་པོ་སོགས་ཡིན་པ་གཞན་ལས་ལྷག་ཅིང་ད་དུང་ངའི་བརྒྱུད་པ་རྣམས་ཀྱང་དེ་ལྟར་ཡིན་ནོ་སྙམ་དུ་བྲམ་ཟེ་ལྟར་ཆོ་རིགས་ཀྱིས་སྲུང་པའམ། ཐོས་བསམ་སྒོམ་པའི་ཡོན་ཏན་ཅུང་ཟད་ཡོད་ཀྱང་དེ་ཉིད་ཕྱི་མ་དོན་དུ་གཉེར་བའི་ཀུན་སློང་རྣམ་དག་གིས་བསྒྲུབས་པ་མ་ཡིན་པར། རང་ཉིད་གང་དུ་བསྟི་བའི་བླ་མའི་གདན་ས་སོགས་ཉམས་ཀྱིས་དོགས་པས་ཚེ་འདིའི་ཆེད་དུ་བྱས་པ་རྣམས་ནི་ཤིང་གི་རང་ཐག་ལྟ་བུ་ཞེས་བྱ་སྟེ། སློབ་མའི་རྒྱུད་འདུལ་མི་ནུས། རང་རྒྱུད་སོ་སྐྱེ་ཕལ་པ་རྣམས་དང་ཁྱད་ཐོན་པའི་ཡོན་ཏན་ཅུང་ཟད་མེད་ཀྱང༌། གཞན་བླུན་པོས་དད་པ་བྱས་པས་མ་བརྟགས་པར་གོ་ས་མཐོན་པོར་གྱུར་ཅིང༌། རྙེད་པ་དང་བཀུར་སྟིས་རྒྱུད་སྦོས་ཏེ་རང་རྒྱུད་ང་རྒྱལ་གྱིས་ཁེངས་ཤིང་དམ་པའི་ཡོན་ཏན་མི་མཐོང་བ་ཁྲོན་པའི་སྦལ་པ་ལྟ་བུ་ཞེས་བྱ་སྟེ། སྔོན་ཁྲོན་པ་ཞིག་ན་སྔལ་པ་རྒན་པོ་ཞིག་རྟག་པར་སྡོད་པའི་དྲུང་དུ་རྒྱ་མཚོ་ཆེན་པོ་ནས་སྦལ་པ་ཞིག་འོང་བ་ལ། ཁྲོན་པའི་སྦལ་པ་དེས་ཁྱོད་གང་ནས་འོང་བྱས། ང་རྒྱ་མཚོ་ཆེན་པོ་ནས་འོང་ཟེར། ཁྱོད་ཀྱི་རྒྱ་མཚོ་དེ་ཅི་ཙམ་ཡོད་དྲིས་པས་རྒྱ་མཚོ་དེ་ཤིན་ཏུ་ཆེ་ཟེར། འོ་ན་ངའི་ཁྲོན་པ་འདིའི་བཞི་ཆ་ཙམ་ཡོད་དམ། མི་ཚད་དོ། །འོ་ན་ཕྱེད་ཙམ་མམ་མི་ཚད། འོ་ན་ཁྲོན་པ་འདི་ཙམ་ཡོད་དམ། མི་ཚད་དོ་ཟེར་བས། དེ་འདྲ་ཡོད་ཐབས་མེད་པས་དེར་བལྟ་དགོས་སོ་ཟེར་ནས་གཉིས་ཀ་འགྲོགས་ཏེ་ཕྱིན་པས། རྒྱ་མཚོ་མཐོང་བ་ན་ཁྲོན་པའི་སྦལ་པ་བརྒྱལ་ནས་མགོ་གས་ཏེ་ཤི་སྐད། མཁས་པའི་བླ་མ་བསྟེན་ཞིང་མདོ་རྒྱུད་ཀྱི་སྦྱང་བརྩོན་མེད་པས་ཐོས་པ་ཉུང་བ། རྒྱུད་ཉོན་མོངས་རགས་ཤིང་དྲན་པ་དང་ཤེས་བཞིན་མེད་པས་སྡོམ་པ་དང་དམ་ཚིག་འཆལ་བ། རྒྱུད་ཚོད་སོ་སྐྱེ་ལས་དམའ་ཡང་གྲུབ་པའི་མཛད་སྤྱོད་ལྟར་བྱེད་པས་ཀུན་སྤྱོད་གནམ་དུ་གཤེགས་པ། ཁོང་ཁྲོ་དང་ཟུར་ཟ་ཆེ་བས་བྱམས་དང་སྙིང་རྗེའི་དཔྱངས་ཐག་ཆད་པ། དེ་ལྟ་བུ་ནི་སྨྱོན་པའི་ལམ་མཁན་ལྟ་བུའི་བཤེས་གཉེན་ཞེས་བྱ་སྟེ། ལམ་ལོག་པར་འཁྲིད། ཁྱད་པར་རང་ལས་ལྷག་པའི་ཡོན་ཏན་ཅུང་ཟད་ཀྱང་མེད་ཅིང༌། བྱམས་དང་སྙིང་རྗེ་བྱང་ཆུབ་ཀྱི་སེམས་དང་བྲལ་བའི་བླ་མ་ནི། ལོང་བའི་ལམ་མཁན་ཞེས་སྤང་བླང་གི་མིག་ཕྱེ་མི་ཤེས་པ་ཡིན་ཏེ། བྲམ་ཟེ་བཞིན་དུ་ཆོ་རིགས་སྲུང་བའམ། །བསྟི་གནས་ཉམས་པར་དོགས་པའི་རྫིང་བུ་རུ། །ཐོས་བསམ་འབྲས་བུ་གནས་མིན་ཁྲུས་ལ་ཞུགས། །ཤིང་གི་རང་ཐག་ལྟ་བུའི་ལམ་སྟོན་དང༌། །སོ་སོའི་སྐྱེ་བོའི་རང་བཞིན་མ་འགལ་ཡང༌། །བླུན་པོ་དད་པས་བབ་ཅོལ་གནས་ལ་སྦྱར། །
རྙེད་དང་བཀུར་སྟི་མཆོད་པས་ཁེངས་གྱུར་པའི། །ཁྲོན་པོའི་ལག་འགྲོ་ལྟ་བུའི་བཤེས་གཉེན་དང༌། །ཐོས་པ་ཉུང་ཞིང་སྡོམ་དང་དམ་ཚིག་འཆལ། །རྒྱུད་ཚོད་དམའ་ལ་ཀུན་སྤྱོད་ས་བླར་གཤེགས། །བྱམས་དང་སྙིང་རྗེའི་དབྱངས་ཐག་ཆད་པ་ཡི། །སྨྱོན་པའི་ལམ་མཁན་རྣམས་ལས་སྡིག་པ་འཕེལ། །ཁྱད་པར་རང་ལས་ཡོན་ཏན་ལྷག་བཅས་མིན། །བྱང་ཆུབ་སེམས་བྲལ་གྲགས་པའི་མཐུས་བསྟེན་ན། །ལོང་བའི་དེད་དཔོན་ནོར་བ་ཆེན་པོ་སྟེ། །ཟོལ་འགྲོགས་མུན་པའི་སྨག་ཏུ་འཁྱམས་པར་འགྱུར། །ཞེས་གསུངས། དེ་བས་ཨོ་རྒྱན་ཆེན་པོས་ཀྱང༌། བླ་མ་མ་བརྟགས་དུག་འཐུང་འདྲ། །སློབ་མ་མ་བརྟགས་གཡང་མཆོངས་འདྲ། །ཞེས་གསུངས་ཏེ། བླ་མ་ནི་སྐྱེ་བ་ནས་ཚེ་རབས་ཀྱི་བློ་གཏད་ཞུ་ཞིང་སྤང་བླང་གི་གནས་སྟོན་པ་པོ་ཡིན་པས། ལེགས་པར་མ་བརྟགས་པར་ལོག་པའི་བཤེས་གཉེན་དང་འཕྲད་ན་དད་པ་ཅན་གྱི་ཚེ་གཅིག་གི་དགེ་བའི་ཚོགས་ཆུད་གཟན་ཞིང༌། ད་རེས་དལ་འབྱོར་གྱི་ལུས་རྟེན་རྙེད་པ་ཆུད་ཟོས་སུ་འགྱུར་བ། དཔེར་ན་ཤིང་ལྗོན་པའི་དྲུང་ན་སྦྲུལ་གདུག་པ་ཅན་འཁྱིལ་ནས་ཡོད་པ་ལ། ཤིང་གི་གྲིབ་མའོ་སྙམ་ནས་དྲུང་དུ་ཕྱིན་པས་སྦྲུལ་གྱིས་གསོད་པ་དང་འདྲ་བ་ཡིན་ཏེ། དེ་ཕྱིར་དམ་པ་ཤིན་ཏུ་མ་བརྟགས་ན། །དད་པ་ཅན་གྱི་དགེ་ཚོགས་ཆུད་གཟན་ཞིང༌། །དལ་བ་སྐབས་ཤིག་རྙེད་པ་སྦྲུལ་གདུག་དང༌། །ཤིང་གི་གྲིབ་མ་ནོར་བཞིན་བསླུ་བར་འགྱུར། །ཞེས་གསུངས། དེས་ན་ལེགས་པར་བརྟགས་ཤིང་མ་ནོར་བར་དཔྱད་ནས་སྔར་བཤད་པའི་ཡོན་ཏན་དེ་དག་ཚང་བའི་བླ་མ་རྙེད་ནས་ནི་སངས་རྒྱས་དངོས་ཀྱི་འདུ་ཤེས་དང་མ་བྲལ་བར་བྱ་དགོས་ཏེ། དེ་ལྟ་བུའི་ཡོན་ཏན་ཀུན་རྫོགས་ཀྱི་བླ་མ་ནི། ཕྱོགས་བཅུའི་རྒྱལ་བ་ཐམས་ཅད་ཀྱི་ཐུགས་རྗེ་ཡེ་ཤེས་ཀྱི་རང་གཟུགས་གདུལ་བྱ་སེམས་ཅན་གྱི་དོན་དུ་གང་ཟག་མིའི་གཟུགས་སུ་བྱོན་པ་ཙམ་ཡིན་ཏེ། མཐའ་དག་ཡོན་ཏན་རྫོགས་པའི་བླ་མ་ནི། །སངས་རྒྱས་ཀུན་གྱི་ཐུགས་རྗེ་ཡེ་ཤེས་ཁམས། །གདུལ་བྱའི་ཡུལ་ལ་སྐྱེས་བུའི་གཟུགས་ཀྱིས་བྱོན། །དངོས་གྲུབ་ཀུན་གྱི་རྩ་བ་བླ་ན་མེད། །ཅེས་གསུངས། དེ་ལྟ་བུའི་བླ་མ་དམ་པ་ནི། གདུལ་བྱ་ཐབས་ཀྱིས་དྲང་བའི་ཆེད་དུ་འཕྲལ་གྱི་མཛད་སྤྱོད་སོགས་རང་བཞིན་གྱི་མི་ཀུན་དང་མཚུངས་པ་ལྟར་སྣང་ཡང༌། ངེས་པའི་དོན་དུ་དགོངས་པ་སངས་རྒྱས་སུ་བཞུགས་པས་ཀུན་དང་རྣམ་གཞག་འགལ། མཛད་སྤྱོད་གང་ཡང་གདུལ་བྱའི་རྒྱུད་དང་བསྟུན་པའི་དགོངས་པ་ཅན་གྱི་མཛད་སྤྱོད་ཉག་གཅིག་ཡིན་པས་ཀུན་ལས་ཁྱད་པར་འཕགས། ཐེ་ཚོམ་གྱི་དོགས་པ་གཅོད་པ་ལ་མཁས་ཤིང༌། སློབ་མའི་ལོག་སྒྲུབ་དང་སྐྱོ་ངལ་ཐམས་ཅད་བཟོད་པས་བུ་གཅིག་པའི་མ་ལྟ་བུ་ཡིན་ཏེ། དྲང་བའི་དོན་དུ་ཀུན་དང་ཕྱོགས་མཐུན་པ། །ངེས་པའི་དོན་དུ་ཀུན་དང་རྣམ་གཞག་འགལ། །དགོངས་པ་ཅན་ཕྱིར་ཀུན་ལས་ཁྱད་པར་འཕགས། །ཐེ་ཚོམ་གཅོད་མཁས་ལོག་སྒྲུབ་སྐྱོ་ངལ་བཟོད། །ཅེས་གསུངས།
དེ་ལྟ་བུའི་ཡོན་ཏན་ཀུན་ལྡན་གྱི་བླ་མ་ནི། འཁོར་བའི་རྒྱ་མཚོ་ཆེན་པོ་ལས་སྒྲོལ་བའི་གྲུ་བོ་ཆེ་ལྟ་བུ། ཐར་པ་དང་ཐམས་ཅད་མཁྱེན་པའི་ལམ་མ་ནོར་བར་སྟོན་པའི་དེད་དཔོན་ལྟ་བུ། ལས་དང་ཉོན་མོངས་པའི་མེ་དཔུང་འབར་བ་གསོད་པའི་བདུད་རྩིའི་ཆར་པ་ལྟ་བུ། མ་རིག་པའི་མུན་པ་སྟུག་པོ་སེལ་ཞིང་ཆོས་ཀྱི་སྣང་བ་བྱེད་པ་ཉི་མ་དང་ཟླ་བ་ལྟ་བུ། ལོག་སྒྲུབ་དང་སྐྱོ་ངལ་བཟོད་ཅིང་ལྟ་སྤྱོད་ཀྱི་ཤོང་ཡངས་ཆེ་བས་ས་གཞི་ལྟ་བུ། ཚེ་འདིར་ཕན་པ་དང་ཕྱི་མར་བདེ་བའི་ཡོན་ཏན་ཐམས་ཅད་ཀྱི་འབྱུང་གནས་ཡིན་པས་དཔག་བསམ་གྱི་ཤིང་ལྟ་བུ། ཐེག་པ་དང་གྲུབ་མཐའི་རྣམ་གྲངས་བསམ་གྱིས་མི་ཁྱབ་པའི་འདོད་དགུའི་བང་མཛོད་དུ་གྱུར་པ་བུམ་པ་བཟང་པོ་ལྟ་བུ། གང་ལ་ཅི་འདོད་པའི་ལས་བཞིའི་ཕྲིན་ལས་རྒྱ་མཚོའི་འབྱུང་གནས་སུ་བཞུགས་པ་ཡིད་བཞིན་གྱི་ནོར་བུ་ལྟ་བུ། མཐའ་ཡས་པའི་སེམས་ཅན་ཀུན་ལ་ཉེ་རིང་དང་ཆགས་སྡང་མེད་པར་སྙོམས་པ་བྱམས་པ་ཕ་མ་ལྟ་བུ། ནམ་མཁའི་མཐའ་དང་མཉམ་པའི་སེམས་ཅན་ལ་དམིགས་པས་རྒྱ་ཆེ་ཞིང༌། སྡུག་བསྔལ་མགོན་མེད་ཀྱི་སེམས་ཅན་ལ་ལྷག་པར་མྱུར་བའི་སྙིང་རྗེ་ཆུ་ཀླུང་ལྟ་བུ། ཕྲག་དོག་གིས་འཕོ་འགྱུར་མེད་ཅིང་བདེན་འཛིན་གྱི་རླུང་གིས་མི་གཡོ་བའི་དགའ་བ་རི་དབང་ལྟ་བུ། ཆགས་སྡང་གིས་རྒྱུད་མི་འཁྲུགས་པའི་བཏང་སྙོམས་ཆར་སྤྲིན་ལྟ་བུ་ཡིན་ཏེ། སྲིད་པའི་མཚོ་ལས་སྒྲོལ་བའི་གྲུ་བོ་ཆེ། །ལམ་མཆོག་འཁྲུལ་པར་མི་འགྱུར་དེད་དཔོན་དངོས། །ལས་ཉོན་མེ་ཚོགས་འཇོམས་པའི་བདུད་རྩིའི་ཆར། །མ་རིག་མུན་པ་སེལ་བའི་ཉི་ཟླར་མཚུངས། །ཐེག་པ་ཤིན་ཏུ་ཆེ་བས་ས་གཞི་འདྲ། །ཕན་དང་བདེ་བའི་འབྱུང་གནས་དཔག་བསམ་ཤིང༌། །ཆོས་ཀྱི་མཛོད་ལྡན་བུམ་པ་བཟང་པོ་སྟེ། །ཀུན་འབྱུང་ཡིད་བཞིན་ནོར་བུ་ལས་ཀྱང་ལྷག །ཀུན་ལ་སྙོམས་པར་བྱམས་པས་ཕ་མ་ཡིན། །ཆེ་ཞིང་མྱུར་བའི་སྙིང་རྗེ་ཆུ་ཀླུང་མཚུངས། །འཕོ་འགྱུར་མེད་པའི་དགའ་བ་རི་དབང་འདྲ། །འཁྲུགས་པ་མེད་པའི་བཏང་སྙོམས་ཆར་སྤྲིན་བཞིན། །ཞེས་གསུངས། དེ་ལྟ་བུའི་བླ་མ་ནི་ཐུགས་རྗེ་དང་བྱིན་རླབས་ཀྱི་ངོས་ནས་སངས་རྒྱས་ཀུན་དང་མཉམ་ཞིང༌། བཟང་འབྲེལ་ཚེ་གཅིག་སངས་རྒྱས་དང༌། ངན་འབྲེལ་འཁོར་བ་མཐའ་ཅན་དུ་འགྱུར་བ་ཡིན་པས་ན། དེ་འདྲའི་བླ་མ་སངས་རྒྱས་ཀུན་དང་མཉམ། །གནོད་པ་བྱས་ཀྱང་བདེ་བའི་ལམ་འབྲེལ་ན། །ཟོལ་མེད་དད་པས་བསྟེན་པའི་སྐྱེས་བུ་ལ། །མངོན་མཐོ་ངེས་ལེགས་ཡོན་ཏན་ཆར་བཞིན་འབབས། །ཞེས་གསུངས་སོ། །བར་དུ་བླ་མ་བསྟེན་པའི་ཚུལ་ཡང༌། སྡོང་པོ་བཀོད་པ་ལས། རིགས་ཀྱི་བུ་ཁྱོད་ཀྱིས་བདག་ཉིད་ལ་ནད་པའི་འདུ་ཤེས་བསྐྱེད་པར་བྱའོ། །ཞེས་སོགས་དཔེ་དོན་དུ་མའི་སྒོ་ནས་གསུངས་པ་ལྟར། ནད་ཀྱིས་གདུང་བས་སྨན་པ་མཁས་པ་ལ་བསྟེན་པ་དང༌། འཇིགས་བཅས་ཀྱི་ལམ་དུ་འགྲོ་བའི་མགྲོན་པོས་སྐྱེས་མ་དཔའ་བོ་བསྟེན་པ་ལྟ་བུ་དང༌། དགྲ་ཇག་དང་གཅན་གཟན་སོགས་ཀྱི་འཇིགས་པས་ཉེན་པ་དེ་ལས་སྐྱོབ་པའི་རམ་ཟླ་བསྟེན་པ་ལྟ་བུ་དང༌། རྒྱ་མཚོའི་གླིང་དུ་འགྲོ་བའི་ཚོང་པ་རྣམས་ཀྱིས་དེད་དཔོན་བསྟེན་པ་ལྟ་བུ་དང༌། ཆུ་ཡི་ཕ་རོལ་ཏུ་འགྲོར་འདོད་པའི་གྲུར་ཞུགས་པ་རྣམས་ཀྱིས་མཉམ་པ་བསྟེན་པ་ལྟར་དུ། སྐྱེ་ཤི་དང་ཉོན་མོངས་པའི་འཇིགས་པ་ལས་སྐྱོབ་པའི་བླ་མ་དགེ་བའི་བཤེས་གཉེན་ལ་བསྟེན་དགོས་ཏེ། ནད་པས་སྨན་པ་མགྲོན་པོས་སྐྱེལ་མ་དང༌། །འཇིགས་པས་རམ་ཟླ་ཚོང་པས་དེད་དཔོན་དང༌། །གྲུ་པས་མཉམ་པ་བཞིན་དུ་སྐྱེ་ཤི་དང༌། །ཉོན་མོངས་དགྲ་ཡིས་འཇིགས་པས་བསྟེན་པར་བྱ། །ཞེས་གསུངས། སྲོག་ལ་བབས་ཀྱང་བླ་མ་དགེ་བའི་བཤེས་གཉེན་འདིའི་ཐུགས་དང་འགལ་བར་མི་བྱ་སྙམ་དུ་སྙིང་སྟོབས་ཀྱི་གོ་ཆ་ཆེ་བ། འཕྲལ་རྐྱེན་གྱིས་སྣང་བ་མི་འགྱུར་བས་བློ་གྲོས་ཤིན་ཏུ་བརྟན་པ། ལུས་སྲོག་ཡལ་བར་བོར་ནས་བླ་མའི་ཞབས་ཏོག་སྒྲུབ་པ། ཅི་གསུང་གི་བཀའ་ལ་ཉན་ནས་རང་ཉིད་མི་སྲུང་བའི། སྐྱེས་བུ་དེ་ནི་བླ་མའི་མོས་གུས་ཁོ་ནས་གྲོལ་བར་འགྱུར་བ་ཡིན་ཏེ། གོ་ཆ་ཆེ་ལ་བློ་གྲོས་ཤིན་ཏུ་བརྟན། །ལུས་དང་སྲོག་ལ་མི་བལྟ་རིམ་གྲོ་བགྱིད། །
ཅི་གསུང་བཀྲ་དཀྲི་བདག་ཉིད་མི་སྲུང་བའི། །སྐྱེས་བུ་དེ་ནི་མོས་གུས་ཁོ་ནས་གྲོལ། །ཞེས་སོ། །བླ་མ་ལ་སངས་རྒྱས་དངོས་སུ་མཐོང་བའི་དད་པ་ཆེ་བ། ཐབས་ལ་མཁས་བའི་མཛད་སྤྱོད་ཀྱི་དགོངས་གཞི་ཤེས་ཤིང་དམ་པའི་ཆོས་གང་གསུངས་འཛིན་པར་ནུས་པའི་ཤེས་རབ་དང་ཐོས་པ་ཆེ་བ། སྡུག་བསྔལ་བ་དང་མགོན་མེད་པ་ལ་བརྩེ་བའི་སྙིང་རྗེ་ཆེ་བ། བླ་མས་བཀའ་སྩལ་བའི་སྡོམ་པ་དང་དམ་ཚིག་གི་གནས་ལ་གུས་པ། ལུས་ངག་ཡིད་གསུམ་ཞི་ཞིང་དུ་དུལ་བ། བླ་མ་དང་མཆེད་གྲོགས་ཀྱི་མཛད་སྤྱོད་གང་ཡང་བློར་ཤོང་བས་ཁོང་ཡངས་པ། ཅི་ཡོད་བླ་མའི་ཕྱོགས་སུ་གཏོང་བས་གཏོང་ཕོད་ཆེ་བ། བློ་སྣང་མ་དག་པའི་སྐྱོན་རྟོག་མི་མང་བས་དག་སྣང་དང་ལྡན་པ། ཉེས་སྤྱོད་མི་དགེ་བའི་ལས་བྱས་ན་དམ་པའི་ཐུགས་ཀྱིས་ཁྲེལ་ཡོད་སྙམ་དུ་ཁྲེལ་ཡོད་དང་ལྡན་པ་དེ་ལྟ་བུའི་སྒོ་ནས་བླ་མ་བསྟེན་དགོས་ཏེ། དད་དང་ཤེས་རབ་ཐོས་དང་སྙིང་རྗེ་ཆེ། །སྡོམ་དང་དམ་ཚིག་ལ་གུས་སྒོ་གསུམ་དུལ། །ཁོང་ཡངས་གཏོང་ཕོད་དག་སྣང་ཁྲེལ་ཡོད་ལྡན། །ཞེས་གསུངས། དེ་བཞིན་དུ་དུས་གནས་སྐབས་ཐམས་ཅད་དུ་བྱ་བ་དང་སྤྱོད་པ་ཐམས་ཅད་བླ་མའི་ཐུགས་དང་བསྟུན་ནས་སྒྲུབ་ཅིང༌། ཐུགས་དང་འགལ་བའི་ལས་མི་འབྱུང་བར་བསྲུང་བ་ལ་མཁས་པ་དང༌། བཀའ་བཀྱོན་དྲག་པོས་ཚར་བཅད་ཀྱང་ཁྲོ་བ་དང་འཁོན་འཛིན་མེད་པ་རྟ་མཆོག་ལྟ་བུ། བླ་མའི་མངག་གཞུག་སོགས་ཀྱི་ཕྱིར་དུ་འགྲོ་འོང་གི་གནས་ལ་སྐྱོ་བ་མེད་པ་གྲུ་ལྟ་བུ། ལས་བཟང་པོ་དང་ངན་པ་ཅི་དང་ཅི་ལྟ་བུ་བཀའ་སྩལ་ཀྱང་མི་ཐེག་པ་མེད་པ་ཟམ་པ་ལྟ་བུ། དཀའ་ཚེགས་དང་ཚ་གྲང་ཐམས་ཅད་བཟོད་པ་མགར་བའི་བཟོ་སྟེགས་ལྟ་བུ། ཅི་གསུང་གི་བཀའ་ཉན་པ་བྲན་ཁོལ་ལྟ་བུ། ང་རྒྱལ་སྤངས་ནས་དམའ་ས་འཛིན་པ་ཕྱགས་དར་བ་ལྟ་བུ། དྲེགས་པ་སྤངས་ནས་ཐམས་ཅད་ལ་གུས་པ་ཁྱུ་མཆོག་ར ་ཆད་པ་ལྟ་བུས་བླ་མ་བསྟེན་དགོས་པར་མདོ་སྡོང་པོ་བཀོད་པ་ལ་སོགས་པའི་མདོ་ལས་གསུངས་པ་ཡིན་ཏེ། བླ་མ་ཤིན་ཏུ་སྲུང་བས་མཛངས་པ་དང༌། །བཀའ་བཀྱོན་དག་ལ་མི་ཁྲོ་རྟ་མཆོག་བཞིན། །གྲུ་ལྟར་འགྲོ་འོང་གནས་ལ་སྐྱོ་བ་སྤང༌། །ཟམ་པ་ལྟ་བུར་བཟང་ངན་ཐམས་ཅད་ཐེག །བཟོ་སྟེགས་བཞིན་དུ་ཚ་གྲང་གང་ཡང་བཟོད། །བཀའ་བཞིན་ཉན་པ་བྲན་ཁོལ་ལྟ་བུ་དང༌།།ང་རྒྱལ་སྤངས་པ་ཕྱགས་དར་ལྟ་བུ་དང༌། །དྲེགས་པ་སྤངས་པ་ཁྱུ་མཆོག་ར་ཆད་ལྟས།།བླ་མ་བསྟེན་ཞེས་སྡེ་སྣོད་དག་ལས་གསུངས། །ཞེས་སོ། །ཞབས་ཏོག་རྣམ་པ་གསུམ་གྱི་སྒོ་ནས་མཉེས་པར་བྱ་བ་ཡང༌། རབ་སྒྲུབ་པའི་མཆོད་པ་ཞེས་བྱ་སྟེ། བླ་མས་ཅི་ལྟར་བསྟན་པའི་ཆོས་ཐམས་ཅད་དཀའ་སྤྱད་དང་སྙིང་རུས་ཀྱི་སྒོ་ནས་ཉམས་སུ་ལེན་པ་ཡིན། འབྲིང་ལུས་ངག་གི་ཞབས་ཏོག་ཡིན་ཏེ། རང་གི་ལུས་ངག་ཡིད་གསུམ་བླ་མའི་བྲན་དུ་བཀོལ་ནས་ཞབས་ཕྱི་བྱེད་པ་ཡིན། ཐ་མ་ཟང་ཟིང་གི་འབུལ་བ་རྒྱུ་ཟས་ལོངས་སྤྱོད་ལ་སོགས་པའི་གཏོང་ཕོད་ཀྱི་སྒོ་ནས་བླ་མ་མཉེས་པར་བྱེད་པ་སྟེ། འབྱོར་པ་ཡོད་ན་དཀོན་མཆོག་བཞི་པ་མཆོད། །ཞབས་ཏོག་སྲི་ཞུ་ལུས་ངག་བཀོལ་བའི་ལས། །མཐའ་དག་ནམ་ཡང་ཆུད་ཟོས་གྱུར་པ་མེད། །མཉེས་པ་གསུམ་གྱི་ནང་ན་སྒྲུབ་པ་མཆོག །ཅེས་སོ། །
བླ་མའི་མཛད་སྤྱོད་མ་ངེས་ཇི་ལྟ་བུ་མཛད་ཀྱང་ཐབས་ལ་མཁས་པའི་མཛད་སྤྱོད་དུ་ཤེས་ནས་དག་སྣང་ཁོ་ན་བྱ་དགོས་ཏེ། སྔོན་པཎ་ཆེན་ནཱ་རོ་པ་དེ་མཁས་གྲུབ་ཆེན་པོར་གྱུར་ནས་བཞུགས་སྐབས་ཡི་དམ་གྱི་ལྷས་ཁྱོད་ཀྱི་ཚེ་རབས་ཀྱི་བླ་བ་སྐྱེས་མཆོག་ཏེ་ལོ་པ་ཡིན་པས་རྒྱ་གར་ཤར་ཕྱོགས་སུ་སོང་ཞིག་གསུངས། ཁོང་དེ་མ་ཐག་ཏུ་ཆས་ཏེ་ཤར་ཕྱོགས་སུ་ཕྱིན་ཀྱང༌། ཏེ་ལོ་པ་གར་བཞུགས་རྩད་མ་མཆོད། ཡུལ་དེའི་མི་རྣམས་ལ་དྲིས་པས་རྒྱུས་མེད་ཟེར། ཡུལ་འདི་ན་ཏེ་ལོ་པ་བྱ་བ་སུ་ཡང་ཡོད་དམ་བྱས་པས། མུ་ཏོ་ཏེ་ལོ་པ། སྤྲང་པོ་ཏེ་ལོ་པ་བྱ་བ་ཡོད་ཟེར། གྲུབ་པའི་མཛད་སྤྱོད་ལ་ངེས་པ་མེད་པས་དེ་ཡིན་པ་ཡང་སྲིད་དགོངས་ནས། སྤྲང་པོ་ཏེ་ལོ་པ་དེ་གང་ན་ཡོད་དྲིས་པས། ཕ་ཀི་གྱང་རེས་ཤིག་ན་དུ་བ་འོང་བ་འདི་ཡིན་ཟེར། དེར་ཕྱིན་པས་ཏེ་ལོ་པས་ཉ་ཤི་གསོན་འདྲེས་པ་གཞོང་པ་གང་མདུན་དུ་བཞག །ཉ་རེ་བླངས་ནས་མེ་ལ་བསྲེགས་ཏེ་ཞལ་དུ་གསོལ་བ་དང་སྦྲགས་སེ་གོལ་རེ་གཏོགས་ནས་བཞུགས་འདུག །ཕྱག་བཙལ་ནས་རྗེས་སུ་འཛིན་པར་ཞུས་པས་ཅི་ཟེར་ང་སྤྲང་པོ་ཡིན་པ་ལ་གསུངས། ནན་གྱིས་ཞུས་པས་རྗེས་སུ་བཟུང་བ་ཡིན། དེ་ལྟ་བུའི་མཛད་སྤྱོད་ཀྱང་ཏེ་ལོ་པ་ལྟོག་ནས་བཟང་རྒྱུ་མ་རྙེད་པར་ཉ་གསོད་པ་མིན་ཀྱང། ཉ་དེ་བླང་དོར་གྱི་གནས་ལ་རྨོངས་པའི་སེམས་ཅན་ལས་ངན་ཡིན་པ་དང༌། ཁོང་ལ་དེ་འདྲེན་པའི་ནུས་པ་ཡོད་པས་ཤ་དེ་འབྲེལ་བར་གསོལ་ནས། རྣམ་ཤེས་དག་པའི་ཞིང་དུ་འཕེན་པ་ཡིན། དེ་བཞིན་དུ་ས་ར་ཧ་པ་མདའ་མཁན་གྱི་ཚུལ་དང༌། ཤ་བ་རི་པ་རྔོན་པའི་ཚུལ་དུ་ཡོད་པ་སོགས་རྒྱ་གར་འཕགས་པའི་ཡུལ་གྱི་གྲུབ་པའི་དབང་ཕྱུག་ཕལ་ཆེ་བ་གདོལ་པ་ལ་སོགས་ཤིན་ཏུ་ཐ་ཆད་པའི་ཚུལ་དུ་ཡོད་པ་ཡིན་པས་མཛད་སྤྱོད་གང་ལ་ཡང་ལོག་པར་མི་བལྟ་ཞིང་དག་སྣང་འབའ་ཞིག་སྤྱང་དགོས་ཏེ། མཛད་སྤྱོད་གང་ཡང་ལོག་པར་མི་བལྟ་སྟེ༌། འཕགས་པའི་ཡུལ་གྱི་དབང་ཕྱུག་ཕལ་མོ་ཆེ། གདོལ་པ་གཡུང་པོ་སྡིག་སྤྱོད་ཕལ་པའི་ཚུལ། །ཉམས་པ་ལས་ཀྱང་ཤིན་ཏུ་ཉམས་པར་ཡོད། །ཅེས་གསུངས། དེ་ལྟར་མ་ཡིན་པར་ལོག་པར་ལྟ་བས་སྐྱོན་ལ་བརྟགས་ན། ཡུན་རིང་འགྲོགས་ན་སངས་རྒྱས་སྐྱོན་ཡང་མཐོང༌། །ཞེས་པ་ལྟར་སངས་རྒྱས་ཡིན་ཀྱང་སྐྱོན་དུ་མཐོང་བ་ཡིན་ཏེ། སྔོན་བཅོམ་ལྡན་འདས་ཀྱི་མཆེད་ཡ་དགེ་སློང་ལེགས་པའི་སྐར་མ་ཞེས་བྱ་བས་ལོ་ཉི་ཤུ་རྩ་བཞིར་བཅོམ་ལྡན་འདས་ཀྱི་ཞབས་འབྲིང་བྱས། སྡེ་སྣོད་བཅུ་གཉིས་བློ་ནས་འཆད་ཤེས་ཀྱང་ཐུབ་པའི་མཛད་པ་ཐམས་ཅད་གཡོ་སྒྱུར་མཐོང༌། འོད་འདོམ་གང་ཡོད་མེད་ཀྱི་ཁྱད་ཙམ་མ་གཏོགས་དེད་གཉིས་འདྲ་སྙམ་དུ་ལོག་རྟོག་མི་བཟད་པ་སྐྱེས། མི་ལོ་ཉི་ཤུ་རྩ་བཞིར་ཁྱོད་གཡོག་བྱས། འོད་ནི་འདོམ་གང་ཡོད་པའི་སྐུ་ལུས་ལས། །ཡོན་ཏན་ཏིལ་འབྲུ་ཙམ་ཞིག་ངས་མ་མཐོང༌། །ཆོས་ནི་ང་མཁས་མཉམ་པོའི་གཡོག་མི་བྱེད། །ཟེར་ནས་སོང༌། དེར་བཅོམ་ལྡན་འདས་ཀྱི་ཉེ་གནས་ཀུན་དགའ་བོས་བྱས་ནས་ལེགས་པའི་སྐར་མ་གར་སྐྱེ་ཞུས་པས། ལེགས་པའི་སྐར་མ་ད་ལྟ་ཞག་བདུན་ན་ཚེའི་དུས་བྱས་ཏེ། མེ་ཏོག་ལྡུམ་རར་ཡི་དགས་ཤིག་ཏུ་སྐྱེ་གསུངས། ཀུན་དགའ་བོས་ལེགས་སྐར་གྱི་དྲུང་དུ་ཕྱིན་ནས་བཅོམ་ལྡན་འདས་ཀྱིས་དེ་སྐད་གསུངས་སོ་བྱས་པས། ལེགས་སྐར་གྱིས་རེས་འགའ་ཁོའི་རྫུན་དེ་བདེན་པ་ལྟར་འོང་བ་ཡིན་པས་ཞག་བདུན་དུ་གཟབ་པར་བྱས་ལ། ཞག་བདུན་སོང་བ་དང་ཁོ་ལ་ཞེ་ཁྲེལ་བདའ་དགོས་སོ་སྙམ་ནས་ཞག་བདུན་དུ་ཟ་མ་མ་ཟོས་པར་འདུག །ཞག་བདུན་འགྲོ་བའི་ནངས་མོ་ཁ་སྐོམ་པ་ལས། ཆུ་ཞིག་འཐུང་པས་ཆུམ་འཇུ་བར་ཚེའི་དུས་བྱས་ནས་མེ་ཏོག་ལྡུམ་ར་ན་ཡི་དགས་གཟུགས་མི་སྡུག་པའི་མཚན་མ་དགུས་བརྒྱན་པ་ཞིག་ཏུ་སྐྱེས་པ་ཡིན། དེས་ན་བླ་མ་དམ་པའི་མཛད་སྤྱོད་ལ་སྐྱོན་དུ་མཐོང་ན་རང་གིས་རང་ལ་ཞེ་ཁྲེལ་བདའ་ཞིང༌།
རང་རེ་བློ་མིག་མ་དག་པ་ཡིན་གྱི། ཁོང་གི་མཛད་པ་ལ་སྐྱོན་ནམ་ཉེས་པའི་ཆ་ཅུང་ཟད་ཀྱང་མེད་དོ་སྙམ་དུ་ལྷག་པར་ཡང་དད་པ་དང་དག་སྣང་བྱེད་དགོས་པ་ཡིན་པས་ན། རང་གི་ཉེར་ལེན་དབང་དུ་མ་གྱུར་བར། །འཁྲུལ་པ་བརྟགས་པའི་ཉེས་པ་ཚད་མེད་དེ། །སྡེ་སྣོད་བཅུ་གཉིས་བློ་ལ་ཆུབ་པ་ཡི། །དགེ་སློང་སྐར་བཟང་སྡིག་པའི་མཐུས་བཏབ་ནས། །སྟོན་པའི་མཛད་པ་གཡོ་སྒྱུར་མཐོང་བའི་ཚུལ། །ལེགས་པར་བསམས་ནས་རང་གིས་རང་ཉིད་འཆོས། །ཞེས་གསུངས། དེ་བཞིན་དུ་གལ་ཏེ་བླ་མ་དམ་པ་དེ་བདག་ལ་ལྷག་པར་ཐུགས་ཀྱིས་སྡང་བ་ལྟར་སྣང་ན་ཡང༌། ཁྲོ་བར་མི་བྱ་བར་བདག་གི་སྐྱོན་འགའ་ཞིག་གཟིགས་ནས་སྤྱོ་བ་སྟེ་བཀའ་བཀྱོན་གྱི་སྒོ་ནས་འདུལ་བའི་དུས་ལ་བབས་པར་གཟིགས་ནས་འདུལ་བ་ཡིན་སྙམ་དུ་བསམ་ཞིང༌། ཐུགས་ཞི་བའི་དུས་དྲུང་དུ་བསྙེན་ནས་བཤགས་སྡོམ་སོགས་བྱ་དགོས་པར། གལ་ཏེ་བླ་མ་སྡང་བར་མངོན་གྱུར་ན། །བདག་སྐྱོན་གཟིགས་ནས་སྤྱོ་བས་འདུལ་བ་ཡི། །དུས་ལ་བབས་པར་རིག་ནས་བཤགས་སྡོམ་བྱ། །ཅང་ཤེས་སྐྱེས་བུ་བདུད་ཀྱི་དབང་མི་འགྲོ། །ཞེས་གསུངས༌། རྒྱུན་དུ་རང་ཉིད་བླ་མའི་སྐུ་དྲུང་ན་གནས་པའི་ཚེ་ཡང༌། བླ་མ་གདན་ལས་བཞེངས་པའི་ཙེ་རང་ཉིད་ཀྱང་སྟན་ལ་མི་འདུག་པར་འཕྲལ་དུ་ལྡང་བ་དང༌། བཞུགས་པའི་དུས་སུ་སྙུན་སོགས་དྲི་བ་དང༌། ཉེར་སྤྱད་སོགས་འདི་དགོས་པར་འདུག་སྙམ་པ་སྐབས་བརྟགས་ནས་ཐུགས་དང་འཐད་པ་དབུལ༌། གཤེགས་པའི་ཚེ་ཞབས་འབྲིང་དུ་འགྲོ་བ་ན་ཡང༌། སྔོན་དུ་སོང་ན་བླ་མ་ལ་རྒྱབ་སྟོན་པ་ཡིན་པས་མི་འགྲོ། རྗེས་ནས་སོང་ན་ཞབས་རྗེས་གནོན་པས་མི་འགྲོ། གཡས་ནས་སོང་ན་གྲལ་མགོ་གནོན་པས་མི་འགྲོ། དེས་ན་བླ་མའི་གཡོན་ཕྱོགས་ནས་ཅུང་ཟད་རྗེས་སུ་འབྲང་བ་ལྟ་བུའི་གུས་པ་དང་བཅས་ནས་འགྲོ། གལ་ཏེ་འཇིགས་པ་དང་བཅས་པའི་ལམ་ལྟ་བུ་ཡིན་ན་གནང་བ་ཞུས་ཏེ་སྔོན་དུ་ཕྱིན་ཡང་འགལ་བ་མེད། བླ་མའི་སྟན་དང་བཞོན་པ་སོགས་ཀྱང༌། བཞུགས་གདན་བརྫི་བ་དང༌། ཆིབས་པ་ལ་ཞོན་ནས་འགྲོ་བ་སོགས་མི་བྱ། ཁང་པའི་སྒོ་ཡང་དྲག་ཏུ་དབྱེ་བ་དང་ཤུགས་ཀྱིས་བརྡེག་པ་སོགས་མི་བྱ་བར་དལ་བུས་འབྱེད་གཅོད་བྱ། བླ་མའི་དྲུང་དུ་ལུས་སྒེག་ཆོས་ཀྱི་རྣམ་པ་དང༌། ངོ་འཛུམ་གནག་སྟེ་འདུག་པ་སོགས་སྤང༌། ངག་རྫུན་དུ་སྨྲ་བ་དང་མ་བརྟགས་པའི་བབ་ཅོལ་ཀུ་རེ་དང་རྩེད་མོ་སོགས་བཞད་གད། དོན་མེད་པའི་ངག་བཀྱལ་འབྲེལ་མེད་དུ་སྨྲ་བ་སོགས་སྤང༌། ཡིད་ཀྱིས་གུས་པ་དང་འཇིགས་པ་དང་བཅས་པས་ཅི་མི་སྙམ་པའི་བློ་སྤང་བར་བྱ་བ་སོགས་ཞི་བའི་སྤྱོད་ལམ་ལ་བསླབ་དགོས་ཡང༌། བླ་མ་བཞེངས་ཚེ་སྟན་ལ་འདུག་པ་མིན། །བཞུགས་པའི་དུས་ན་བསྙུན་འདི་ཉེར་སྤྱད་དབུལ། །གཤེགས་ན་ཞབས་འབྲིང་སྔོན་རྗེས་གཡས་ནས་མིན། །སྟན་དང་བཞོན་པ་སྨད་སོགས་བསོད་ནམས་ཉམས། །སྒོ་འཕར་བརྡེག་དང་སྒེག་ཆོས་ངོ་འཛུམ་གནག །རྫུན་དང་བབ་ཅོལ་བཞད་གད་འབྲེལ་མེད་གཏམ། །
སྤངས་ལ་སྒོ་གསུམ་ཉེ་བར་ཞི་བས་བསྟེན། །ཞེས་གསུངས། གལ་ཏེ་བླ་མ་དམོད་པ་དང་སྡང་བར་བྱེད་པའི་གང་ཟག་གཞན་ཡོད་ན་དེ་དང་རང་ཉིད་བཤེས་པར་མི་བྱ་ཞིང༌། གལ་ཏེ་རང་གི་ནུས་པས་མ་དད་པ་དང་སྨོད་པ་སོགས་བཟློག་ནུས་ན་དེ་ལྟར་བྱ། མི་ནུས་ན་དེ་དང་བག་ཕེབས་པར་བྱས་ནས་གཏམ་སྨྲ་བར་མི་བྱ་སྟེ། བླ་མ་དམོད་ཅིང་སྡང་བའི་གང་ཟག་དང༌། བཤེས་པར་མི་བྱ་ནུས་པས་དེ་བཟློག་ཅིང༌། །བག་ཕེབས་སྨྲ་ན་སྡིག་པའི་གཞན་དབང་ནི། །ལྷ་པར་མཐུ་ཆེ་དམ་ཚིག་སྐྱོན་ཅན་བྱེད། །ཅེས་གསུངས། དེ་བཞིན་དུ་བླ་མའི་འཁོར་དང་རྡོ་རྗེ་སྤུན་སྲིང་རྣམས་ལ་ཡང༌། ཡུན་རིང་པོ་ཅི་ཙམ་དུ་འགྲོགས་ཀྱང་སྐྱོ་བ་དང་སུན་པ་མེད་པར་འགྲོགས་བདེ་བ་སྐ་རགས་ལྟ་བུ། འཕྲལ་གྱི་བྱ་བ་གང་ལ་ཡང་ཆེ་ཚུགས་བསྐྱུང་སྟེ་འཇུག་པར་བདེ་བ་ལན་ཚ ་ལྟ་བུ། ཕ་རོལ་གྱི་ངན་སྨྲས་དང་འཐབ་མོ་སོགས་བྱུང་བའམ། མི་ཐེག་པའི་ཁུར་བཀལ་ཀྱང་བཟོད་བསྲན་ཆེ་བ་ཀ་བ་ལྟ་བུས་འགྲོགས་ཤིང་བསྟེན་དགོས་ཏེ། འགྲོགས་པར་བདེ་བ་སྐ་རགས་ལྟ་བུ་དང༌། འཇུག་པར་བདེ་བ་ལན་ཚ ་ལྟ་བུ་དང༌། །བཟོད་བསྲན་ཆེ་བ་ཀ་བ་ལྟ་བུ་ཡིས། བླ་མའི་འཁོར་དང་རྡོ་རྗེའི་སྤུན་ལ་བསྙེན། །ཞེས་སོ། །གསུམ་པ་ཐ་མ་དགོངས་སྤྱོད་བསླབ་པ་ནི། དེ་ལྟར་བླ་མ་བསྟེན་པའི་ཚུལ་ཐམས་ཅད་ངེས་པར་བྱས་ནས། དཔེར་ན་རྫིང་བུ་མཆོག་ལ་བསྟེན་པའི་ངང་པ་རྣམས་ཀྱི་རྫིང་བུའི་ཆུ་མི་རྙོགས་པར་དལ་གྱིས་རྩེ་ཞིང་ལོངས་སྤྱོད་པ་དང༌། བུང་བ་མེ་ཏོག་གི་ཚལ་དུ་རྒྱུ་བའི་ཚེ། མེ་ཏོག་གི་ཁ་དོག་དང་དྲི་ལ་མི་གནོད་པར་མེ་ཏོག་གི་བཅུད་མྱང་ནས་འགྲོ་བ་དང་འདྲ་བར། སྐྱོ་བ་དང་ངལ་བ་མེད་པར་ཅི་གསུང་བཀའ་བཞིན་བསྒྲུབས་པས་བླ་མའི་ཐུགས་བཟུང་སྟེ། དད་པ་དང་སྙིང་རུས་ཀྱི་ཉེར་ལེན་ལ་བརྟེན་ནས། བླ་མ་དམ་པའི་ཐུགས་རྒྱུད་ན་བཞུགས་པའི་ཐོས་བསམ་བསྒོམ་པའི་ཡོན་ཏན་ཐམས་ཅད་བུམ་པ་ཚད་ལྡན་ནས་ཚད་ལྡན་དུ་བྱོ་བ་བཞིན་དུ་རང་རྒྱུད་ལ་འདྲོང་ངོ་ཤེས་པར་བྱ་དགོས་ཏེ། རྫིང་བུ་མཆོག་ལ་བསྟེན་པའི་ངང་པ་དང༌། །བུང་བས་མེ་ཏོག་བཅུད་ལ་རོ་མྱང་བཞིན། །རྟག་ཏུ་འགྲོགས་པའི་སྤྱོད་པ་ངོ་མཚར་ཅན། །སྐྱོ་ངལ་མེད་པས་བླ་མའི་ཐུགས་བཟུང་ནས། །དད་པས་ཉེ་བར་ལེན་པས་ཡོན་ཏན་མྱང༌། །ཞེས་གསུངས། དེ་བཞིན་དུ་བླ་མ་དམ་པ་དེས་བྱང་ཆུབ་སེམས་དཔའི་མཛད་སྤྱོད་བསོད་ནམས་དང་ཡེ་ཤེས་ཀྱི་ཚོགས་རླབས་པོ་ཆེ་གསོག་པའི་དུས་ན། རང་གིས་ཀྱང་དེ་དག་གི་ཁྲོད་དུ་ཟང་ཟིང་གི་ལོངས་སྤྱོད་ཕྲ་མོ་རེ་ཙམ་མམ། ལུས་ངག་གི་ངལ་བ་བྱེད་པ་འམ། ཐ་ན་ཡིད་ཀྱིས་རྗེས་སུ་ཡི་རང་དབུལ་བ་ཡན་ཆད་ཀྱིས་དོན་མཐུན་པར་བྱས་ན་དམ་པ་དེའི་ཐུགས་བསྐྱེད་བླ་ན་མེད་པའི་མཐུ་ལས་བྱུང་བའི་དགེ་ཚོགས་ཇི་སྙེད་ཐོབ་པ་དེ་ཙམ་རང་ལ་ཡང་ཐོབ་པ། སྔོན་དབུས་གཙང་དུ་འགྲོ་བའི་མི་གཉིས་ཀྱི་གཅིག་ལ་སྲན་རྩམ་ཉུང་ངུ་ཙམ་ལས་གྲོ་བཅས་གཞན་མེད་པ་ལ། སྲན་ཕྱེ་ཉུང་དུ་དེ་ཅིག་ཤོས་ལ་རྩམ་པ་ཞིབ་དཀར་མང་པོ་ཡོད་པའི་ནང་དུ་བསྲེས་ནས་བཏང༌། ཞག་ཤས་སོང་ཙ་ན་རྩམ་པ་མང་པོ་ཡོད་པ་དེས་ཅིག་ཤོས་ལ་ད་ཁྱོད་ཀྱི་རྩམ་པ་ཟད་ལས་ཆེ་བྱས་པས་ཟད་ཨེ་ཡོད་ལྟའོ་ཟེར་ནས་བལྟས་པས་ད་དུང་སྲན་ཕྱེ་མ་ཟད་པར་འདུག །
དེ་བཞིན་ལན་གྲངས་མང་པོའི་བར་དུ་བལྟས་ཀྱང་སྲན་ཕྱེ་མ་ཟད་པར་འདུག་པས་རྩམ་པ་ཐམས་ཅད་མཉམ་ཟ་བྱེད་དགོས་པ་བྱུང་བ་ཡིན། དཔེ་དེ་བཞིན་དུ་གཞན་གྱི་དགེ་བ་གང་བྱེད་ལ་རང་གི་ཟང་ཟིང་ངམ་ལུས་ངག་གི་སྒོ་ནས་ཅུང་ཟད་ཙམ་འབྲེལ་ཡང་དིའི་དགེ་བ་མཉམ་དུ་ཐོབ་ཅིང༌། ཁྱད་པར་བླ་མ་དགེ་བའི་བཤེས་གཉེན་དེའི་ནི་འཕྲལ་གྱི་མངག་གཞུག་དང་བང་ཕྱིན་ཐ་ན་བཞུགས་ཁང་ལ་ཕྱགས་དར་བྱས་པ་ཚུན་ཆད་ཀྱང་ཚོགས་ཀྱི་ལམ་མ་ནོར་བ་ཡིན་པས་ཅི་ནུས་ནུས་སུ་འབད་དགོས་ཏེ། འཇུག་པའི་སྤྱོད་ལ་ངེས་པར་ཞུགས་པ་ཡི། །དམ་པ་མཆོག་གི་བསོད་ནམས་ཡེ་ཤེས་ཚོགས། །གང་གི་ཁྲོད་དུ་དོན་མཐུན་སྤྱོད་པ་དང༌། །མངག་གཞུག་བང་ཕྱིན་ཕྱགས་དར་ཚུན་ཆོད་ཀྱང༌། །དལ་བ་འབྲས་བཅས་ཚོགས་ཀྱི་ལམ་མཆོག་ཡིན། །ཞེས་གསུངས། སྐྱབས་སུ་འགྲོ་བ་དང་ཚོགས་བསགས་པ་ཐམས་ཅད་ཀྱི་ཞིང་བླ་ན་མེད་པ་ཡང་བླ་མ་ལས་ལྷག་པ་མེད་ཅིང༌། ཁྱད་པར་བླ་མ་དེས་དབང་བསྐུར་བ་དང་ཆོས་འཆད་པ་སོགས་ཀྱི་དུས་སུ་ནི། དུས་གསུམ་ཕྱོགས་བཅུའི་རྒྱལ་བ་སྲས་དང་བཅས་པ་ཐམས་ཅད་ཀྱི་ཐུགས་རྗེ་དང་བྱིན་རླབས་དམ་པ་དེ་ལ་ཞུགས་ནས་སངས་རྒྱས་ཀུན་དང་དབྱར་མེད་དུ་བཞུགས་པ་ཡིན་པས། དུས་གཞན་དུ་བརྒྱ་འབུལ་སྟོང་འབུལ་མང་པོ་བྱེད་པ་ལས་ཀྱང་དེ་དུས་ཟས་ཁམ་གཅིག་ཙམ་དྲོངས་པ་བསོད་ནམས་ཆེ་བ་ཡིན། བསྐྱེད་རིམ་གྱིས་ལྷ་སྒོམ་པ་ཐམས་ཅད་ཀྱང་རྣམ་པ་ལྷ་དེ་དང་དེར་སྣང་བ་ལས་ངོ་བོ་རང་གི་རྩ་བ་བླ་མ་ལས་གཞན་དུ་མེད་པར་ཤེས་ན་བྱིན་རླབས་འཇུག་པ་མྱུར་ཞིང༌། རྫོགས་རིམ་གྱི་ཡེ་ཤེས་རྒྱུད་ལ་སྐྱེས་པ་ཐམས་ཅད་ཀྱང་བླ་མའི་མོས་གུས་དང་བྱིན་རླབས་ཁོ་ནའི་མཐུ་ལས། ཐུགས་རྒྱུད་རྟོགས་པའི་ཡེ་ཤེས་རང་རྒྱུད་ལ་སྐྱེས་པ་ཡིན་པས་ན་ལམ་བསྐྱེད་རྫོགས་རིམ་པ་གཉིས་ལ་སོགས་པ་ཉམས་ལེན་ཐམས་ཅད་ཀྱི་བསྒྲུབ་བྱའི་ངོ་བོ་བླ་མ་ཉིད་དུ་འདུས་པས་ན། མདོ་རྒྱུད་ཐམས་ཅད་ནས་བླ་མ་སངས་རྒྱས་དངོས་སུ་གསུངས་པ་ཡིན་ཏེ། ཅི་ཕྱིར་སྐྱབས་སུ་འགྲོ་དང་ཚོགས་ཀྱི་ཞིང༌། །
བླ་མ་སྒྲུབ་པའི་རྣལ་འབྱོར་ཕྱི་ནང་གཉིས། །བསྐྱེད་རྫོགས་བསྒྲུབ་བྱའི་ངོ་བོ་འདིར་འདུས་པས། །མདོ་རྒྱུད་ཀུན་ནས་སངས་རྒྱས་ཉིད་དུ་བསྟན། །ཞེས་སོ། །དེས་ན་བླ་མ་དམ་པ་ནི། དགོངས་པ་སངས་རྒྱས་ཀུན་དང་དབྱར་མེད་པར་བཞུགས་ཀྱང༌། རང་རེ་མ་དག་པའི་གདུལ་བྱ་འདྲེན་པའི་ཆེད་དུ་རྣམ་པ་གང་ཟག་མིའི་གཟུགས་སུ་སྤྲུལ་ནས་དངོས་སུ་བཞུགས་པའི་དུས་འདིར། ཅི་གསུང་གི་བཀའ་བཞིན་བསྒྲུབས་ནས་ཞབས་ཏོག་རྣམ་པ་གསུམ་གྱི་སྒོ་ནས་ཐུགས་ཡིད་དབྱེར་མེད་དུ་གྱུར་པ་ཞིག་ལ་འབད་དགོས་ཀྱི། དེ་ལྟར་མ་ཡིན་པར་དངོས་སུ་བཞུགས་པའི་དུས་སུ་རིམ་གྲོ་དང་བཀུར་སྟི་བཀའ་བཞིན་སྒྲུབ་པ་སོགས་མེད་པར། ཞལ་མི་བཞུགས་ངའི་སྐབས་སུ་གཟུགས་བརྙན་འདྲི་ཞིང་སྒོམ་པ་སྐད་བྱེད་པ་དང༌། གནས་ལུགས་སྒོམ་པ་སྐད་ཟེར་ནས་ཟབ་ཟབ་མོ་ཞིག་གཞན་དུ་འཚོལ་ཞིང༌། བླ་མའི་ཐུགས་རྒྱུད་ཀྱི་སྤངས་རྟོགས་ཀྱི་ཡོན་ཏན་རང་རྒྱུད་ལ་འཕོ་བའི་མོས་གུས་དང་གསོལ་འདེབས་སོགས་མི་བྱེད་པ་དེ་དག་ནི་སྒྲུབ་བྱེད་དང་བསྒྲུབ་བྱ་འགལ་བ་ཞེས་བྱ་ཞིང༌། བར་དོར་བླ་མའི་ཞལ་མཇལ་བ་དང་ལམ་སྣ་འདྲེན་པ་སོགས་འབྱུང་བ་ཡང་རང་ལ་མོས་གུས་ཚད་མེད་པ་ཡོད་པ་དང། བླ་མའི་ཐུགས་རྗེ་དང་སྨོན་ལམ་གྱི་སྟོབས་གང་འཛོམ་པ་ལས་དེ་ལྟར་སྣང་བ་ཙམ་ཡིན་གྱི། དངོས་སུ་བླ་མ་དེར་བྱོན་པ་ནི་མེད་པས་རང་ལ་མོས་གུས་མེད་ན་བླ་མ་ཇི་ཙམ་བཟང་ཡང་བར་དོར་ལམ་སྣ་འདྲེན་པ་མི་འབྱུང་སྟེ། རྨོངས་པ་ཕལ་ཆེར་གཟུགས་བརྙན་འདྲི་ཞིང་བསྒོམ། །དངོས་སུ་བཞུགས་ལ་རིམ་གྲོ་བགྱི་བ་མེད། །གནས་ལུགས་བསྒོམ་ཟེར་བླ་མའི་ཐུགས་མི་ཤེས། །སྒྲུབ་དང་བསྒྲུབ་བྱ་འགལ་བ་ཉོན་རེ་མོངས། །མོས་གུས་མེད་བཞིན་བར་དོར་མཇལ་བ་མཚར། །ཅེས་གསུངས། དང་པོ་བླ་མ་བརྟག་པ་ལ་མཁས་པའི་སྒོ་ནས་བརྟག་པར་བྱ་བ་དེ་ཡང་དབང་ཆོས་ཀྱི་འབྲེལ་པ་མ་ཞུས་པའི་གོང་དུ་ལེགས་པར་བརྟགས་ནས། བླ་མའི་མཚན་ཉིད་ཚང་བར་འདུག་ན་བསྟེན་ཞིང༌། མཚང་ན་མི་བསྟེན་པ་ཡིན་གྱི། བླ་མ་བསྟེན་ཚར་ནས་ནི་ཅི་མཛད་ལེགས་པར་མཐོང་བའི་སྒོ་ནས་ཡོན་ཏན་འབའ་ཞིག་ལ་བསམས་ཏེ་དད་པ་དང་དག་སྣང་སྤྱང་དགོས་ཀྱི། སྐྱོན་རྟོག་སོགས་བྱས་ན་ཉེས་པ་བསམ་གྱི་མི་ཁྱབ་པ་འབྱུང་བ་ཡིན། བླ་མ་བརྟག་པར་བྱ་བ་དེ་ཡང་སྤྱིར་མདོ་རྒྱུད་ནས་གང་བཤད་པའི་ཡོན་ཏན་ཚང་བ་ཞིག་དགོས་པ་ཡིན་ཀྱང༌། ཁྱད་པར་རྒྱུད་བྱང་ཆུབ་ཀྱི་སེམས་དང་ལྡན་པ་ཞིག་ནི་ངེས་པར་དགོས་པ་ཡིན་པས། མདོར་བསྡུ་ན་བརྟགས་པ་གཅིག་པོ་བྱང་ཆུབ་ཀྱི་སེམས་དང་ལྡན་མི་ལྡན་བརྟག་པ་འདི་ལ་འདུས། ཐུགས་རྒྱུད་བྱང་ཆུབ་ཀྱི་སེམས་དང་ལྡན་པ་ཞིག་ཡིན་ཕྱིན་ཆད་སློབ་མ་ལ་ཡང་འདི་དང་ཕྱི་མར་གང་ཕན་པ་དེ་ལྟར་བྱེད་པས་དོན་དུ་མི་འགྱུར་བ་མི་འོང་ཞིང༌། བླ་མ་དེས་བསྟན་པའི་ཆོས་ཀྱང་ཐེག་པ་ཆེན་པོའི་ལམ་དང་འབྲེལ་བས་ཅིས་ཀྱང་ཡང་དག་པའི་ལམ་དུ་འགྲོ་བ་ཡིན། བྱང་ཆུབ་ཀྱི་སེམས་དང་མི་ལྡན་ཕྱིན་ཆད་བླ་མ་ལ་རང་འདོད་ཀྱི་འཁྲིས་ཡོད་པས་སློབ་མའི་རྒྱུད་ཀྱང་ལེགས་པར་མི་ཐུལ་ཞིང༌། ཆོས་བསྟན་པ་ཡང་ཇི་ཙམ་ཟབ་ཟབ་མོ་དང༌། མཚར་བ་ལྟར་འདུག་ཀྱང་མཐར་འཇིག་རྟེན་ཚེ་འདི་འབའ་ཞིག་གི་ཆེད་དུ་འཆོར་བ་ཡིན། དེས་ན་བླ་མ་བརྟག་པའི་གནད་ཐམས་ཅད་འདིར་འདུ་བས་ཐུགས་རྒྱུད་བྱང་ཆུབ་སེམས་ཀྱིས་གང་བ་ཞིག་འདུག་ན་ཆ་ལུགས་སོགས་ཇི་ལྟར་འདུག་ཀྱང་བསྟེན་པར་བྱ། རྒྱུད་བྱང་ཆུབ་ཀྱི་སེམས་དང་བྲལ་བ་ནི། འཕྲལ་དུ་ངེས་འབྱུང་དང་སྐྱོ་ཤས་སྒྲུབ་ཚུགས་དང་ཀུན་སྤྱོད་སོགས་ཅི་ཙམ་བཟང་བ་ལྟར་སྣང་ཡང་བསྟེན་བྱ་མིན་ནོ། །འོན་ཀྱང་སྐྱེས་བུ་དམ་པ་རང་རྒྱུད་སྦས་ཚུལ་དུ་བཞུགས་པ་རྣམས་ཀྱི་ཐུན་མོངས་མ་ཡིན་པའི་ཡོན་ཏན་རང་རེ་སོ་སོའི་སྐྱེ་བོ་རྣམས་ཀྱིས་ཅི་ཙམ་བརྟགས་ཀྱང་ཤེས་མི་ནུས་ཤིང༌།
ཟོག་པོ་གཡོ་སྒྱུ་ཅན་ཕལ་ཡང་ཚུལ་འཆོས་ཀྱི་བསླུ་ཐབས་ལ་མཁས་པས་དམ་པ་ལྟར་སྣང་བ་ཡང་ཡོད་པས། རང་ཉིད་ཀྱི་ཚེ་རབས་ནས་འབྲེལ་བའི་བླ་མ་དེ་གཙོ་ཆེ། དེ་ཡང་བླ་མ་དེའི་ཞལ་མཇལ་གསུང་ཐོས་པ་ཙམ་མམ། ཐ་ན་མཚན་ཙམ་ཐོས་པས་ཀྱང་ལུས་བ་སྤུ་ལྡང་བའི་དད་པ་གཡོ་ནུས་ཤིང་སྣང་བ་འཕྲལ་དུ་སྒྱུར་ནུས་པ་དེ་ལྟ་བུ་ནི་རང་གི་ཚེ་རབས་ཀྱི་བླ་མ་ཡིན་པས་བརྟག་མི་དགོས་ཏེ། སྔོན་རྗེ་བཙུན་མི་ལ་ལ་རོང་སྟོན་ལྷ་དགས། ཁྱེད་ཀྱི་ཚེ་རབས་ཀྱི་བླ་མ་ལྷོ་གྲོ་བོ་ལུང་གི་དགོན་པ་བྱ་བ་ན། སྐྱེས་མཆོག་སྒྲ་སྒྱུར་གྱི་རྒྱལ་པོ་མར་པ་ལོ་ཙཱ་ཞེས་བྱ་བ་བཞུགས་པ་དེ་ཡིན་པས་དེར་སོང་གསུངས་པའི་ཚེ། མར་པའི་མཚན་ཐོས་པ་ཙམ་གྱིས་རྗེ་བཙུན་ལ་ཐུན་མོངས་མ་ཡིན་པའི་དད་པ་གཏིང་ནས་འཁྲུངས་ཤིང༌། སྲོག་ལ་བབས་ཀྱང་བླ་མ་དེའི་ཞལ་མཇལ་ཞིང་ཐུགས་ཟིན་པ་ཞིག་བྱེད་དགོས་སྙམ་དུ་ཐུགས་རྒྱུད་ལ་སྐྱེས།།བླ་མ་མཇལ་དུ་འོང་བའི་ཚེ་ཡང༌། མར་པ་ཞིང་རྨོ་བ་ལྟར་བྱས་ནས་རྗེ་བཙུན་བསུར་ཕེབས་པ་དང་ལམ་དུ་མཇལ་བའི་ཚེ། བླ་མ་ཡིན་པ་ངོ་མ་ཤེས་ཀྱང་ཚེ་འདིའི་སྣང་བ་ཏུར་ཏུར་པོ་འདི་དར་ཅིག་འགགས་ནས་ཁྲོད་ངེ་ལུས་འདུག་གསུངས། སྤྱིར་བླ་མ་ཡང་རང་གི་སྣང་བ་དག་མ་དག་དང་ལས་དབང་གིས་སྤྲོད་པ་ཡིན་པས། རང་གི་ཆོས་དང་གདམས་ངག་གི་བཀའ་དྲིན་ཐོབ་པའི་བླ་མ་དེ་ཇི་ལྟར་འདུག་ཀྱང་སངས་རྒྱས་དངོས་ཀྱི་འདུ་ཤེས་དང་མ་བྲལ་བ་བྱེད་དགོས། རང་ལ་ལས་འཕྲོ་མེད་ན་བླ་མ་བཟང་པོ་དང་མཇལ་བའི་སྐལ་བ་མེད་ཅིང༌། རང་གི་སྣང་བ་མ་དག་ན་སངས་རྒྱས་དངོས་དང་མཇལ་ཡང་ཡོན་ཏན་ཅན་དུ་མཐོང་མི་ནུས་པས། རང་གི་སྔོན་ལས་ཀྱི་དབང་གིས་གང་དང་མཇལ་ཞིང་བཀའ་དྲིན་ཐོབ་པའི་བླ་མ་དེ་གཙོ་ཆེ་བ་ཡིན། བར་དུ་བླ་མ་བསྟེན་པའི་དུས་སུའང་ཚ་གྲང་བཀྲེས་སྐོམ་སོགས་དཀའ་བ་ཐམས་ཅད་ཁྱད་དུ་བསད་དེ་བླ་མས་ཅི་གསུང་གི་བཀའ་བཞིན་བསྒྲུབ། དད་གུས་ཀྱིས་གསོལ་བ་གདབ། འཕྲལ་དུ་རང་གི་བྱ་སྤྱོད་ཐམས་ཅད་ཀྱང་བླ་མ་ལ་ཞུས་ཏེ། དམ་པ་དེས་བཀའ་ཇི་ལྟར་སྩལ་བ་ལྟར་ཉམས་སུ་བླང༌། ཡིད་ཁྱེད་ཤེས་ཀྱི་དད་པའི་སྒོ་ནས་བསྟེན་དགོས། ཐ་མར་དགོངས་སྤྱོད་བསླབ་པ་ཞེས་བྱ་བ། བླ་མ་དམ་པའི་མཛད་སྤྱོད་ཐམས་ཅད་ལེགས་པར་བརྟགས་ནས་རང་ཉིད་ཀྱིས་ཀྱང་དེ་ཁོ་ན་བཞིན་དུ་ཉམས་སུ་བླང༌། འཇིག་རྟེན་པའི་ཁ་སྐད་ལ་ཡང༌། བྱ་བ་ཐམས་ཅད་ལད་མོ་ཡིན། ལད་མོའི་ནང་ནས་གང་མཁས་ཡིན་ཟེར་བ་ལྟར། སྤྱིར་ཆོས་བྱེད་པ་ཡང་སྔོན་གྱི་རྒྱལ་བ་སྲས་བཅས་ཀྱི་ལད་མོ་བྱེད་པ་ཡིན། སློབ་མས་བླ་མ་བསྟེན་པ་ཡང༌། བླ་མ་དེའི་རྗེས་སུ་སློབ་པ་ཡིན་པས་བླ་མའི་དགོངས་སྤྱོད་ཇི་ལྟར་ཡིན་པ་དེ་རང་རྒྱུད་ལ་ལོན་པར་བྱེད་དགོས། དཔེར་ན་སློབ་མས་བླ་མ་བསྟེན་པ་དེ། བརྐོས་ཕོར་ནས་ཕྱུང་བ་ལྟ་བུ་ཞིག་དགོས་པ་ཡིན་ཏེ། བརྐོས་ཕོར་ལ་རི་མོ་ཇི་ལྟ་བུ་ཞིག་ཡོད་པ་དེ་ཐམས་ཅད་སཱཙྪ་ལ་དོད་ནས་ཡོད་པ་ལྟར། བླ་མའི་ཐུགས་རྒྱུད་ཀྱི་ཡོན་ཏན་ཇི་ཙམ་ཡོད་པ་དེ་དང་འདྲ་བའམ། མིན་ཀྱང་དེའི་ཕྱོགས་མཐུན་པ་ཙམ་ངེས་པར་ཡོད་དགོས། དེས་ན་དང་པོ་བླ་མ་བརྟགས་མཁས་པ། བར་དུ་བླ་མ་བསྟེན་མཁས་པ། ཐ་མར་དགོངས་སྤྱོད་བསླབ་པ་ལ་མཁས་པའི་སྐྱེས་བུ་དེ་ནི་ཅི་ནས་ཀྱང་ཡང་དག་པའི་ལམ་དུ་འགྲོ་བ་ཡིན་ཏེ། དང་པོ་བླ་མ་བརྟགས་ལ་མཁས་པ་དང༌། །བར་དུ་བླ་མ་བསྟེན་ལ་མཁས་པ་དང༌། །ཐ་མར་དགོངས་སྤྱོད་བསླབ་ལ་མཁས་པ་ཡི། །སྐྱེས་བུ་དེ་ནི་ཡང་དག་ལམ་ལ་འགྲོ། །ཞེས་སོ། །དེས་ན་དགེ་བའི་བཤེས་གཉེན་དམ་པ་ཡོན་ཏན་ཐམས་ཅད་དང་ལྡན་པ་རྙེད་ནས། དེ་ཉིད་བསྟེན་པའི་དུས་སུ་ལུས་དང་སྲོག་ལ་མི་ལྟ་བར་བྱང་ཆུབ་སེམས་དཔའ་རྟག་ཏུ་དུས་བྱང་ཆུབ་སེམས་དཔའ་ཆོས་འཕགས་བསྟེན་པ་དང༌། པཎ་ཆེན་ནཱ་རོ་པས་སྐྱེས་མཆོག་ཏེ་ལོ་པ་བསྟེན་པ་དང༌།
རྗེ་བཙུན་མི་ལས་ལྷོ་བྲག་མར་པ་བསྟེན་པ་ལྟར་དགོས་ཏེ། བྱང་ཆུབ་སེམས་དཔའ་རྟག་ཏུ་དུས་ཆོས་འཕགས་ཇི་ལྟར་བསྟེན་ན། སྔོན་བྱང་ཆུབ་སེམས་དཔའ་རྟག་ཏུ་དུས་ཤེས་རབ་ཀྱི་ཕ་རོལ་ཏུ་ཕྱིན་པ་ཚོལ་ཞིང་འབྲོག་དགོན་པ་ཞིག་ཏུ་ཕྱིན་པ་ན། བར་སྣང་ལས། རིགས་ཀྱི་བུ་ཤར་ཕྱོགས་སུ་སོང་ཞིག་དང་ཤེས་རབ་ཀྱི་ཕ་རོལ་ཏུ་ཕྱིན་པ་ཐོས་པར་འགྱུར་གྱི། ཁྱོད་ཀྱི་ལུས་ངལ་བ་དང་གཉིད་རྨུགས་དང་ཚ་གྲང་དང་ཉིན་མཚན་སོགས་ཡིད་ལ་མི་བྱེད་ཅིང་གཡས་དང་གཡོན་དུ་མ་ལྟ་བར་སོང་ཞིག་དང༌། ཁྱོད་ཀྱིས་རིང་པོར་མི་ཐོགས་པར་ཤེས་རབ་ཀྱི་ཕ་རོལ་ཏུ་ཕྱིན་པ་གླེགས་བམ་དུ་ཆུད་པའམ། དགེ་སློང་ཆོས་སྨྲ་བའི་ལུས་ལ་ཡོད་པ་ཐོས་པར་འགྱུར་ཏེ། དེའི་ཚེ་རིགས་ཀྱི་བུ་ཁྱོད་ཀྱི་གང་ལས་ཤེས་རབ་ཀྱི་ཕ་རོལ་ཏུ་ཕྱིན་པ་ཐོས་པ་དེ་ལ་སྟོན་པའི་འདུ་ཤེས་བསྐྱེད་ཅིང་ཆོས་ལ་གུས་པར་བྱ་བས་ཕྱི་བཞིན་འབྲང་བར་བྱའོ། །དེ་འདོད་པའི་ཡོན་ཏན་ལྔ་པོ་དག་ལ་བསྟེན་པ་མཐོང་ན་ཡང་བྱང་ཆུབ་སེམས་དཔའ་རྣམས་ཀྱི་ཐབས་མཁས་པ་ཤེས་པས་མ་དད་པར་མི་བྱའོ། །ཞེས་པ་ལ་སོགས་པ་ཐོས་ནས་ཤར་ཕྱོགས་སུ་སོང་བ་དང༌། རིང་པོར་མ་ཕྱིན་པར་དེས་བདག་གིས་སྒྲ་དེ་ལ་ཅི་ཙམ་འགྲོ་དགོས་མ་དྲིས་པས་བདག་ཤེས་རབ་ཀྱི་ཕ་རོལ་ཏུ་ཕྱིན་པ་སྟོན་པ་དེར་འགྲོ་མི་ཤེས་སོ་སྙམ་ནས། དེ་ཉིད་དུ་ངུ་ཞིང་ཆོ་ངེ་འདེབས་ཏེ་བདག་ཇི་སྲིད་ཤེས་རབ་ཀྱི་ཕ་རོལ་ཏུ་ཕྱིན་པ་མ་ཐོབ་ཀྱི་བར་དུ་ངལ་དུབ་དང་བཀྲེས་སྐོམ་དང་གཉིད་རྨུགས་དང་ཉིན་མཚན་ལ་སོགས་པ་ཡིད་ལ་མི་བྱེད་པར་གནས་པར་བྱའོ། །སྙམ་ནས་དེ་བུ་གཅིག་པུ་ཤི་བའི་མ་བཞིན་དུ་ཡིད་ལ་བྱེད་པ་གཞན་མེད་པར་ཤེས་རབ་ཀྱི་ཕ་རོལ་ཏུ་ཕྱིན་པ་ནམ་ཐོས་སྙམ་དུ་གདུང་ཞིང་འདུག་པ་ན། དེ་བཞིན་གཤེགས་པའི་གཟུགས་ཤིག་མདུན་དུ་བཞུགས་ནས་ཆོས་ཚོལ་བའི་བསྔགས་པ་བརྗོད་ཅིང༌། འདི་ནས་དཔག་ཚད་ལྔ་བརྒྱ་ན་སྤོས་ངད་ལྡན་པ་ཞེས་བྱ་བའི་གྲོང་ཁྱེར་རིན་པོ་ཆེ་སྣ་བདུན་གྱི་རང་བཞིན་སྐྱེད་མོའི་ཚལ་ལྔ་བརྒྱས་བསྐོར་བ་ཡོན་ཏན་ཐམས་ཅད་ཕུན་སུམ་ཚོགས་པ། དེའི་དབུས་ཀྱི་བཞི་མདོ་ན་བྱང་ཆུབ་སེམས་དཔའ་ཆོས་འཕགས་ཀྱི་ཁང་པ་རིན་པོ་ཆེ་སྣ་བདུན་ལས་བྱས་པ་ཁོར་ཡུག་དཔག་ཚད་ཀྱི་ཚད་ཙམ་པ། སྐྱེད་ཚལ་ལ་སོགས་པའི་ལོངས་སྤྱོད་ཕུན་སུམ་ཚོགས་པ་ན། བྱང་ཆུབ་སེམས་དཔའ་སེམས་དཔའ་ཆེན་པོ་ཆོས་འཕགས་འཁོར་དང་བཅས་པ་བུད་མེད་དྲུག་ཁྲི་བརྒྱད་སྟོང་དང་ལྷན་ཅིག་འདོད་པའི་ཡོན་ཏན་ལྔ་དང་ལྡན་ཞིང་དབང་དུ་གྱུར་ཏེ་རྩེ་དགའ་ཞིང་དགའ་མགུར་སྤྱོད་དེ། དེ་ན་གནས་པའི་སྐྱེ་བོའི་ཚོགས་ལ་དུས་གསུམ་དུ་ཤེས་རབ་ཀྱི་ཕ་རོལ་ཏུ་ཕྱིན་པ་སྟོན་པ་ཡོད་ཀྱི། དེའི་དྲུང་དུ་སོང་ཞིག་དང་དེ་ལས་ཤེས་རབ་ཀྱི་ཕ་རོལ་ཏུ་ཕྱིན་པ་ཐོས་པར་འགྱུར་རོ། །ཞེས་གསུངས་པ་ཐོས་ནས་དེ་ཡིད་ལ་བྱེད་པ་གཞན་མེད་པར་གནས་པ་ནས་ཕྱོགས་དེ་ཉིད་དུ་བྱང་ཆུབ་སེམས་དཔའ་ཆོས་འཕགས་ཤེས་རབ་ཀྱི་ཕ་རོལ་ཏུ་ཕྱིན་པ་སྟོན་པ་ཡང་ཐོས། ཏིང་ངེ་འཛིན་གྱི་སྒོ་དུ་མ་ཡང་མངོན་དུ་གྱུར། ཕྱོགས་བཅུའི་འཇིག་རྟེན་གྱི་ཁམས་ནས་སངས་རྒྱས་གྲངས་མེད་པ་ཤེས་རབ་ཀྱི་ཕ་རོལ་ཏུ་ཕྱིན་པ་སྟོན་པ་ཡང་མཐོང༌། དེ་དག་གི་ཆོས་བསྟན་ནས་བྱང་ཆུབ་སེམས་དཔའ་ཆོས་འཕགས་ཀྱི་བསྔགས་པ་བརྗོད་དེ་མི་སྣང་བར་སོང་ངོ༌། །དེ་ནས་བྱང་ཆུབ་སེམས་དཔའ་རྟག་ཏུ་དུས་བྱང་ཆུབ་སེམས་དཔའ་ཆོས་འཕགས་ལ་དགའ་བ་དང་དད་པ་དང་གུས་པ་སྐྱེས་ཏེ་བདག་ཇི་ལྟ་བུའི་ཚུལ་གྱིས་བྱང་ཆུབ་སེམས་དཔའ་ཆོས་འཕགས་ཀྱི་དྲུང་དུ་འགྲོ་བར་བྱ།
བདག་ནི་དབུལ་ཏེ་བྱང་ཆུབ་སེམས་དཔའ་ཆོས་འཕགས་ལ་བཀུར་སྟི་བྱ་བའི་གོས་སམ། རིན་པོ་ཆེའམ། དྲི་དང༌། ཕྲེང་བ་ལ་སོགས་པ་དགེ་བའི་བཤེས་གཉེན་ལ་བསྙེན་བཀུར་བྱ་བའི་ཡོ་བྱད་ཅི་ཡང་མེད་ཀྱི། བདག་གི་ལུས་བཙོང་ལ་དེའི་རིན་གྱིས་བྱང་ཆུབ་སེམས་དཔའ་ཆོས་འཕགས་ལ་བཀུར་སྟི་བྱའོ། །འཁོར་བ་ཐོག་མ་མེད་པ་ནས་བདག་གི་ལུས་དཔག་ཏུ་མེད་པ་བཙོངས་ཤིང་འདོད་པའི་རྒྱུས་དམྱལ་བའི་གནས་སུ་ལུས་གྲངས་མེད་པ་གཤགས་ཤིང་གཏུབས་ཏེ་ཆུད་ཟོས་ཀྱང་འདི་ལྟ་བུའི་ཆོས་ཀྱི་ཆེད་ཀྱང་མ་ཡིན་ལ། འདི་ལྟ་བུའི་སྐྱེས་བུ་དམ་པ་ལ་བཀུར་སྟི་བྱ་བའི་ཆེད་ཀྱང་མ་ཡིན་ནོ་སྙམ་ནས་ཚོང་འདུས་ཀྱི་དབུས་སུ་སོང་སྟེ་མི་སུ་འདོད། མི་ཉོ་བར་འདོད་པ་སུ་ཡོད་ཅེས་སྒྲ་བསྒྲགས་ཤིང་བོས་ཀྱང་བདུད་སྡིག་ཅན་བྱང་ཆུབ་སེམས་དཔའ་རྟག་ཏུ་དུས་ཆོས་ཕྱིར་དཀའ་བ་སྤྱོད་པ་ལ་ཕྲག་དོག་པས་སུས་ཀྱང་མི་ཐོས་པར་བྱས་སོ། །དེ་ནས་བྱང་ཆུབ་སེམས་དཔའ་རྟག་ཏུ་དུས་བདག་ཉིད་ཉོ་བ་མ་རྙེད་ནས་ཕྱོགས་གཅིག་ཏུ་སོང་ནས་དུ་ཞིང་མཆི་མ་ཕྱུངས་ཏེ་འདུག་པ་ན། ལྷའི་དབང་པོ་བརྒྱ་བྱིན་གྱིས་རྟག་ཏུ་དུའི་བསམ་པ་བརྟག་པར་འདོད་ནས། བྲམ་ཟེའི་ཁྱེའུའི་གཟུགས་སུ་སྤྲུལ་ཏེ་འོངས་ནས། ང་ལ་མི་ནི་མི་དགོས་མོད་ཀྱང་ང་མཆོད་སྦྱིན་ཞིག་བྱེད་པ་ལ། མི་ཤ་དང་མི་ཚིལ་དང༌། མིའི་རྐང་རྣམས་དགོས་པས་ཁྱོད་ཀྱིས་བཙོང་ན་རིན་སྦྱིན་ནོ་སྨྲས་པས། རྟག་ཏུ་ངུ་དགའ་སྟེ་མཚོན་རྣོན་པོ་ཐོགས་ནས་ལག་པ་གཡས་པ་ཕུག་སྟེ་ཁྲག་གཟག །བརླ་གཡས་པ་ཤ་མེད་པར་བཏོགས་ནས་རུས་པ་གཅོག་ཏུ་རྩིག་པའི་དྲུང་དུ་སོང་བ་ན། ཚོང་དཔོན་གྱི་བུ་མོ་ཞིག་ཁང་པའི་ཡང་ཐོག་ནས་འདུག་པ་དེས་མཐོང་ནས་དྲུང་དུ་འོངས་ཏེ། རིགས་ཀྱི་བུ་ཁྱོད་ཀྱི་བདག་ཉིད་ལ་འདི་ལྟ་བུའི་ན་ཚ་ཅིའི་ཕྱིར་གཏོང་བ་ཡིན་ཟེར། དེར་བྱང་ཆུབ་སེམས་དཔའ་ཆོས་འཕགས་ལ་མཆོད་པའི་ཕྱིར་ལུས་བཙོངས་པའི་ལོ་རྒྱུས་སྨྲས་པས། དེ་ལ་དེ་ཙམ་དུ་བཀུར་སྟེ་བྱས་པས་ཡོན་ཏན་ཅི་ཞིག་འཐོབ་པ་ཡིན་ཟེར། དེས་བྱང་ཆུབ་སེམས་དཔའ་རྣམས་ཀྱི་ཐབས་ལ་མཁས་པ་དང་ཤེས་རབ་ཀྱི་ཕ་རོལ་ཏུ་ཕྱིན་པ་སྟོན་པར་འགྱུར་ཞིང༌། དེ་ལ་བསླབ་ན་རྣམ་པ་ཐམས་ཅད་མཁྱེན་པ་ཐོབ་ནས་སངས་རྒྱས་ཀྱི་ཡོན་ཏན་མང་པོ་དང་ལྡན་ཞིང་སེམས་ཅན་ཐམས་ཅད་ལ་ཆོས་རིན་པོ་ཆེའི་བགོ་བཤའ་བྱེད་པ་ཡིན་ནོ་བྱས་པས། ཡོན་ཏན་དེ་ལྟ་བུ་དག་ལས་ཡོན་ཏན་སྣ་རེ་རེའི་ཆེད་དུ་གང་གཱའི་བྱེ་སྙེད་ཀྱི་ལུས་བཏང་ཡང་ཆོག་པར་འདུག །འོན་ཀྱང་ཁྱོད་བདག་ཉིད་ལ་འདི་ལྟ་བུའི་ན་ཚ་མ་བྱེད་ཅིག་དང༌། ཁྱོད་ཀྱིས་བྱང་ཆུབ་སེམས་དཔའ་ཆོས་འཕགས་ལ་མཆོད་པ་དབུལ་བའི་ཡོ་བྱད་གང་དགོས་པ་ཁོ་མོས་ཁྱོད་ལ་སྦྱིན་ཞིང༌། བདག་ཀྱང་ཁྱོད་དང་འགྲོགས་ནས་བྱང་ཆུབ་སེམས་དཔའ་ཆོས་འཕགས་ཀྱི་དྲུང་དུ་འགྲོ་ཞིང༌། ཡོན་ཏན་དེ་དག་ཐོབ་པར་བྱ་བའི་ཕྱིར་དགེ་བའི་རྩ་བ་བསྐྱེད་པར་བྱའོ། །ཞེས་ཟེར་རོ། །དེ་ནས་ལྷའི་དབང་པོ་བརྒྱ་བྱིན་གྱིས་རང་གི་གཟུགས་བསྟན་ནས་རྟག་ཏུ་དུ་ལ། ང་ནི་ལྷའི་དབང་པོ་བརྒྱ་བྱིན་ཡིན་ཏེ་ཁྱོད་ཀྱི་བསམ་པ་བརྟག་པའི་ཆེད་དུ་འོང་བ་ཡིན་པས། ཁྱོད་ཅི་འདོད་པ་སྦྱིན་གྱིས་སློང་ཞིག་ཟེར་བ་ལ།
བདག་ལ་སངས་རྒྱས་ཀྱི་ཡོན་ཏན་བླ་ན་མེད་པ་དག་སྩོལ་ཅིག་བྱས་པས། དེ་བདག་གི་ཡུལ་མ་ཡིན་པས་སྦྱིན་མི་ནུས་ཟེར། འོ་ན་བདག་གི་ལུས་ཡོངས་སུ་རྫོགས་པར་བྱེད་པ་ལ་ནི་ཁྱོད་ཀྱིས་བརྩོན་མི་དགོས་ཏེ། བདག་གིས་བདེན་པའི་བྱིན་རླབས་བྱའོ་ཟེར་ནས། བདེན་པ་གང་གིས་བདག་སངས་རྒྱས་རྣམས་ཀྱིས་ཕྱིར་མི་ལྡོག་པར་ལུང་བསྟན་ཅིང་བདག་གི་ལྷག་པའི་བསམ་པ་གཡོ་མེད་པའི་བདེན་པ་དང་བདེན་པའི་ཚིག་དེས་བདག་གི་ལུས་སྔོན་ཇི་ལྟ་བར་གྱུར་ཅིག །ཅེས་བྱས་པ་དང་ལུས་སྔ་མ་ཁོ་ན་ལྟར་གྱུར། བརྒྱ་བྱིན་ཀྱང་མི་སྣང་བར་གྱུར་ཏོ། །དེ་ནས་རྟག་ཏུ་ངུ་ཚོང་དཔོན་གྱི་བུ་མོ་དང་འགྲོགས་ནས་བུ་མོ་ཕ་མའི་ཁྱིམ་དུ་སོང་སྟེ་ལོ་རྒྱུས་བཤད་ནས། མཆོད་པའི་ཡོ་བྱད་དུ་མ་བསླངས་ཏེ་ཚོང་དཔོན་གྱི་བུ་མོ་ཁོལ་མོ་ཁོལ་མོ་ལྔ་བརྒྱ་དང་བཅས་པ་ཤིང་རྟ་ལ་ཞོན། བུ་མོ་ཕ་མ་ལ་སོགས་འཁོར་དུ་མ་དང་བཅས་ཏེ་ཤར་ཕྱོགས་སུ་སོང་ནས་གྲོང་ཁྱེར་སྤོས་ངད་ལྡན་པ་ན་བྱང་ཆུབ་སེམས་དཔའ་ཆོས་འཕགས་འཁོར་བརྒྱ་སྟོང་དུ་མ་ལ་ཆོས་སྟོན་པ་མཐོང་ངོ༌། །དེ་མཐོང་བས་བྱང་ཆུབ་སེམས་དཔའ་རྟག་ཏུ་དུ་ལ་དགེ་སློང་བསམ་གཏན་ལ་གནས་པའི་བདེ་བལྟ་བུ་ཐོབ་ཅིང༌། འཁོར་བུ་མོ་ལྔ་བརྒྱ་དང་བཅས་ཏེ་ཤིང་རྟ་ལས་བབས་ནས་བྱང་ཆུབ་སེམས་དཔའ་ཆོས་འཕགས་ཀྱི་དྲུང་དུ་སོང་ངོ༌། །དེའི་ཚེ་གནས་དེ་ན་བྱང་ཆུབ་སེམས་དཔའ་ཆོས་འཕགས་ཀྱིས་ཤེས་རབ་ཀྱི་ཕ་རོལ་ཏུ་ཕྱིན་པའི་ཁང་པ་ནི་རིན་པོ་ཆེ་སྣ་བདུན་ལས་བྱས་ཤིང་ཙནྡན་དམར་པོས་བརྒྱན་པ། མུ་ཏིག་གི་དྭ་བས་གཡོགས་པ་ཕྱོགས་བཞིར་ཡིད་བཞིན་གྱི་ནོར་བུ་རིན་པོ་ཆེ་བཞི་བཞག་པའི་སྒྲོན་མེ་དང་དངུལ་གྱི་པོག་ཕོར་བཞི་ནས་ཨ་ག་རུ་ནག་པོའི་བདུག་པ་འབའ་ཞིག་འབུལ་བ། དེའི་དབུས་སུ་རིན་པོ་ཆེའི་སྒྲོམ་བཞིའི་ནང་ན་ཤེས་རབ་ཀྱི་ཕ་རོལ་ཏུ་ཕྱིན་པ་གསེར་གྱི་གླེགས་བམ་ལ་བཻ་ཌཱུརྻ་ཞུན་མས་བྲིས་པ་ལ་ལྷ་དང་མི་ཐམས་ཅད་ཀྱིས་མཆོད་པ་དབུལ་ཞིང་འདུག་པ་ལ་རྒྱུ་མཚན་དྲིས་ནས། རྟག་ཏུ་དུ་དང་བུ་མོ་དཔོན་གཡོག་ལྔ་བརྒྱས་ལེགས་པར་མཆོད་དེ། བྱང་ཆུབ་སེམས་དཔའ་ཆོས་འཕགས་འཁོར་རྣམས་ལ་ཆོས་སྟོན་པའི་དྲུང་དུ་སོང་ངོ༌། །དེར་སོང་ནས་རྟག་ཏུ་དུ་འཁོར་བུ་མོ་ལྔ་བརྒྱ་དང་བཅས་པས་མཆོད་པའི་ཡོ་བྱད་དེ་དག་གིས་བྱང་ཆུབ་སེམས་དཔའ་ཆོས་འཕགས་ལ་མཆོད་ནས་ཚོང་དཔོན་གྱི་བུ་མོ་འཁོར་དང་བཅས་པས་བྱང་ཆུབ་མཆོག་ཏུ་སེམས་བསྐྱེད། རྟུག་ཏུ་དུས་སྡར་མཇལ་བའི་སངས་རྒྱས་རྣམས་གང་ནས་བྱོན་པ་དང་གང་དུ་བཞུད་པ་དྲིས་པས། བྱང་ཆུབ་སེམས་དཔའ་ཆོས་འཕགས་ཀྱིས་སངས་རྒྱས་རྣམས་བྱོན་པ་དང་བཞུད་པ་མེད་པའི་ལེའུ་གསུངས་ནས་གདན་ལས་བཞེངས་ཏེ་ཁྱིམ་དུ་བྱོན་ལོ་བདུན་གྱི་བར་དུ་ཏིང་ངེ་འཛིན་གཅིག་ལ་སྙོམས་པར་ཞུགས་ནས་བཞུགས་པ་ལ། དེའི་བར་དུ་བྱང་ཆུབ་སེམས་དཔའ་རྟག་ཏུ་དུ་འཁོར་བུ་མོ་ལྔ་བརྒྱ་དང་བཅས་པ་ཉལ་བ་དང་འདུག་པའི་སྤྱོད་ལམ་སྤངས་ནས་འགྲེང་བ་དང་འཆག་པའི་སྤྱོད་ལམ་གཉིས་ཀྱིས་དུས་འདའ་ཞིང༌། ནམ་བྱང་ཆུབ་སེམས་དཔའ་ཆོས་འཕགས་ཏིང་ངེ་འཛིན་དེ་ལས་བཞེངས་ཏེ་ཆོས་སྟོན་པར་འགྱུར་སྙམ་དུ་དེ་ཁོ་ན་ལ་སེམས་ཤིང་འཁོད་དོ། །དེ་ལྟར་ལོ་བདུན་པོ་དེ་ཟད་དུ་ཉེ་བ་ན་ད་སྟེ་ཞག་བདུན་ན་བྱང་ཆུབ་སེམས་དཔའ་ཆོས་འཕགས་ཏིང་ངེ་འཛིན་ལས་བཞེངས་ནས་ཆོས་སྟོན་པར་འགྱུར་རོ་ཞེས་པ་རྟག་ཏུ་དུས་ལྷ་རྣམས་ལས་ཐོས་ནས། འཁོར་བུ་མོ་ལྔ་བརྒྱ་དང་བཅས་པས་གང་དུ་བྱང་ཆུབ་སེམས་དཔའ་ཆོས་འཕགས་ཆོས་སྟོན་པར་འགྱུར་བའི་ས་ཕྱོགས་དེ་དཔག་ཚད་གཅིག་ཚུན་ཆད་ཕྱགས་དར་བྱས་ནས་རྡུལ་མི་ལྡང་བའི་ཆེད་དུ་ཆག་ཆག་གདབ་པར་རྩོམ་པ་ན་བདུད་སྡིག་ཅན་གྱིས་ཆུ་ཐམས་ཅད་མི་སྣང་བར་བྱས་པས། །
བྱང་ཆུབ་སེམས་དཔའ་རྟག་ཏུ་དུས་རང་གི་ལུས་ཀྱི་རྩ་ཐམས་ཅད་ཕུག་ནས་ཁྲག་གིས་ཆག་ཆག་བཏབ་པས་ཚོང་དཔོན་གྱི་བུ་མོ་འཁོར་ལྔ་བརྒྱ་དང་བཅས་པས་ཀྱང་རང་རང་གི་ལུས་ཀྱི་རྩ་ཐམས་ཅད་ཕུག་སྟེ་ཁྲག་གིས་ཆག་ཆག་བཏབ་པ་ན་ལྷའི་དབང་པོ་བརྒྱ་བྱིན་གྱིས་ཁྲག་དེ་ཐམས་ཅད་ལྷ་ཡུལ་གྱི་ཙན་དན་དམར་པོར་བྱིན་གྱིས་བརླབས། རྟག་ཏུ་དུ་འཁོར་དང་བཅས་པས་དེར་སེདྒེའི་ཁྲི་བཀོད་པ་ཕུན་སུམ་ཚོགས་པ་བཤམས་པ་ལ་བྱང་ཆུབ་སེམས་དཔའ་ཆོས་འཕགས་བྱོན་ནས་བཞུགས་ཏེ། །ཤེས་རབ་ཀྱི་ཕ་རོལ་ཏུ་ཕྱིན་པ་བསྟན་པས་བྱང་ཆུབ་སེམས་དཔའ་རྟག་ཏུ་དུས་ཏིང་ངེ་འཛིན་གྱི་སྒོ་བརྒྱ་སྟོང་ཕྲག་དྲུག་ཅུ་ཐོབ། སངས་རྒྱས་གྲངས་མེད་བའི་ཞལ་མཐོང༌། དེ་ནས་བཟུང་སྟེ་རྨི་ལམ་ན་ཡང་སངས་རྒྱས་མཐོང་བ་དང་མ་བྲལ་ཞིང༌། ད་ལྟ་ཡང་རྫོགས་པའི་སངས་རྒྱས་སྒྲ་དབྱངས་མི་ཟད་པ་སྒྲོགས་པའི་དྲུང་ན་བཞུགས་པར་གསུངས་པ་ཡིན་ནོ། །དེ་བཞིན་དུ་ནཱ་རོ་པཎ་ཆེན་གྱིས་ཏེ་ལོ་པ་བསྟེན་པའི་དུས་སུ་ཡང་དཀའ་བ་དཔག་ཏུ་མེད་པ་སྤྱད་པ་ཡིན་ཏེ། སྔར་བཤད་པ་ལྟར་ནཱ་རོས་ཏེ་ལོ་པ་སྤྲང་པོའི་ཚུལ་གྱིས་བཞུགས་པའི་དྲུང་དུ་མཇལ་ནས་རྗེས་སུ་འཛིན་པར་ཞུས་པས་འོང་གསུངས་ནས། ཁོང་རང་གར་འབྱོན་པའི་ཕྱི་བཞིན་དུ་ཁྲིད་ཆོས་ནི་མ་གསུངས། ཉིན་གཅིག་མཁར་ཐོག་བརྩེགས་དགུ་ཡོད་པ་ཞིག་གི་རྩེ་མོར་ཁྲིད་ནས་བླ་མའི་བཀའ་བསྒྲུབ་ཕྱིར་མཁར་འདིའི་རྩེ་ནས་མཆོངས་ནུས་པ་ཡོད་དམ་གསུངས་པས། འདི་ན་མི་གཞན་ནི་སུ་མི་འདུག །ང་རང་ལ་གསུང་བ་ཡིན་སྙམ། མཁར་གྱི་རྩེ་ནས་མཆོངས་པས་ལུས་ཐམས་ཅད་བརྡབ་སྟེ་ན་ཚ་དང་སྡུ་བསྔལ་དཔག་ཏུ་མེད་པ་བྱུང༌། བླ་མ་བྱོན་ནས་ནའམ་གསུངས་པ་ལ། ན་བས་མ་ཚད་རོ་བཞིན་ཐལ་ཞུས་པས་བྱིན་རླབས་མཛད་ནས་ལུས་སྔར་བཞིན་སོས་ཏེ་ཡང་ཁྲིད་ནས་སོང༌། ནཱ་རོ་པ་མེ་ཐོང་ཞིག་གསུངས། མེ་བུས་ཙ་ན་ཁོང་གི་སྙུག་གཤགས་རིང་པོ་མང་པོ་ལ་སྣུམ་གྱིས་བྱུགས་མེ་ལ་བསྲོས་ནས་ངར་བཏགས་ཏེ། བླ་མའི་བཀའ་བསྒྲུབ་ཕྱིར་འདི་ལྟ་བུའི་དཀའ་བ་ཡང་སྤྱད་དགོས་པ་ཡིན་གསུངས་ནས། སྨྱུག་མ་གཤགས་པ་རྣམས་རྐང་ལག་གི་སེན་བར་ནས་དྲངས་བས་ལུས་ཀྱི་ལྷུ་ཚིགས་ཐམས་ཅད་བརྒྱང་ན་ཚ་དང་སྡུག་བསྔལ་བཟོད་བླག་མེད་པ་ཞིག་བྱས་ནས་བླ་མ་ག་ཤེད་བྱོན་སོང༌། ཞག་ཤས་སོང་འཕྲལ་བླ་མ་བྱོན་ནས་སྨྱུག་མ་རྣམས་བླངས་པའི་ཤུལ་ནས་ཁྲག་དང་ཆུ་སེར་ལ་སོགས་པ་མང་པོ་བྱུང༌། ཡང་བྱིན་རླབས་མཛད་ནས་ཁྲིད་དེ་བྱོན། ཉིན་གཅིག་ནཱ་རོ་པ་ང་ལྟོག་གི་འདུག །ཟ་མ་ཞིག་སློང་ལ་ཤོག་གསུངས། ཞིང་ལས་བྱེད་པའི་མི་མང་པོ་ཟ་མ་ཟ་སར་ཕྱིན་ནས་བསླངས་པས་ཐུག་པ་བསྐོལ་བ་ཐོད་ཕོར་གང་བྱིན། ཕྱིར་འོང་ནས་བླ་མ་ལ་དྲངས་པས་ཞིམ་ཞིམ་ལྟར་གསོལ། ཤིན་ཏུ་ཐུགས་དགྱེས་པའི་ཚུལ་སྟོན་པས། ནཱ་རོ་པའི་ཐུགས་དགོངས་ལ་ངས་སྔར་བླ་མའི་ཞབས་ཕྱི་དེ་ཙམ་བསྒྲུབས་ཀྱང་ད་རེས་འདྲ་བི་ཐུགས་མཉེས་པོ་མ་བྱུང༌། ད་དུང་སློང་དུ་ཕྱིས་ན་ཅུང་ཟད་རྙེད་དམ་སྙམ་ནས་ཡང་ཐོད་ཕོར་ཁྱེད་ཏེ་ཕྱིན་པས། ཁོང་རྣམས་ལས་བྱེད་པ་ལ་སོང༌། སྔར་གྱི་འཐུང་ལྷག་དེ་གར་བཞག་འདུག་པ་ལ། ད་འདི་ཀར་བརྐུས་པ་དྲག་སྙམ་ནས་ཁྱེར་ཏེ་བྲོས་པས་ཁོང་རྣམས་ཀྱིས་མཐོང༌། རྗེས་དེད་ནས་བཟུང་སྟེ་འཆི་ལ་ཐུག་པར་བརྡུང༌། ན་ཚ་དཔག་ཏུ་མེད་པ་བྱུང་སྟེ་དེ་ནས་ལྡང་མ་ནུས་པར་ཞག་མང་པོར་ལུས། ཡང་བླ་མ་བྱོན་ནས་བྱིན་རླབས་མཛད་དེ་ཁྲིད་ནས་སོང༌། ཉིན་གཅིག་ནཱ་རོ་པ་ང་ལ་ནོར་རྫས་མང་པོ་དགོས་པ་ཡོད་པས་རྐུས་ལ་ཤོག་གསུང༌། ཕྱུག་པོ་ཞིག་ལ་རྐུར་ཕྱིན་པས་ཚོར་ནས་བཟུང་སྟེ་ཡང་ཤི་ལ་ཐུག་པར་བརྡུང༌། ཞག་ཤས་ནས་བླ་མ་བྱོན་ཏེ་ནའམ་གསུངས་པ་ལ་སྔར་ལྟར་ཞུས། བྱིན་རླབས་མཛད་ནས་ཡང་ཁྲིད་དེ་བྱོན་པ་སོགས་དེ་ལྟ་བུའི་དཀའ་ཆེན་བཅུ་གཉིས།
དཀའ་ཕྲན་བཅུ་གཉིས་དང་དཀའ་བ་མི་འདྲ་ཉི་ཤུ་རྩ་བཞི་སྐུ་ལུས་གཅིག་གི་སྟེང་དུ་སྤྱད་པ་ཡིན། དེ་ལྟར་དཀའ་སྤྱད་ཐམས་ཅད་རྫོགས་ནས་ཉིན་གཅིག་ནཱ་རོ་པ་ཁྱོད་སོང་ལ་ཆུ་ལོངས་ཤོག་དང་ངས་མེ་བཏང་ནས་འདུག་གིས་གསུངས། ནཱ་རོ་པ་ཆུ་བླངས་ནས་བྱོན་ཙེ་ཁོང་གིས་མེ་བུས་ནས་འདུག་པ་བཞེངས་བྱོན་ཏེ་ཕྱག་གཡོན་པས་ནཱ་རོའི་ཐོད་རྩ་ནས་བཟུང་ནཱ་རོ་པ་ཐོད་པ་སྟོན་གསུངས་ཏེ། ཕྱག་གཡས་པས་མཆིལ་ལྷམ་ཕུད་པ་བླངས་ནས་དཔྲལ་བར་བརྒྱབས་པས་ནཱ་རོ་པ་ནག་ཐུམ་གྱིས་བརྒྱལ་སོང༌། བརྒྱལ་སངས་པ་དང་བླ་མའི་ཐུགས་རྒྱུད་ཀྱི་ཡོན་ཏན་ཐམས་ཅད་ནཱ་རོ་པའི་རྒྱུད་ལ་སྐྱེས་ནས་དཔོན་སློབ་གཉིས་དགོང་པ་དབྱེར་མེད་དུ་གྱུར་ནས་འདུག །དེ་ལྟར་པཎ་ཆེན་ནཱ་རོ་པས་དཀའ་བ་ཉི་ཤུ་ཙ་བཞི་སྤྱད་པ་དེ་དག་ཀྱང་དོན་དུ་བླ་མའི་བཀའ་ལུང་ཡིན་པས་སྒྲིབ་པ་སྦྱོང་བའི་ཐབས་སུ་གྱུར་པ་ལས། རྣམ་པ་རང་བཞིན་དོན་མེད་པའི་ངལ་བ་ཁོ་ན་ལས་འདི་ཆོས་སུ་འདུག་སྙམ་པ་གཅིག་ཀྱང་མི་འདུག་ཅིང་བླ་མས་ཀྱང་ཆོས་ཚིག་གཅིག་ཀྱང་མ་གསུངས། སློབ་མས་ཀྱང་ཕྱག་རྡོག་གཅིག་བཙལ་བ་ལྟ་བུའི་ཆོས་ལ་ཉམས་ལེན་མ་བྱས་ཀྱང་གྲུབ་ཐོབ་ཀྱི་བླ་མ་དང་མཇལ་ནས།
དཀའ་བ་ཁྱད་དུ་བསད་དེ་ཅི་གསུང་གི་བཀའ་བཞིན་བསྒྲུབས་པས་སྒྲིབ་པ་དག་སྟོབས་ཀྱིས་རྟོགས་པ་རྒྱུད་ལ་སྐྱེས་པ་ཡིན། དེས་ན་བླ་མའི་བཀའ་བཞིན་སྒྲུབ་པ་ལས་ལྷག་པའི་ཆོས་ཀྱི་ཉམས་ལེན་བྱ་བ་ལོགས་ན་ཅི་ཡང་མེད་པར་བླ་མའི་བཀའ་བསྒྲུབས་པ་དེ་ཙམ་དུ་ཕན་ཡོན་ཆེ་ཞིང༌། དེ་བཞིན་དུ་བླ་མའི་བཀའ་ཟུར་ཙམ་བཅག་ཀྱང་ཉེས་པ་ལྷག་པར་ལྕི་བ་ཡིན་ཏེ། ཡང་སྐབས་ཤིག་ཏེ་ལོ་པས་ནཱ་རོ་པ་ལ་ཁྱོད་ཀྱིས་བི་ཀྲ་མ་ཤཱི་ལའི་སྒོ་སྲུང་གི་པཎྜི་ཏའི་ཁུར་དེ་མ་ལེན་ཅིག་གསུངས། ཕྱིས་སུ་ཁོང་ཡུལ་དབུས་སུ་བྱོན་སྐབས། བི་ཀྲ་མ་ཤཱི་ལའི་སྒོ་སྲུང་གི་པཎྜི་ཏ་འདས་པ་དང་ཐུག །ཐམས་ཅད་ཀྱིས་མུ་སྟེགས་པ་དང་རྩོད་ནུས་པ་གཞན་མི་འདུག་པས། བྱང་སྒོ་སྲུང་བའི་པཎྜི་ཏ་མཛད་དགོས་ཟེར་ནས་ནན་གྱིས་ཞུས་ཏེ་བྱང་སྒོ་སྲུང་བ་མཛད་པས་མུ་སྟེགས་པ་ཞིག་རྩོད་དུ་བྱུང་བ་ལ་ཞག་མང་པོར་བརྩད་ཀྱང་མུ་སྟེགས་པ་མ་ཐུབ། བླ་མ་ལ་གསོལ་བ་བཏབ་པས་ཉིན་གཅིག་ཏེ་ལོ་པ་སྤྱན་ཧུ་རེ་དྲུང་དུ་བྱོན་བྱུང༌། ཐུགས་རྗེ་རེ་ཆུང་དེ་བས་སྔ་བར་མི་འབྱོན་པ་ཞུས་པས། ངས་ཁྱོད་ལ་སྒོ་སྲུང་གི་པཎྜི་ཏ་མ་བྱེད་མ་སྨྲས་སམ། ད་ཁྱོད་ཀྱིས་ང་རང་སྤྱི་བོར་བསྒོམས་ལ་སྡིགས་མཛུབ་མུ་སྟེགས་པ་ལ་སྟོན་ལ་རྩོད་ཅིག་གསུངས། དེ་བཞིན་བྱས་པས་ནཱ་རོ་པ་རྒྱལ་ཏེ་མུ་སྟེགས་ཀྱི་རྩོད་པ་ཐམས་ཅད་ཚར་བཅད་པ་ཡོན་ནོ། དེ་བཞིན་དུ་རྗེ་བཙུན་མི་ལ་རས་པས་ལྷོ་བྲག་མར་པ་བསྟེན་པའི་ཚུལ་ནི། དེ་ཡང་ཡུལ་མངའ་རིས་གུང་ཐང་དུ་མི་ལ་ཤེས་རབ་རྒྱལ་མཚན་ཞེས་བྱ་བའི་ཕྱུག་པོ་ཞིག་ལ་སྲས་ལྕམ་སྲིང་གཉིས་ཡོད་པའི་མིང་པོ་དེ་མི་ལ་ཐོས་པ་དགའ་བྱ་བ་རྗེ་བཙུན་མི་ལ་ཡིན།
版权所有:西藏民族大学图书馆 更新
地址:陕西省咸阳市文汇东路六号 邮编:712082 电话:029-33755418 邮箱:lib@xzmu.edu.cn
您是第 2373606 位访客


c: text/html

text:
This appeared in Tibet Times.
བསྟན་རྡོར། བོད་ རང་བཙན་ སློབ་ཕྲུག་ ཚོགས་པ།
བཙན་གནོན་ མཚམས་འཇོག་ མ་བྱུང་ གོང་ རང་དབང་ མགོ་འཛུགས་ བྱ་ དགོས། རང་དབང་ ནི་ འཐབ་རྩོད་ ཀྱི་ བསྒུབ་བྱ་ ཙམ་ མ་ཡིན་པར་ དེའི་ སྒྲུབ་བྱེད་ ཀྱང་ རེད། རང་དབང་ སྒྲུབ་བྱེད་ ཀྱི་ ལག་ཆ་ གཙོ་བོ་ ཞིག་ ནི་ མི་བསྟུན་པའི་ ལས་འགུལ་ རེད། ད་ཆ་ བོད་ ནང་ མཐུན་ལམ་ མི་བྱེད་པའི་ ལས་འགུལ་ གྱི་ རྩ་བ་ བཙུགས་ ཟིན་པ་ མ་ཟད་ སྡོང་བོའང་ སྐྱེ་བཞིན་ འདུག
བོད་ ནང་གི་ ཞི་རྒོལ་ གྱི་ སྡོང་བོ་ དེ་ནི་ ལྷག་དཀར་ ཡིན། ལྷག་དཀར་ ཞེས་པའི་ མིང་ ནི། སྤྱིར་ རེས་གཟའ་ ལྷག་པ་ འདི་ ༧གོང་ས་མཆོག་ གི་ སྐུའི་ བླ་གཟའ་ ཡིན་པར་ བརྟེན་ ཉི་མ་ དེ་ བདམས་པ་ ཞིག་ ཡིན་པ་ དང་། སྔོན་མ་ ནས་ རེས་གཟའ་ ལྷག་པའི་ ཉིན་ བོད་མི་ མང་པོ་ དགོན་པར་ སྐོར་བ་ ལ་ འགྲོ་བ་ དང་། དམར་ཟས་ སྤོང་བ་ སོགས་ དགེ་བའི་ ལས་ སྒྲུབ་པའི་ ལུགས་སྲོལ་ ཡོད། ད་ཆ་ ཆོས་ཕྱོགས་ ཀྱི་ ལས་དོན་ དེ་དག་ སྤྱི་ཚོགས་ དང་ དཔལ་འབྱོར། ཆབ་སྲིད་ ཀྱི་ ལས་དོན་ དུ་ འགྱུར་བཞིན་ འདུག
༢༠༠༨ ལོའི་ སྒེར་ལངས་ ཆེན་པོ་ ནས་ བཟུང་ བོད་ ཀྱི་ ས་ཁུལ་ མང་པོའི་ ནང་ ལས་འགུལ་ གྱི་ ངོ་བོ་ ལ་ འགྱུར་བ་ ཞིག་ ཕྱིན་ཡོད། དེ་ནི་ སྔོན་མ་ ཡིན་ན་ ཆབ་སྲིད་ ལས་འགུལ་ གྱི་ ངོ་བོ་ གཙོ་བོ་ ནི་ སྐད་འབོད་ དང་ ཁྲོམ་བསྐོར་ ཡིན། འོན་ཀྱང་ ད་ཆ་ བོད་མི་ཚོས་ འཐབ་རྩོད་ བྱེད་སྐབས་ སྐད་འབོད་ ཙམ་ མ་ཟད་ མཉམ་འབྲེལ་ སྤོང་བའི་ ཐབས་ལམ་ དང་ མི་བསྟུན་པའི་ ཐབས་ལམ་ སོགས་ སྣ་ཚོགས་ བེད་སྤྱོད་ བྱེད་བཞིན་ འདུག
འདི་ནི་ ལོ་རྒྱུས་ ཀྱི་ རང་བཞིན་ ལྡན་པའི་ འགྱུར་བ་ ཞིག་ རེད་ལ། རྒྱ་གར་ གྱི་ རང་དབང་ འཐབ་རྩོད་ ནང་ ལའང་ ཐོག་མར་ སྐད་འབོད་ དང་ ངོ་རྒོལ་ གྱི་ ཐབས་ལམ་ ཁོ་ན་ བེད་སྤྱོད་ བྱས་ཤིང་། ཕྱིས་སུ་ མཉམ་འབྲེལ་ སྤོང་བའི་ ལས་འགུལ་ དང་ མི་བསྟུན་པའི་ ལས་འགུལ་ བཅས་ བེད་སྤྱོད་ བྱ་རྒྱུ་ མགོ་བཙུགས་ ཏེ་ འཐབ་རྩོད་ དེ་ ཞེ་དྲག་ གི་ ནུས་པ་ ཆེ་རུ་ ཕྱིན་པ་ རེད། དེ་ལྟར་ ང་ཚོའི་ བོད་དོན་ འཐབ་རྩོད་ ཀྱང་ ནུས་པ་ ཆེ་རུ་ གཏོང་ཆེད། སྐད་འབོད་ ཁོ་ནའི་ ལས་འགུལ་ མ་ཡིན་པར་ དེའི་ སྟེང་དུ་ མི་བསྟུན་པའི་ ལས་འགུལ་ ངེས་པར་ དུ་ བསྣན་ དགོས།
༢༠༠༨ ལོའི་ སྒེར་ལངས་ རྗེས་ སུ་ བོད་མི་ མང་པོས་ རྒྱ་གཞུང་ དང་། དེ་བཞིན་ རྒྱ་མིའི་ སྒྲིག་འཛུགས་ སོགས་པ་ དང་ མཉམ་འབྲེལ་ སྤངས་བ་ དང་ རྒྱ་མི་ དང་ ཚོང་འབྲེལ་ ཡང་ སྤངས། རང་ གི་ ཉིན་རེའི་ འཚོ་བའི་ ནང་ བྱ་སྤྱོད་ ལ་ འགྱུར་བ་ བཏང་བ་ སྟེ། བོད་ཟས་ བཟའ་བ་ དང་། དགོན་པར་ འགྲོ་བ། བོད་སྐད་ གཙང་མ་ རྒྱག་པ། བོད་ཡིག་ འབྲི་ཀློག་ བྱེད་པ། བོད་པའི་ ཟ་ཁང་ དང་ ཚོང་ཁང་ ནས་ ཉོ་ཚོང་ བྱེད་པ་ལས། རྒྱ་མིའི་ ཟ་ཁང་ དང་ ཚོང་ཁང་ ནས་ མི་ཉོ་བ། བཅས་ཀྱི་ ལས་འགུལ་ སྤེལ་རྒྱུ་ མགོ་འཛུགས་ བྱས་འདུག
ལས་འགུལ་ དེ་དག་ གི་ རྐྱེན་པས་ གྲོང་ཁྱེར་ ཆུང་བ་ ཁ་ཤས་ ནང་ རྒྱ་མི་ མང་པོ་ ཚོང་གི ཁེ་སྤོགས་ སྐྱོ་དྲག་ ནས་ རྒྱ་ནག་ ལ་ ལོག་པ་ སོགས་ བྱུང་འདུག འདི་ནི་ ཧ་ཅང་ གི་ གྲུབ་འབྲས་ ཆེན་པོ་ རེད། ད་བར་ རྒྱལ་སྤྱིའི་ གནོན་ཤུགས་ དང་ ཨ་རིའི་ རེ་སྐུལ། བོད་གཞུང་ གི་ འབོད་སྐུལ་ བཅས་ གང་ གིས་ ཀྱང་ གཏོང་ མི་ཐུབ་པའི་ འགྱུར་བ་ ཞིག་ བོད་ ནང་གི་ བོད་མིས་ ཞི་བའི་ འཐབ་རྩོད་ ལ་ བརྟེན་ཏེ། གཏོང་ཐུབ་ཡོད། དེར་བརྟེན། ཐབས་ཇུས་ ཡག་པོ་ གདིང་ ཐུབ་ན་ རྒྱལ་ཁ་ འདི་ ལས་ ཀྱང་ ཆེ་བ་ མང་པོ་ ཏན་ཏན་ འཐོབ་ སྲིད།
ངའི་ གོ་ཐོས་ ལ་ དེང་སང་ བོད་པ་ མང་པོས་ ཕན་ཚུན་ སྐད་ཆ་ ཤོད་སྐབས་ རྒྱ་སྐད་ ཤོར་ན་ ངོ་ཚ་བོ་ བྱེད་ཀྱི་ འདུག་ཟེར། གཞན་ཡང་ ཟ་ཁང་ ནང་ ལ་ ཁ་ལག་ མངགས་དུས་ བོད་སྐད་ མ་རྒྱབ་ ན་ ཁ་ལག་ མ་རག་པའི་ སྐོར་ ཡང་ གོ་ཐོས་ བྱུང་། དེ་ཡང་ ལྷ་ས་ དང་ གཞིས་རྩེ། དེ་མིན་ ཁམས་ དང་ ཨ་མདོའི་ ས་ཆ་ མང་པོའི་ ནང་ ལྷག་དཀར་ གྱི་ ཉམས་ལེན་ མགོ་ ཚུགས་ ཡོད་འདུག ད་ཆ་ བོད་ནང་ ལྷག་དཀར་ གྱི་ མིང་ བེད་སྤྱོད་ བྱེད་མིན་ ལ་ མ་ལྟོས་པར་ མི་བསྟུན་པའི་ ལས་འགུལ་ ཉམས་ལེན་ བྱེད་མཁན་ དམའ་མཐར་ སྟོང་ཕྲག་ ཁ་ཤས་ ཡོད་པ་ གསལ་པོ་ རེད། ལོ་ ཁ་ཤས་ རྗེས་སུ་ ལས་འགུལ་ འདིའི་ ནང་ འཛུལ་ཞུགས་ བྱེད་མཁན་ འབུམ་ ཁ་ཤས་ བཟོ་ ཐུབ་ ན་ བོད་དོན་ འཐབ་རྩོད་ ཀྱི་ ནུས་པ་ ཧ་ཅང་ ཚད་ མཐོ་བོ་ ཞིག་ ལ་ སླེབས་ངེས་ རེད།
མི་བསྟུན་པའི་ ལས་འགུལ་ གྱི་ དགེ་མཚན་ གཙོ་བོ་ ནི་ ཐབས་ལམ་ འདི་དག་ ལག་ལེན་ བསྟར་མཁན་ གྱི་ གང་ཟག་ དེ་ རྒྱ་གཞུང་ གིས་ འཛིན་བཟུང་ བྱེད་པའི་ ཉན་ཁ་ ཆུང་ དུ་ འགྲོ་བཞིན་ ཡོད། རྒྱ་གཞུང་ གི་ ཉེན་རྟོག་པ་ ཞིག་ གིས་ ཁྱེད་རང་ བོད་པའི་ ཟ་ཁང་ ལ་ ཁ་ལག་ ཟས་འདུག་ ཟེར་ནས་ འཛིན་བཟུང་ བྱེད་སྲོལ་ མེད་ལ། ཡང་ ཁྱེད་རང་ རྒྱ་མིའི་ ཚོང་ཁང་ ནས་ དངོས་པོ་ གང་ཡང་ ཉོས་ མི་འདུག་ ཅེས་ ཉེས་བརྡུང་ གཏོང་སྟངས་ ཀྱང་མེད། དེར་བརྟེན་ རིམ་གྱིས་ ལས་འགུལ་ ནང་ ཞུགས་མཁན་ ཡང་ མང་ དུ་ འགྲོ་ངེས་ རེད་ལ། ཉེན་ཁ་ ཆུང་བའི་ ལས་འགུལ་ ནང་ འཛུལ་ཞུགས་ བྱེད་མཁན་ ཡང་ མང་ དུ་ འགྲོ་བ་ འཇིག་རྟེན་ ཆོས་ཉིད་ རེད། འོན་ཀྱང་ ལས་འགུལ་ འདིའི་ ནང་ འཛུལ་ཞུགས་ བྱེད་མཁན་ ཆེས་ མང་པོ་ བྱུང་དུས་ ལས་འགུལ་ གྱི་ ནུས་པ་ ཧ་ཅང་ གི་ ཚད་ མཐོ་བོར་ འགྱུར་ཞིང་། རྒྱ་གཞུང་ དང་ བོད་ ནང་ ཡོད་པའི་ རྒྱ་མིའི་ སྒྲིག་འཛུགས་ ལ་ བརྡབ་གསིག་ ཆེན་པོ་ གཏོང་ ཐུབ་ངེས་ རེད།
འདི་ ནི་ སེམས་དཔའ་ ཆེན་པོ་ གྷན་དྷི་ མཆོག་ གིས་ རྒྱ་གར་ ལ་ དབྱིན་ཇིའི་ འོག་ནས་ རང་དབང་ ཐོབ་ཆེད་ སྤེལ་བའི་ ལས་འགུལ་ དང་ གཅིག་པ་ གཅིག་ཀྱང་ རེད། ལོ་རྒྱུས་ ལ་ ཕྱི་མིག་ བལྟས་དུས་ རྒྱ་གར་ མི་མང་ གིས་ དབྱིན་ཇིའི་ གཞུང་ ལ་ ལོ་ངོ་ ༢༠༠ ལྷག་ རིང་ འཐབ་རྩོད་ བྱས་ཡོད་ ཀྱང་། ༡༩༢༩ ནས་ བཟུང་ མི་བསྟུན་པའི་ ལས་འགུལ་ མ་སྤེལ་ བར་ དུ་ དབྱིན་ཇིའི་ གཞུང་ གིས་ རྒྱ་གར་ གྱི་ འཐབ་རྩོད་ ལ་ བརྩི་མེད་ བཏང་ ཡོད། རྒྱུ་མཚན་ འདི་ལ་ བརྟེན་ཏེ་ མི་བསྟུན་པའི་ ལས་འགུལ་ གྱི་ ནུས་པ་ དང་ སྟོབས་ཤུགས་ ངོ་མ་ ནི་ ལོ་རྒྱུས་ ཀྱི་ རྡོ་རིང་ སྟེང་ འཁོད་ཡོད།
བོད་ ནང་ ལ་ ལྷག་དཀར་ སྲུང་བརྩི་ ཞུ་བ་ ནང་བཞིན་ བཙན་བྱོལ་ ནང་ ལའང་ སྲུང་བརྩི་ ཞུ་མཁན་ མང་ དུ་ འགྲོ་དགོས། བཙན་བྱོལ་ གྱི་ རང་དབང་ བེད་སྤྱོད་ བྱས་ཏེ་ རེས་གཟའ་ ལྷག་པ་ ཙམ་ མ་ཟད་ ཉིན་ལྟར་ ཐབས་ལམ་ སྣ་ཚོགས་ ཀྱི་ སྒོ་ནས་ ལས་འགུལ་ སྤེལ་ དགོས། གོ་སྐབས་ བྱུང་ཚད་ བོད་དོན་ སྐོར་ གླེང་བ་ དང་། དྲ་རྒྱའི་ སྟེང་ བོད་དོན་ སྐོར་ འབྲི་བ་ དང་། ཁྲོམ་ལ་ འགྲོ་དུས་ རྒྱ་ནག་ གིས་ བཟོས་བའི་ ཅ་ལག་ མི་ཉོ་བ་ དང་། ཡང་ཡང་ རྒྱ་ནག་ གི་ གཞུང་ཚབ་ མདུན་ དུ་ ངོ་རྒོལ་ གྱི་ རྣམ་པ་ དུ་མ་ སྟོན་པ་ དང་། ཕན་ཚུན་ སྐད་ཆ་ ཤོད་དུས་ བོད་སྐད་ གཙང་མ་ རྒྱག་པ་ དང་། བོད་ཡིག་ གསར་ཤོག་ ཀློག་པ་ དང་། ངོ་དེབ་ དང་ གློག་འཕྲིན་ ཐོག་ བོད་ཡིག་ གང་མང་ འབྲི་བ། ཆབ་སྲིད་ བཙོན་པའི་ ནང་མི་ སོགས་ ལ་ རོགས་འདེགས་ བྱེད་པ་ དང་། རྒྱ་མིའི་ དཔོན་རིགས་ གང་དུ་ སླེབས་ ཀྱང་ ངོ་རྒོལ་ བྱེད་དུ་ འགྲོ་བ་ ལ་ སོགས་པའི་ ལས་འགུལ་ དུ་མའི་ ནང་ ཞུགས་ཏེ། ལྷག་དཀར་ གྱི་ ནུས་པ་ གོང་མཐོར་ བཏང་ ན་ བོད་པའི་ ཞི་བའི་ འཐབ་རྩོད་ དེ་ འཛམ་གླིང་ ཡོངས་ ཀྱིས་ གུས་བརྩི་ བྱེད་པ་ མ་ཟད་ རྒྱ་གཞུང་ གིས་ ཀྱང་ འཇིགས་སྣང་ བྱེད་ས་ ཞིག་ ཏུ་ འགྱུར་ངེས་ རེད།
Noncooperation: མི་རྟོན་པ་དང་། མི་བསྟུན་པ། མཐུན་ལམ་ མི་བྱེད་པ། མཐུན་འབྲེལ་ མི་བྱེད་པ། གང་རུང་ བེད་སྤྱོད་ བྱེད་ཆོག
Disobedience: བཀའ་བརྩི་ དང་ལེན་ མི་ཞུ་བ། བཀའ་ ལ་ མི་བརྩི་བ། གང་རུང་ བེད་སྤྱོད་ བྱེད་ཆོག

robotstxt: allowed

filter: keep


text: འདི་ལོ་ནི་ལྗོངས་ཡོངས་ཀྱི་གྲོང་ཚོ(གྲོང་ལྷན)“ཨུ་ལྷན་གཉིས”ཀྱི་སྐབས་བརྗེ་འདེམས་བསྐོའི་ལོ་ཡིན་པ་དང་ལྗོངས་ཏང་ཨུད་ཀྱི་གཅིག་གྱུར་བཀོད་སྒྲིག་གཞིར་བཟུང་གྲོང་ཁྱེར་དང་ས་ཁུལ་ཁག་གིས་སྔོན་ཚུད་ནས་འཆར་འགོད་དང་། སྒྲིག་འཛུགས་ཞིབ་ཚགས། བཀོད་སྒྲིག་དམ་ཚགས་བཅས་བྱས་ནས“མི་སྣ་གནས་ལ་འབྱོར་བ་དང་། དྲིལ་བསྒྲགས་དམིགས་སར་འབྱོར་བ། གོ་རིམ་གནས་ལ་འཁེལ་བ”བཅས་ཤུགས་རྒྱག་སར་བྱས་པ་དང་ནུས་ཤུགས་ཡོད་རྒུས་གཞི་རིམ་གྱི་རྨང་གཞི་བརྟན་དུ་བཏང་སྟེ། གྲོང་ཚོ(གྲོང་ལྷན)“ཨུ་ལྷན་གཉིས”ཀྱི་སྐབས་བརྗེའི་ལས་དོན་ཕྱོགས་ཡོངས་དང་གོ་རིམ་ལྡན་པའི་ངང་སྐུལ་འདེད་གཏོང་བཞིན་ཡོད་ཅིང་། འདི་ནི་ཉེ་དུས་གཞིས་རྩེ་གྲོང་ཁྱེར་གྲོ་མོ་རྫོང་གྲོ་མོ་སྟོད་ཤང་རུན་སྤུངས་སྒང་གྲོང་ཚོའི་ཏང་ཀྲི་པུའི་ཨུ་ཡོན་ཚོས་འགན་བཞེས་དམ་བཅའ་འཇོག་པའི་གནས་ཚུལ་ཡིན་པ།


text:
པགས་པ་ནི་རྟ་གཡག་སོགས་ཀྱི་ཕྱིའི་ཤུན་སྐོགས་ལ་ཟེར་བ་སུས་ཀྱང་ཤེས་ཏེ། དེ་ནི་རྒྱུན་སྤྱོད་ཀྱི་མིང་བརྡ་ཞིག་ཏུ་གྱུར་ཡོད་པས་སོ། །ཡིན་ནའང་། མི་ལའང་པགས་པ་ཡོད་པ་དང་། དེ་ནི་སྲོག་ཆགས་གཞན་མང་པོ་ཞིག་གི་པགས་པ་ལས་ཀྱང་མཐུག་པོ་ཞིག་ཡིན་པ་མི་ལ་ལ་ཞིག་ཡིད་ཆེས་དཀའ་ལ། སྔོན་ཆད་མིའི་པགས་པའམ་གཡང་གཞི་ཆ་ཚང་གི་སྟེང་དུ་དཔལ་ལྡན་ལྷ་མོ་སོགས་བཞེངས་པའི་ཐང་གའང་མང་པོ་ཡོད་ཅེས་སྨྲས་ཚེ། ཤིན་ཏུ་ནས་ཡ་མཚན་སྲིད་ལ་དོགས་སྣང་ཡང་སྐྱེ་ངེས།
དོན་དུ་དེ་ནི་བདེན་པ་ཤ་སྟག་སྟེ། མངོན་སུམ་དུ་སྣང་ཞིང་གྲུབ་པས། ཡ་མཚན་དང་དོགས་སྣང་ཅི་ཡང་སྐྱེ་མི་དགོས། ཁོ་བོ་ནི་དེ་ལ་ཡ་མཚན་དང་དོགས་སྣང་ཅི་ཡང་མི་སྐྱེ་ཡང་། ཤིན་ཏུ་ནས་ཡ་མཚན་ཞིང་ཧང་སང་དགོས་པ་ཞིག་ཡོད་པ་ནི། མི་དེ་དག་གིས་པགས་པའི་འབག་གཞན་ཞིག་གདོང་ལ་གོན་འདུག་པ་དེ་རེད། དེ་ནི་ཟློས་གར་པ་དང་འཆམ་པས་གདོང་ལ་གོན་པའི་འབག་དང་། བྱིས་པ་དག་རྩེད་མོ་རྩེ་བྱེད་ཀྱི་འགྱིག་གི་འབག་དང་ཡེ་ནས་མི་འདྲ་ཞིང་། ཁྲ་ཁྲ་རིག་རིག་གི་ཚོང་ར་ན་ཉོ་རྒྱུ་ཡོད་པ་ཞིག་ཀྱང་གཏན་ནས་མིན་ལ། གཡུ་བྱུར་གྱི་རྒྱན་ཆ་བཞིན་བརྗིད་པོ་ཞིག་ཀྱང་ག་ལ་ཡིན་ཏེ་མ་ཡིན་ནོ། །
གསལ་པོར་བཤད་ན། དེ་ནི་ཉིན་མཚན་མེད་པར་གདོང་ལ་གོན་ཏེ་བསྡད་ཡོད་པའི་འབག་ཅིག་སྟེ། ཁོར་ཡུག་མི་འདྲ་བ་སྣ་ཚོགས་དང་བསྟུན་ནས་སྐད་ཅིག་སྐད་ཅིག་ལ་འགྱུར་ནས་འགྲོ་བ་ཞིག་ཡིན་པས་ངོས་འཛིན་བྱེད་དཀའ་བར་སྣང་། གྲུ་བཞི་དང་ཟུར་གསུམ། ནར་མོ། འཇོང་པོ་སོགས་དབྱིབས་སྣ་ཚོགས་དང་། དཀར་པོ་དང་སེར་པོ། ནག་པོ། དམར་པོ་སོགས་མདོག་ཀྱང་སྣ་ཚོགས་སུ་མཆིས་ཤིང་། ལ་ལའི་དབྱིབས་དང་མདོག་ལ་མིང་ཡང་གདགས་པར་དཀའ། དེ་བས། དགྲ་དང་གྲོགས། གཉེན་ཉེ་དང་ནང་མི་སོགས་གང་ཡིན་མིན་ནི་ཕྱི་ཚུལ་གྱི་རྣམ་འགྱུར་ལ་བལྟས་ནས་རྟོགས་མི་ཐུབ་ལ། གཞན། ལྷ་དང་འདྲེ། བཙན། གཉན། བདུད། བགེགས་དང་འགོང་པོ་སོགས་ཀྱང་ལོགས་སུ་མེད་དེ། གལ་དང་གནད་ལ་ཐུག་དུས་དེ་དག་ཚང་མ་གདོང་འབག་གི་དབྱིབས་དང་མདོག་ལས་མངོན་ཡོང་།
གདོང་འབག་དེའི་ཕན་ཆད་དུ། ད་དུང་དེའི་ཉེ་འཁོར་དུའང་གདོང་འབག་ཧ་ཅང་མང་། དངུལ་སྒོར་གྱི་གདོང་འབག་དང་ཤའི་གདོང་འབག ཆང་གི་གདོང་འབག བུད་མེད་ཀྱི་གདོང་འབག་སོགས་རིགས་མི་འདྲ་བ་མང་པོ་ཡོད། འགྲོ་འཆག་ཉལ་འདུག་གང་གི་སྐབས་སུའང་མི་དེ་དག་ནི་གདོང་འབག་དང་འབྲལ་མི་ཐུབ་ལ། ཐ་ན་རང་རང་སོ་སོ་ཡང་མ་གཞི་ནས་གདོང་འབག་ཅིག་སྟེ། རང་རང་སོ་སོ་ནི་མི་གཞན་ཞིག་གི་གདོང་འབག་ཡིན་ལ། མི་གཞན་དེ་ནི་གཞན་ཞིག་གི་གདོང་འབག་དང་། དེ་ཡང་གཞན་ཞིག་གི་གདོང་འབག་ཡིན་ཏེ། དེ་ལྟར་གཅིག་གིས་གཅིག་གདོང་ལ་གོན་ནས་ཟང་ཟིང་གི་ཟློས་གར་ཞིག་འཁྲབ་ཀྱིན། མི་ཚེ་ཞེ་འཁོན་དང་མནར་སྡུག ཁེར་རྐྱང་། ཞེད་སྣང་། འདོད་སྲེད་སོགས་ཀྱི་ཁྲོད་ན་སྐྱེལ་བཞིན་གདའ། ངས་ནི་རང་གི་གདོང་ལ་ཤ་གཅུར་རེ་རྒྱུན་དུ་རྒྱག་དགོས། དེ་ནི་རང་གིས་གདོང་འབག་དེ་འདྲ་ཞིག་གོན་འདོད་མེད་པས་ཡིན། ཡིན་ནའང་། ངས་གདོང་འབག་དེ་འདྲ་ཞིག་མ་གོན་ནའང་མི་དེ་དག་གི་སྣང་ངོར་གོན་འདུག་པའི་རྣམ་རྟོག་ཡོད་པས། ངའི་གདོང་ལའང་རང་བཞིན་གྱིས་གདོང་འབག་ཅིག་བསྐོན་ཡོད། ཁོ་ཚོར་དངོས་གནས་ཁག་མེད་དེ། མ་གཞིར་ཁོ་ཚོ་ནི་ཁོར་ཡུག་གི་བསྐྱེད་འབྲས་ཡིན་པས། ཁོ་ཚོའི་མིག་ལ་སྤྱི་ཚོགས་ཀྱི་མཁའ་དབུགས་ཁྲོད་དེ་འདྲའི་ཞད་སྐྱོན་ཞིག་བྱུང་ཡོད། གདོད་མའི་དམངས་གཞས་ཤིག་ཏུ། “སོ་དང་པགས་པའི་འཛུམ་དེ། ། སུ་དང་གང་གིས་སྟོན་ཤེས། ། སྙིང་དང་རུས་པའི་འཛུམ་དེ། ། བརྩེ་བའི་མི་ཡིས་གནང་ཡོང་། །” ཞེས་པ་ཞིག་འདུག དངོས་གནས། སྐབས་དེ་དུས་མིའི་ནང་སེམས་ནི་ཅི་འདྲའི་ལྷད་མེད་ཅིང་གཤིས་སྤྱོད་ནི་ཅི་འདྲའི་མཛེས་པ་ཞིག་ཡིན་པ་ལ་ཨང་། དུས་ནི་མི་འགྱུར་མི་རྣམས་འགྱུར་བ་ཡིན་ཟེར་བ་ཅིས་མ་བདེན། དེང་གི་སྐབས་འདིར། ལྷད་མེད་དྭངས་གཙང་གི་སྙིང་དང་རུས་པའི་འཛུམ་མདངས་ལྟ་ཅི། ཀུན་སྤྱོད་ཀྱི་མ་མཐའི་ཚད་གཞིའི་རིགས་ཏེ་ཚུལ་འཆོས་མ་ཡིན་པའི་སོ་དང་པགས་པའི་འཛུམ་མདངས་ཤིག་ཀྱང་མཐོང་རྒྱུ་དཀོན། བརྒྱ་ལ་ཡོད་དུ་ཆུག་ཀྱང་། ཡུལ་ཅན་གྱི་མིའི་སྣང་ངོར་ཡང་དེ་འདྲ་ཞིག་ཏུ་གཏན་ནས་སྣང་མི་སྲིད། དེ་བས། མི་སུ་དང་གང་ཞིག་ཡིན་ཡང་གོམ་གང་སྤོས་པ་དང་ཚིག་གཅིག་སྨྲས་པ་ཕན་ཆད་དུ་ཡུལ་དང་ཡུལ་ཅན་ཚང་མ་དོགས་སྣང་གི་ངང་དུ་གནས་ཡོད།
ངས་རང་གི་རེག་ཟིག་ཅིག་ཏུ། “ང་ནི་བླུན་པོ་ཞིག་སྟེ། དེ་ནི་བླུན་པོ་གཞན་དང་མི་འདྲ་བར་གནམ་གཤིས་དང་བསྟུན་ཏེ་གོན་པ་གོན་མི་ཤེས་ཤིང་། ཁོར་ཡུག་དང་བསྟུན་ཏེ་སྐད་ཆ་བཤད་མི་ཤེས་པའི་བླུན་པོ་ཞིག་ཡིན། དེ་ལྟ་ནའང་། གཡོ་དང་རྫུན། ཚུལ་འཆོས་དང་སྤྲེལ་ལད་སོགས་ཀྱི་ནད་ཡམས་ཀྱིས་ཁེངས་པའི་དུས་འདིར། རང་ཉིད་ནི་ཉིན་སྲིབ་གཉིས་སུ་མི་འགྲོ་བར། རང་སྣང་མཐོ་བའི་མཁས་པ་ཁོག་འཁྱོག་ཅིག་ལས་ཚོར་བས་མྱོས་པའི་བླུན་པོ་དྲང་པོ་ཞིག་བྱ་རྒྱུ་ནི་ངའི་མི་ཚེ་འདིའི་དམ་བཅའ་གཙོ་བོ་ཡིན”ཅེས་བྲིས་མྱོང་ཞིང་། ཡང་བུ་མོ་ཞིག་ལ་བསྐུར་བའི་སྐད་འཕྲིན་དུ། “གཡོ་དང་རྫུན། ཚུལ་འཆོས་དང་སྤྲེལ་ལད་སོགས་ཀྱིས་བསླད་པའི་ནད་ཡམས་ཁྲོད། ཁྱོད་ནི་རྒྱུ་ནོར་གྱི་བསླུ་བས་བྲིད་ཅིང་། སྒེར་སེམས་ཀྱི་ཧམ་པས་བརྫད་ལ། བག་མེད་ཀྱི་དུག་ཆུས་མྱོས་དུས། ངས་ནི་ཁ་རོག་གེར་ལྷིང་འཇགས་ཀྱི་གདོད་མའི་དུས་དང་དེའི་སྐབས་ཀྱི་གཡོ་སྒྱུ་ཡི་དྲི་མས་མ་གོས་ཤིང་། དངུལ་སྒོར་གྱི་གཟེབ་ཏུ་མ་ལྷུང་བའི་ཨ་ཅེ་འབྲོག་མོ་ཞིག་མི་དྲན་ཐུ་མེད་རེད”སོགས་བྲིས་མྱོང་མོད། འཚོ་བའི་ཁོར་ཡུག་གི་དབང་གིས་དམ་བཅའ་ནི་བྱེ་མའི་འཆིང་བུ་བཞིན་སིལ་བུར་འཇིག་ཅིང་། མྱོང་སྣང་ནི་ཚ་འཁྲུལ་ལྟ་བུར་གྱུར་པས། ཡང་དེ་དུས་ཀྱི་རང་གི་རེག་ཟིག་ཅིག་ཏུ“རྐྱེན་དེའི་དབང་གིས། ནམ་རྒྱུན་ངའི་མཚན་མོའི་རྨི་ལམ་འཁྲུག་ཅིང་། ཉིན་མོའི་དྲན་པ་འཆོལ། རྨི་ལམ་མམ་མངོན་སུམ་གང་ཡིན་མི་ཤེས་མོད། གདུག་རྩུབ་ཆེ་བའི་ལག་དམར་ཞིག་གིས་ཐེངས་གང་མང་ལ་ང་རང་ལྐོག་གསོད་བྱེད་རྩིས་བྱས། དེ་ནི་གཞན་མ་ཡིན་ཏེ། རང་ཉིད་ཀྱི་གྲིབ་མ་ནག་པོའོ”ཞེས་བྲིས་མྱོང་། སྤྱི་ཚོགས་ནི་མིས་གྲུབ་ཅིང་མིས་སྤྱི་ཚོགས་ལ་ཁ་ལོ་བསྒྱུར་དགོས་མོད། རང་ཉིད་ནི་སྤྱི་ཚོགས་ཀྱི་བྲན་དུ་གྱུར་པ་དངོས་གནས་བཟོད་དཀའོ། །
དོན་ངོ་མར། གདོང་འབག་དེ་ནི་ད་ལྟའི་རང་རེའི་སྤྱི་ཚོགས་ཀྱི་འཚོ་བའི་གདོང་འབག་སྟེ། མི་ཚང་མས་རྒྱུ་ནོར་སྐྱབས་མགོན་དུ་བཀུར་ཏེ། རྒྱས་སྤྲོས་དང་ཧམ་སེམས། ཚུལ་འཆོས། ཕྱོགས་ལྷུང་། གཡོ་སྒྱུ་སོགས་ནི་རེ་རེ་བཞིན་བདེ་སྐྱིད་དང་ཕུགས་བསམ། བཟང་སྤྱོད། དྲང་བདེན། བློ་གྲོས་བཅས་སུ་ལྟ་བ་སོགས་ཀྱི་ནག་ཉེས་ཏེ། དེ་ནི་ལོ་རྒྱུས་ཀྱི་ནད་རོ་དང་དུས་རབས་ཀྱི་སྙིགས་རོ་ཡིན་ཡང་། ད་དུང་མི་དེ་དག་དེའི་སྨུག་ཀློང་གི་ཁྲོད་ན་མགོ་འཁོར་ནས་འདུག་པ་ནི་ཨ་རེ་གླེན། དེས་ན། ང་ཚོས་གདོང་འབག་དེ་ནམ་འཚོའི་བར་དུ་གོན་ནས་འདུག་དགོས་སམ། དེ་མ་གོན་ན་མི་ཆོག་གམ། དེའི་ཕྱོགས་ལ་བསམ་གཞིག་བཏང་མྱོང་ངམ། ཡིན་ནའང་། དེ་ཞྭ་མོ་བཞིན་ཐད་ཀར་དུ་ཕུད་ཆོག་པ་ཞིག་གཏན་ནས་མིན། དེ་འཕུད་དགོས་ན་གཙོ་བོར་ཐོག་མར་རང་སེམས་ཀྱི་གདོང་འབག་འཕུད་དགོས། དེ་ནས་རིམ་བཞིན་རང་ཉིད་དང་ཁྱིམ་ཚང་། ཡུལ་སྡེ། མི་རིགས་བཅས་ཀྱི་གདོང་འབག་འཕུད་དགོས། མི་རེ་རེ་ནས་དེ་ལྟར་ཕུད་ཚེ། སྤྱི་ཚོགས་ཀྱི་གདོང་འབག་ཡང་རང་བཞིན་གྱིས་ཕུད་སོང་བ་ཡིན་ཏེ། དོན་དུ་གདོང་འབག་དེ་ནི་རང་རེའི་མི་དག་གིས་རང་ཉིད་འཚོ་སྡོད་བྱེད་སའི་སྤྱི་ཚོགས་ལ་ཕར་བསྐོན་པ་ཞིག་ཡིན་པ་ལས་སྤྱི་ཚོགས་ཀྱིས་ཚུར་མི་དག་ལ་བསྐོན་པ་ཞིག་ནི་གཏན་ནས་མ་ཡིན་མོད། ང་ཚོ་ནི་དེ་འདྲའི་དུས་སུ་བསླེབ་པར་ད་དུང་ཁ་ཐག་རིང་བས། ང་ཚོས་ད་དུང་མུ་མཐུད་དུ་གདོང་འབག་གོན་ནས་འདུག་དགོས་ཨང་།
ཀློག་པ་པོ་ལགས། ཁྱོད་ཀྱིས་རྩོམ་འདི་བཀླགས་ཏེ་མཇུག་འདིར་སླེབས་དུས། རང་གི་གདོང་ནའང་འབག་ཅིག་ཡོད་པ་ཤེས་ངེས། ད་ལྟའི་བར་དུ་ཁྱོད་ཀྱིས་དེར་མཉམ་ཅི་ཡང་བཞག་མེད་ཀྱང་སྲིད་ལ། ཁྱོད་ཡར་ལངས་ནས་མེ་ལོང་གི་མདུན་དུ་སོང་སྟེ་རང་ཉིད་ཀྱི་གདོང་ལ་བལྟ་ཡང་ངེས་མོད། རང་ཉིད་གཅིག་པུ་ཡིན་དུས་རང་གི་གདོང་འབག་དེར་མཐོང་རྒྱུ་རེག་རྒྱུ་ཅི་ཡང་མེད། དེ་ནི་ཕྱི་རུ་གོམ་གང་སྤོས་པ་དང་གཞན་ལ་ཚིག་གཅིག་སྨྲས་པ་ནས་ལྷང་ལ་འབུད་ཀྱིན་ཡོད་པ་ཞིག་ཡིན། ད་ནས་བཟུང་ཁྱོད་ཀྱིས་གདོང་འབག་དེར་གཅེས་སྤྲས་ལེགས་པོ་བྱོས། དེ་ནི་ཁྱོད་ཀྱི་ཚེ་སྲོག་དང་འཚོ་བ། དབང་དང་གོ་ས། མཚན་དང་སྙན་གྲགས། དཔལ་དང་འབྱོར་བ་སོགས་དང་དམ་དུ་འབྲེལ་ཡོད། དེ་གཏན་ནས་འབོར་དུ་འཇུག་མི་རུང་། གལ་ཏེ་བོར་ཚེ་གྱོང་དང་ཕམ་ཁ་ཚང་མ་ནམ་ཡང་ཁྱོད་རང་ཉིད་ཀྱིས་འཁུར་དགོས་ལ། ཁྱོད་ནི་མི་ཆེས་ཁྲེལ་མེད་པ་དང་ཐ་ཤལ་བ། ཞབས་འདྲེན་པ། བླ་སྒུལ་བ་ཞིག་ཏུ་འགྱུར་བར་མ་ཟད། ཅི་ཡང་མི་འཇོན་ལ་གང་ཡང་མི་ཤེས་པའི་སྤྱི་ཚོགས་ཀྱི་གད་སྙིགས་སུ་འགྱུར་ངེས་ཡིན།
དཔེའི་སྒོ་ནས་བཤད་ན། དམངས་ཀྱིས་སྨྱོ་ཆུ་འཐུང་ཚེ་རྒྱལ་བློན་བཙུན་མོ་དག་གིས་ཀྱང་སྨྱོ་ཆུ་མ་བཏུང་ཚེ་སྨྱོས་འདུག་པ་ནི་ཁོ་རང་ཚོ་ཡིན་པ་བཞིན་ནོ། །
རྩོམ་སྒྲིག་པ། མཁའ་མཚོ་སྐྱིད།


text:
༄༅། །ཁོ་བོ་ལོ་དྲུག་ནས་སློབ་སྦྱོང་འགོ་འཛུགས་བྱས་ཏེ་སློབ་སྦྱོང་བྱེད་སྟངས་ནི་ དུས་རབས་མང་པོའི་གོང་ནས་ཡོད་པའི་བོད་ཀྱི་གནའ་སྲོལ་དང་མཐུན་པར་བྱས་ཤིང༌། དེས་ཁོ་བོ་ཅག་གི་སྤྱོད་ཚུལ་བཟང་པོ་དང༌། བསམ་པའི་ཆུ་ཚད་མཐོན་པོར་གནས་ཐུབ་པ་ལ་ད་བར་ཕན་ནུས་ཆེན་པོ་བྱུང་ཡོད། འོན་ཀྱང་དེང་སང་འཛམ་གླིང་གི་རིག་གནས་གསར་པའི་ཆ་ནས་ཚན་རིག་སོགས་ལག་ལེན་མ་ བྱས་པའི་སྐྱོན་ཕྲན་བུ་ཡོད། དེའི་རྒྱུ་མཚན་ནི་ཉེ་ཆར་མ་གཏོགས་བོད་རང་ཁེ་གཙང་ཟུར་དུ་བསྡད་པ་དེའི་རྐྱེན་རེད།
བོད་མི་རྣམས་ཀྱི་རྩ་བའི་བསམ་པའི་འཁྱེར་སོ་ནི་ཡོན་ཏན་སྣེ་མང་པོའི་ཐོག་བློ་རྒྱ་གོང་མཐོར་གཏོང་རྒྱུའི་འདུན་པ་ཡོད་ཅིང༌། མི་སྐྱའི་སློབ་སྦྱོང་མཐོ་རིམ་ཁག་ནང་ཟློས་གར་འཁྲབ་རྩོམ། སྐར་རྩིས། མངོན་བརྗོད། སྡེབ་སྦྱོར། སྙན་ངག་བཅས་རིག་གནས་ཆུང་བ་ལྔ་ཡོད། དེ་རྣམས་སློབ་སྦྱོང་བྱེད་མཁན་མི་སྐྱ་ཁེ་གཙང་མིན་པར་སེར་མོ་བའི་ནང་ནས་ཀྱང་གོང་ཁོངས་ནས་ཁག་རེ་གཉིས་སློབ་སྦྱོང་བྱེད་ཅིང༌། དེ་ཡང་མང་ཆེས་སྐར་རྩིས་དང༌། སྙན་ངག སྡེབ་སྦྱོར་སོགས་འདེམས་ཀྱི་རེད། ཆོས་བྱེད་དགེ་འདུན་ཁོངས་ཀྱིས་གཙོ་བོར་སློབ་སྦྱོང་བྱེད་པའི་གསོ་བ་རིག་པ་དང༌། སྒྲ་རིག་པ། གཏན་ཚིགས་རིག་པ། བཟོ་རིག་པ། ནང་རིག་པ་སྟེ་དམ་པའི་ཆོས་ཀྱི་མཚན་ཉིད་བཅས་ལ་མཐོ་བའམ། ཆེ་བའི་རིག་གནས་སློབ་ཚན་ལྔ་ཟེར། དེ་ཚོའི་ཁོངས་ནས་མཐའ་མ་དེ་གལ་ཆེ་ཤོས་ཡིན་ཞིང༌། དེ་ལ་ཡང་ནང་གསེས་གྲགས་ཆེ་བར་ཡན་ལག་ཕྱེས་ན། སཾསྐྲྀཏའི་སྐད་དུ། པྲཛྙཱ་པ་ར་མི་ཏ། འདིའི་དོན་ཤེས་རབ་ཀྱི་ཕ་རོལ་ཕྱིན་པ་དང༌། ཡང་གཅིག་ལ། མངྷྱམཀ འདིའི་དོན་དབུ་མའི་ལམ་ཞེས་པ་རྟག་ཆད་ཀྱི་མཐའ་གཉིས་བྲལ་བ། ཡང་བི་ནཱ་ཡ་ཞེས་པ་ཆོས་འདུལ་བ། ཨ་བྷི་དྷརྨ་ཞེས་པ་ཆོས་མངོན་པ། ཡང་པྲ་མ་ཎ་ཞེས་པ་ཚད་མ་རིག་པ་སྟེ་ལྔ་ཡོད། དངོས་འབྲེལ་བྱས་ན་ཚད་མ་རིག་པ་ཙམ་ནང་རིག་པའི་གྲས་མིན་ཡང༌། ཡན་ལག་ལྔའི་ནང་འཇུག་དགོས་པ་ནི་ལམ་དང་ལམ་མ་ཡིན་པ་སོགས་རིག་པས་རྣམ་པར་ཕྱེས་ནས་བསྟན་གྱི་ཡོད་པ་རེད། ཐེག་ཆེན་སྔགས་ཀྱི་ཆོས་སྐོར་རྣམས་གོང་ཁོངས་ཚུད་མེད་པ་དེ་རྣམས་ཟུར་དུ་སློབ་སྦྱོང་བྱ་དགོས། ཆོས་ཀྱི་སློབ་སྦྱོང་མང་ཆེ་བ་གྲྭ་བ་ཚོས་བྱེད་ཀྱི་རེད། ཆོས་ཀྱི་གནད་དོན་དེ་གཏིང་ཟབ་མོ་ཡིན་གཤིས་དོན་རྟོགས་པར་དཀའ་བས་དེ་ལ་སློབ་སྦྱོང་གི་ཐབས་ཤེས་རྣམ་གྲངས་མང་པོ་བྱེད་དགོས།
བོད་ཀྱི་སློབ་སྦྱོང་བྱེད་སྟངས་འདིས་ཕྱིའི་ཤེས་བྱའི་རིག་གནས་ཙམ་མ་ཟད། སེམས་རྒྱུད་ལ་ཡོན་ཏན་གོང་འཕེལ་དུ་འགྲོ་བའི་ཐབས་ཤེས་སྣ་ཚོགས་ཀྱང་ཡོང་ངེས། དང་པོ། ཕྲུག་གུ་ཚོས་ཡི་གེ་འབྲི་ཀློག་སྐབས་དགེ་རྒན་ལ་དཔེ་བལྟས་ཏེ་འབྲི་ཀློག་བྱེད་པ་དེ་སྤྱི་སྲོལ་རེད། གཉིས་པ། བསླབས་ཟིན་རྣམས་དྲན་གསོ་གཏོང་ཆེད་དཔེ་ཆ་བློ་འཛིན་བྱེད་དགོས་མང་པོ་ཡོད། གསུམ་པ། དེའི་དོན་འགྲེལ་བཤད་བྱེད་པ་ཡིན། དེ་ནི་འཛམ་གླིང་གང་སར་བེད་སྤྱོད་བྱེད་པ་ལྟར་རེད། དགོན་པ་འགའ་ཤས་ཀྱི་སློབ་ཕྲུག་རྣམས་ལ་སློབ་སྟངས་དེ་གའི་ཐོག་ནས་སློབ་ཀྱི་རེད། འོན་ཀྱང་དགོན་པ་མང་པོར་སློབ་ཕྲུག་དང༌། དགེ་རྒན་དབར་ཆོས་ཀྱི་རྩོད་པའམ། གནད་དོན་འདྲི་བརྩད་ཀྱི་ཐོག་ནས་སློབ་སྦྱོང་བྱེད། མཐར་སྒོམ་བརྒྱབ་སྟེ་སེམས་གཞན་དུ་གཡེང་བ་སྤོང་བའི་ཏིང་འཛིན་དང༌། ལྷག་མཐོང་སོགས་ཆོས་ཀྱི་སློབ་སྦྱོང་མཐཱུ་རིམ་ཚོ་བྱེད་ཀྱི་རེད། ངོས་ནས་ཀྱང་བོད་ཀྱི་ཕྲུག་གུ་མང་ཆེའི་སྤྱི་སྲོལ་བཞིན་ཐོག་མར་ཡི་གེ་འབྲི་ཀློག་འགོ་བཙུགས་པ་ཡིན། སྤྱིར་བཏང་ཕྲུག་གུ་ཆུང་དུས་སུ་ལེ་ལོའི་བསམ་པ་ཡོད་པ་བཞིན་ང་ལ་ཡང་བསམ་པ་དེ་བྱུང༌། དགེ་རྒན་མཉམ་དུ་ཡོད་པ་དང༌། དཔེ་ཆ་ལ་བལྟ་རྒྱུར་ཧ་ཅང་དགའ་བོ་མེད་མོད། འོན་ཀྱང་ང་རང་གི་སློབ་སྦྱོང་རྣམས་དགེ་རྒན་བཤེས་གཉེན་གྱི་ཐུགས་འདོད་ཁེངས་པའི་གང་ལེགས་བྱས་པ་ཡིན། སློབ་སྦྱོང་གི་སྒྲིག་ལམ་ལ་གོམས་འདྲིས་བྱུང་སྟབས་དགེ་རྒན་ཚོའི་གཟིགས་ཚུལ་ལ་ངས་སྤྱིར་བཏང་ལས་མགྱོགས་པར་ཤེས་ཐུབ་པ་གཟིགས་ཀྱི་ཡོད་འདུག
བོད་ཀྱི་ནང་ཡི་གེ་འབྲི་སྟངས་བཞི་ཡོད་པ་རེད། ཐོག་མར་ལོ་གཉིས་ནང་ཡོངས་འཛིན་བགྲེས་གཞོན་རྣམ་གཉིས་ཀྱི་སྐུ་མདུན་ནས་དབུ་ཅན་ཀློག་སློབ་རྒྱུ་དང༌། ཉིན་ལྟར་དཔེ་ཆ་བློ་འཛིན་དང༌། ཆུ་ཚོད་གཅིག་ཙམ་དཔེ་ཆ་ཀློག་རྒྱུ་བཅས་བསླབས་ཤིང༌། དེ་ནས་ལོ་བརྒྱད་ཐོག་སྤྱིར་བཏང་གི་ཡི་གེ་དབུ་མེད་བསླབ་པ་ཡིན། དེའི་དགེ་རྒན་ནི། མདོ་ཁམས་ནས། ང་ཚོ་ལྷ་སར་བསུས་ཏེ་མཉམ་དུ་ཕེབས་མཁན་མཁྱེན་རབ་བསྟན་འཛིན་ཞེས་པ་སེར་མོ་བའི་དཔོན་རིགས་ཤིག་རེད། ཁོང་ཐུགས་གཤིས་བཟང་ཞིང༌། ཕྲུག་གུ་ཆུང་ཆུང་ལ་སློབ་སྟོན་མཁས་པོ་ཡོད་པ་མ་ཟད། བོད་ཀྱི་སྔར་སྲོལ་སློབ་སྟངས་ཐོག་ནས་སློབ་སྟོན་གནང་གི་ཡོད། སྦྱང་ཤིང་ལ་ས་དཀར་བརྡབས་ཏེ་དེའི་སྟེང་དགེ་རྒན་ནས་སྐམ་བྲིས་གནང་ཐོག་ངས་སྣག་ཚས་འབྲི་དགོས། ཐོག་མར་ཡིག་གཟུགས་ཆེན་པོ་དང༌། དེ་ནས་ཇེ་ཆུང་དུ་བཏང་སྟེ། རྗེས་མ་ནས་དགེ་རྒན་གྱིས་སྦྱང་ཤིང་ཐོད་དུ་འབྲི་གནང་དེར་དཔེ་བལྟས་ཏེ་ངས་གཤམ་དུ་འབྲི་དགོས་ཀྱི་ཡོད། ཡིག་གཟུགས་ཡག་པོ་ཡོང་ཆེད་ཟླ་བ་བརྒྱད་ཙམ་སྦྱང་ཤིང་ལ་བྲིས་ཤིང༌། དེ་ནས་ཤོག་བུར་འབྲི་རུ་འཇུག་གནང་མཛད། དེ་རྗེས་ཡོངས་འཛིན་སྐུ་གཞོན་ཁྲི་བྱང་རིན་པོ་ཆེ་ནས་དག་ཡིག་དང༌། སུམ་རྟགས་སློབ་འཁྲིད་གནང་སྟེ། བོད་ཡིག་སློབ་སྦྱོང་དེ་རྣམས་ཚང་མར་ལོ་ལྔ་ཙམ་འགོར། དེའི་རིང་ལའང་རྒྱུན་དུ་སྔ་དགོང་དཔེ་ཆ་སློབ་སྦྱོང་བྱེད་དགོས་ཀྱི་ཡོད་དེ། སློབ་སྦྱོང་དངོས་གཞི་ནི་ཆོས་ཀྱི་སློབ་སྦྱོང་ཡིན་པ་མ་ཟད། ཡི་གེ་འབྲི་ཀློག་བྱེད་པ་ཆོས་ཀྱི་སློབ་སྦྱོང་གི་སྔོན་འགྲོའི་ཆ་ཤས་ལྟ་བུར་གྱུར།
ང་ལོ་བཅུ་གཉིས་ལ་མ་སླེབ་པར་མཚན་ཉིད་རིག་པའི་ཆོས་ཀྱི་སློབ་སྦྱོང་དངོས་གཞི་དེ་འགོ་ཚུགས་པ་རེད། དེ་སྐབས་ཐོག་མར་མ་སྒྱིད་པ་ཕྲན་བུ་བྱུང༌། སྔོན་དུ་ལོ་དྲུག་ལ་སླེབས་སྐབས་ཀྱི་ལེ་ལོ་ལས་ཀྱང་ཕྲན་བུ་ཤུགས་ཆེ་ཙམ་བྱུང་ཡང༌། རིམ་པས་གོམས་འདྲིས་ཀྱིས་ནམ་ཞིག་ནས་སློབ་སྦྱོང་ལ་དཀའ་ངལ་མེད་པ་ཞིག་ཏུ་གྱུར། དེ་ནས་མཐོ་རིམ་གྱི་སློབ་སྦྱོང་དང༌། བློ་ལ་འཛིན་རྒྱུ། དེ་སྐོར་གོ་བསྡུར་བྱེད་རྒྱུ། སློབ་གཉེར་བ་མཁས་པ་གཞན་དང་ཆོས་ཀྱི་གནད་དོན་དྲི་བ་དྲིས་ལན་གྱི་བགྲོ་གླེང་སོགས་བྱེད་དགོས་པ་རེད། ངས་ཐོག་མར་པྲཛྙཱ་པ་ར་མི་ཏ་ཞེས་པ་ཕར་ཕྱིན་ནས་སློབ་སྦྱོང་གཙོ་བོར་འགོ་བཙུགས་ཤིང༌། དེའི་སྐོར་ལ་འགྲེལ་པ་དཔེ་ཆ་པོ་ཏི་སུམ་ཅུ་ལྷག་ཙམ་ཡོད་པར་བརྟེན་དགོན་པ་ཚོའི་མཐོ་རིམ་སློབ་གཉེར་བ་ནས་དཔེ་ཆ་དེའི་ཁྲོད་ནས་འདེམས་ཀྱི་རེད། ངོས་ནས་རྩ་བ་གཞིར་བཟུང་རྒྱུ་དང༌། དེའི་འགྲེལ་པ་རྒྱ་གར་གྱི་པཎྜི་ཏ་སེངྷ་བྷ་དྲའམ། སེངྒེ་བཟང་པོ་ནས་བརྩམས་པ་འགྲེལ་པ་དོན་གསལ་དང༌། རྒྱལ་དབང་སྐུ་ཕྲེང་ལྔ་པས་ལྗགས་རྩོམ་མཛད་པ་ཤོག་གྲངས་སུམ་བརྒྱ་གཉིས་བྱས་པ་ཕར་ཕྱིན་བློ་བཟང་དགོངས་རྒྱན་བཅས་གདམས་པ་ཡིན། དེ་ནས་བཟུང་ཉིན་རེ་དཔེ་ཆ་ཤོག་ལྷེའི་གསུམ་ཆ་གཅིག་བློ་འཛིན་ཐོག དེ་ལས་མང་བའི་དཔེ་ཀློག་དང༌། གོ་དོན་རྟོགས་ཐུབ་པ་བྱེད་དགོས་ཀྱི་ཡོད། དེའི་ཞོར་དུ་ཚད་མ་རིག་པ་དང༌། རྩོད་པའི་རིག་ལམ་སློབ་དགོས། དེའི་སྐོར་རོགས་རམ་བྱེད་མིར་གདན་ས་གསུམ་གྱི་གྲྭ་ཚང་བདུན་ནས་སློབ་གཉེར་པ་མཁས་པ་མི་བདུན་གདམས་ཡོད་པ་རེད།
མེ་ཕག་ཟླ་བརྒྱད་པར་ང་ལོ་བཅུ་གསུམ་ལྷག་ཙམ་སོན་སྐབས་འབྲས་སྤུངས་དང༌། སེ་ར་དགོན་པ་གཉིས་ལ་སྒྲིག་ཞུགས་བྱས། དེའི་སྐབས་ལ་དགོན་པ་གཉིས་པོའི་སློབ་གཉེར་གྲྭ་ཚང་ཁག་ལྔ་ལ་བསྐྱོད་དེ་ཆོས་ཀྱི་རྩོད་པ་བྱེད་སྐབས་ངའི་རྩོད་ཟླ་གྲྭ་ཚང་སོ་སོའི་མཁན་པོ་ནས་བྱས་ཏེ། དེར་ཆོས་ཀྱི་མཁས་པ་བརྒྱ་ཕྲག་མང་པོ་དང༌། གྲྭ་པ་སྟོང་ཕྲག་མང་པོ་ཚོགས་ཡོད། ཚོགས་མང་སར་གཞུང་ཆེན་ལ་རྩོད་པ་བྱེད་པའི་ཐོག་མ་ཡིན་སྟབས་འཚེར་བ་དང༌། སེམས་འཚབས་པ་སོགས་ཀྱི་སེམས་ངལ་ཕྲན་བུ་བྱུང༌། ཡིན་ནའང་རྗེས་སུ་བླ་མ་མཁས་པ་ཚོས་དེའི་སྐབས་ངས་ཁོང་ཚོའི་འདོད་པ་ཁེངས་པ་བྱས་སོང་ཞེས་གསུང་གི་འདུག
དཔེ་དེབ་འདི་དག་གཟིགས་མཁན་ཆོས་ལུགས་གཞན་རྣམས་ལ་ངའི་ཆོས་ཀྱི་སློབ་སྦྱོང་བྱེད་ཚུལ་འདིར་ད་དུང་མུ་མཐུད་དེ་གཟིགས་རོགས་གནང་ཞུ་རྒྱུ་མིན། གང་ཡིན་ཟེར་ན སངས་རྒྱས་ཀྱི་ཆོས་འདི་བསམ་ཚུལ་ཙམ་མིན་པར་རིག་ལམ་ལ་བརྟེན་དགོས་པ་ཞིག་རེད། ནང་རིག་པའི་སྐོར་པོ་ཏི་སྟོང་ཕྲག་མང་པོ་ཡོད་ཀྱང༌། ངས་བརྒྱ་སྐོར་ཙམ་ལས་སློབ་སྦྱོང་བྱེད་མ་ཐུབ། འོན་ཀྱང་དཔེ་དེབ་འདིའི་ཁ་སྣོན་ལ་ངས་ནང་པའི་ཆོས་ཀྱི་གནས་ཚུལ་ཕྲན་བུ་བཀོད་ཡོད། ང་ལོ་བཅུ་གསུམ་ཙམ་ལ་ཤུགས་ཆེའི་མཐོ་རིམ་སློབ་སྦྱོང་ཐོག་མར་བྱེད་སྐབས་གོ་རྟོགས་དཀའ་ཙམ་བྱུང་ནའང༌། དེ་ནས་ཉིན་ཁ་ཤས་རྗེས་ལ་སྔར་གྱི་སློབ་སྦྱོང་ནང་བཞིན་དཀའ་ངལ་མེད་པ་དང་གསལ་དུ་ཕྱིན་སོང༌། གོམས་ན་སླ་བར་མི་འགྱུར་བའི། དངོས་དེ་གང་ཡང་ཡོད་མ་ཡིན། ཞེས་རྒྱ་གར་གྱི་མཁས་པ་ཞི་བ་ལྷས་ཇི་སྐད་གསུངས་པ་དེ་ང་རང་གི་ཉམས་མྱོང་ཐོག་ནས་དེ་ག་ཡིན་པ་ཤེས་རྟོགས་བྱུང༌། སློབ་ཚན་གཞན་དག་སློབ་སྦྱོང་བྱེད་སྐབས་ཀྱང་རིམ་པས་དཀའ་ངལ་མེད་པ་ཡོང་གི་འདུག དེར་བརྟེན་ད་དུང་དེ་ལས་མང་བ་ཤེས་འདོད་དང༌། ངེད་རང་གི་སྐབས་བབས་ཀྱི་སློབ་སྦྱོང་ལས་ལྷག་པ་བྱེད་ཐུབ་པའི་སྤོབས་པ་བསྐྱེད་དེ། ད་དུང་དེ་ལས་ལྷག་པའི་སློབ་ཚན་གཞན་ཡང་དགེ་རྒན་ལ་སློབ་རོགས་གནང་ཞུ་འདོད་བྱུང་།
རང་གི་སེམས་ཤུགས་ཆེ་རུ་འགྲོ་སྐབས་ཆོས་ཀྱི་དག་སྣང་ཡང་དེ་བཞིན་ཆེ་རུ་འགྲོ་བ་བྱུང་སྟེ་སློབ་སྦྱོང་གི་རིམ་པ་རེ་རེ་བཞིན་རིམ་འཛེགས་བྱ་རྒྱུའི་གྲ་སྒྲིག་གིས་ལོ་བརྒྱད་ཙམ་ལ་སོན་སྐབས་སེམས་རྒྱུད་ལ་ཆོས་ལ་དད་གུས་ཀྱི་ནུས་ཤུགས་ཐོབ་པ་དེ་གསལ་པོ་དྲན་གྱི་འདུག སྐབས་དེར་ཞི་བ་དང༌། བདེ་བའི་སྣང་བ་ཆེན་པོ་བྱུང༌། དེ་རྗེས་ཐོས་བསམ་གྱི་སྐབས་ཕལ་ཆེ་བར་རང་རྒྱུད་ལ་ཆོས་ཀྱི་བྲོ་བ་མྱོང་བཞིན་པའི་ཐོག་ཆོས་ལ་ཡིད་ཆེས་དང༌། དད་པ་ཇེ་འཕེལ་དུ་སོང་སྟེ་ལམ་མ་ནོར་བ་དང༌། ཁུངས་བཙན་ཤོས་དེ་ཡིན་པའི་ཡིད་ཆེས་བྱུང༌།
ཉམས་མྱོང་རྣམས་གོམས་འདྲིས་བྱུང་སྟེ་ལོ་བཅོ་ལྔ་ཙམ་སླེབས་སྐབས་སངས་རྒྱས་བཅོམ་ལྡན་འདས་ཀྱི་བཀའ་དྲིན་རྗེས་སུ་དྲན་པའི་མོས་གུས་ཀྱི་སྣང་བ་འཆར་བ་མ་ཟད། རྒྱ་གར་འཕགས་ཡུལ་གྱི་མཁས་པ་རྣམས་ནས་བོད་ལ་ཟབ་མོའི་ཆོས་ཕངས་མེད་དུ་བསླབས་པ་དང༌། དེ་རྣམས་བོད་ཀྱི་མཁས་པ་རྣམས་ཀྱིས་བོད་ཡིག་ལ་བསྒྱུར་ཏེ་ཉར་ཚགས་ཐུབ་པ། གཞན་ཡང་དགེ་བའི་བཤེས་གཉེན་གོང་མ་རྣམས་ཀྱི་བཀའ་དྲིན་དེ་རྣམས་གཞལ་མི་ནུས་པའི་བུ་ལོན་ཞིག་སྤྲོད་རྒྱུ་བསྡད་པ་ལྟ་བུར་གསབ་དཀའ་བ་རེད་བསམ་པ་བྱུང༌། དེ་ནས་བཟུངས་རང་དོན་གྱི་བསམ་པ་མིན་པར་གཞན་དོན་གྱི་བསམ་བློ་ཆེས་མང་པོ་བཏང་སྟེ་བྱམས་སྙིང་རྗེ་སྒོམ་ཚུལ་རྣམས་ཕྲན་བུ་ཤེས་རྟོགས་བྱུང༌། ཆོས་ཀྱི་ཡིད་ཆེས་དེ་ཡར་རྒྱས་འགྲོ་སྐབས་གཞན་གྱི་རིག་གནས་དང༌། ཆོས་ཀྱི་བགྲོ་གླེང༌། བློ་འཛིན་བྱ་རྒྱུ། གཞན་ཡང་ཉམས་ལེན་བྱ་རྒྱུའི་རིགས་ཇེ་རྒྱས་སུ་འགྲོ་ཐུབ་པའི་སྤོབས་པ་ཆེན་པོ་བསྐྱེད་བྱུང༌།
སྲིད་དོན་གྱི་འགན་ལེན་བྱ་དགོས་བྱུང་བས་མཁས་པ་གཞན་ལྟ་བུར་ཚེ་གཅིག་ལ་སངས་རྒྱས་ཐོབ་པའི་ཐོས་བསམ་སྒོམ་པ་གཤའ་མ་མུ་མཐུད་ཀྱིས་བྱེད་ཐུབ་མ་བྱུང་མོད། འོན་ཀྱང་ལོ་བཅུ་གསུམ་རིང་ཆོས་ཀྱི་སློབ་སྦྱོང་མི་དམན་ཙམ་བྱེད་ཐུབ་བྱུང༌། ལོ་ཉི་ཤུ་རྩ་བཞི་སོན་སྐབས་གདན་ས་ཆེན་པོ་ཚོས་སློབ་གཉེར་བ་རྣམས་ཀྱི་དབུས་སུ་ཆོས་ཀྱི་རྒྱུགས་ཐོག་མ་དེ་ཕུལ་བ་ཡིན།
ཆོས་ཀྱི་རྒྱུགས་སྤྲོད་འདིའི་སྐབས་གདན་ས་ཆེན་པོ་སོ་སོའི་མཁས་པ་མང་པོ་འདུས་པའི་དབུས་སུ་གཞུང་ཆེན་བཀའ་པོད་ལྔའི་བགྲོ་གླེང་བྱེད་དགོས་པ་དེའི་མཛད་སྒོ་དང་ལུགས་སྲོལ་དེ་རྒྱས་སྤྲོས་མེད་པའི་སྟབས་བདེ་བོ་ཞིག་ཡིན་ཀྱང་གཟི་བརྗིད་ཆེས་ཆེན་པོ་ཡོད་པ་ཞིག་སྟེ། དེའི་སྐབས་སློབ་གཉེར་མཁས་པ་མང་པོས་མི་རེ་རེས་གཞུང་ཆེན་ལྔའི་ཁོངས་ནས་རང་རང་བློ་འདོད་བཞིན་གདམ་ག་བྱས་ཏེ་རིམ་པ་བཞིན་དྲི་བ་བྱུང་སྐབས་སངས་རྒྱས་ཀྱིས་གསུངས་པའི་མདོའི་ནང་ཡོད་པ་དང༌། རྒྱ་བོད་མཁས་པ་རྣམས་ཀྱིས་གསུངས་པ་བཅས་ཀྱི་དགོངས་དོན་དང་མ་འཛོལ་བའི་ལན་སྐབས་འཕྲལ་ངག་ཐོག་ནས་འདེབས་ཐུབ་པ་བྱེད་དགོས། དེ་སྐབས་ང་ལ་རྩོད་ཟླ་མཁས་པ་བཅོ་ལྔ་ཡོད་པ་མི་གསུམ་རེ་ནས་གཞུང་བཀའ་པོད་རེའི་ཐོག་ནས་དཀའ་གནད་ཚིག་བཟང་རིགས་འདྲི་རྩོད་བྱུང་སྐབས་དེ་དག་ལ་རེ་རེ་བཞིན་ལན་བཏབ་ནས་གཞུང་གི་དགོངས་དོན་འགལ་མེད་དུ་བཟུང་བ་དང༌། དེ་རྗེས་མཁན་པོ་མཁས་པ་གཉིས་ལ་ཕར་རྟགས་བསལ་བཏང་སྟེ་གཞུང་དོན་གཏན་ལ་འབེབས་པ་བཅས་བྱེད་དགོས། རྩོད་གླེང་དེ་བྱེད་སྟངས་ལག་པས་ཐལ་མོ་བརྡབས་ཏེ་སེམས་ནས་དགག་བཞག་སྤོང་གསུམ་གྱི་ལུང་རིགས་ལུ་གུ་རྒྱུད་དུ་སྦྲེལ་བའི་རིག་རྩལ་ཤིན་ཏུ་བསྒྲིམས་དགོས་པ་ཡིན།
དེ་ནས་ལོ་ངོ་གཅིག་གི་རྗེས་ལ་ངས་ཆོས་ཀྱི་རྒྱུགས་མཐའ་མ་དེ་སྤྲད་པ་རེད། དེ་ནི་ལྷ་ས་སྨོན་ལམ་ཞེས་པ་ལོ་ལྟར་ཟླ་དང་པོ་ནང་ཚོགས་པའི་ཆོ་འཕྲུལ་སྨོན་ལམ་ཆེན་མོའི་དུས་ཆེན་སྐབས་གདན་ས་མང་པོའི་མཁས་པ་དང༌། དགེ་འདུན་སྟོང་ཕྲག་མང་པོ་འཛོམས་པའི་དབུས་སུ་སྔ་དགོང་དགུང་གསུམ་ལ་ཚོགས་ཐེངས་གསུམ་གྱི་རིང་བརྒལ་བརྟག་རྒྱུགས་སྤྲོད་བྱ་དགོས། སྔ་དྲོ་སློབ་གཉེར་བ་མཁས་པ་སུམ་ཅུ་ཙམ་ནས། པྲ་མ་ཎ་སྟེ། ཚད་མའི་སྐོར་རྟགས་བསལ་བཏང་བ་དང༌། དགུང་ཚིགས་ལ་སློབ་གཉེར་བ་བཅོ་ལྔ་ནས། མངྷྱ་མ་ཀ་སྟེ། དབུ་མའི་སྐོར་དང༌། པྲཛྙཱ་པ་ར་མི་ཏ་སྟེ། ཕར་ཕྱིན་གྱི་སྐོར། དགོང་དྲོ་མཁས་པ་སུམ་ཅུ་སོ་ལྔ་ནས། བི་ནཱ་ཡ་སྟེ། དམ་པའི་ཆོས་འདུལ་བ་དང༌། ཨ་བྷི་དྷརྨ་སྟེ། ཆོས་མངོན་པ་བཅས་ཀྱི་སྐོར་ལ་བརྒལ་བརྟག་རྩོད་པ་བྱས་ཤིང༌། གདན་ས་མང་པོའི་མཁས་པ་ན་བཟའ་དམར་སེར་བཞེས་པ་བརྒྱ་ཕྲག་མང་པོ་དང༌། དེའི་དབུས་སུ་ངའི་ཡོངས་འཛིན་རྣམ་གཉིས་ཀྱང་ཕེབས་ཡོད་ཅིང༌། དེ་བཞིན་དགེ་འདུན་སྟོང་ཕྲག་མང་པོས་སྙན་གསན་ཏེ་བཞུགས་ཡོད་པ་རེད། དེ་སྐབས་གཞུང་དོན་དཀའ་གནད་ཆེ་ས་ཚོའི་སྐོར་ལ་ཧ་ཅང་བསམ་བློ་མང་པོ་གཏོང་དགོས་པ་དང༌། དྲི་བ་ཚོར་ལན་ལམ་སེང་རྒྱག་དགོས་པའི་རྐྱེན་གྱིས་དཀའ་ངལ་ཆེན་པོ་བྱུང་ཞིང༌། རྩོད་པ་དེ་ཚོ་ཆུ་ཚོད་མང་པོའི་བར་རྒྱག་དགོས་ཀྱང༌། ངེད་རང་གི་སྣང་ངོར་ཡུད་ཙམ་ལ་རྫོགས་པ་ལྟ་བུ་བྱུང༌། དེ་ནས་སངས་རྒྱས་བཅོམ་ལྡན་འདས་ཀྱིས་ལེགས་པར་གསུངས་པའི་ཆོས་ལ་སློབ་སྦྱོང་ལོ་མང་པོ་བྱས་ཏེ་མཁས་པ་མང་པོའི་དབུས་སུ་རྒྱུགས་སྤྲོད་ཐུབ་པ་སོགས་ཀྱིས་དགའ་སྤྲོའི་སྤོབས་པ་ཆེན་པོ་སྐྱེས་བྱུང༌། འོན་ཀྱང་སློབ་གཉེར་མུ་མཐུད་བྱས་ཀྱང་སངས་རྒྱས་ཀྱི་གོ་འཕང་མ་འཐོབ་ཀྱི་བར་དུ་ཆོས་ཀྱི་མཐའ་ཐུག་རྒྱུ་ཡོད་པ་མིན་སྙམ་པ་འདུག ཆོས་ཀྱི་སློབ་སྦྱོང་བྱས་ནས་བཟུང་ངའི་བསམ་ཚུལ་བཏང་སྙོམས་ལྟ་བུར་གྱུར་ཞིང༌། སྤྱིར་བཏང་རང་ཉིད་ལ་སྡུག་བསྔལ་གྱིས་ནོན་པའི་སྐབས་ཆོས་ཀྱི་ཆེ་བར་ཡིད་ཆེས་རྙེད་ཐུབ་པ་དང༌། དཀའ་ཐུབ་ཀྱི་སྒོ་ནས་ཆོས་ཉམས་ལེན་བྱེད་མུས་ཤིག་ཡིན་ན་སྡུག་བསྔལ་གང་འདྲ་ཡིན་ཡང་ཆོས་ཀྱི་མཐུས་བཟོད་སྲན་ཐུབ་ཀྱི་ཡོད་པ་འདྲ། ཆོས་ལ་ངེས་ཤེས་མེད་པའི་མི་ཞིག་ཡིན་ན་སྡུག་བསྔལ་གྱིས་ནོན་པའི་སྐབས་རང་ཉིད་ངལ་བ་སྨོས་མེད་ཐོག་གཞན་ལའང་སྡུག་བསྔལ་སྐྱེ་བའི་རྒྱུ་སྒྲུབ་ཅིང༌། འགྲོ་བ་མིའི་རིགས་རྣམས་དང༌། སྲོག་ཆགས་དུད་འགྲོ་ཚུན་རིས་མེད་སེམས་ཅན་ཚང་མར་དངོས་འབྲེལ་བརྩེ་སེམས་སྐྱེ་བ་ནི་ཆོས་ལ་ཉམས་ལེན་བྱས་ན་མ་གཏོགས་མི་འབྱུང་ཞིང༌། ཆོས་ཞེས་མིང་ཐ་སྙད་གང་འདྲ་ཞིག་བཤད་ཀྱང༌། རྩ་བ་སེམས་ལ་བདེ་བ་དང༌། འགྲོ་བ་ཚང་མར་ཞི་བདེ་ཡོང་ཐབས་བྱེད་པ་དེ་རང་ཡིན། སེམས་ལ་བདེ་བ་མེད་ན་འཛམ་གླིང་ནང་རྒྱལ་ཁབ་ཕན་ཚུན་དང༌། མི་གཞན་ཕན་ཚུན་བཅས་སུ་འབྲེལ་བ་གང་བྱས་ཀྱང་ཞི་བདེ་ཡོང་ཐུབ་པ་དཀའ།
ཆོས་ཀྱི་ཡིད་ཆེས་དང༌། ང་ཏཱ་ལའི་བླ་མ་ཡིན་པའི་གནས་སྟངས་སྐོར་མདོར་བསྡུས་ཤིག་ཞུ་ན། ང་ཚོར་མི་འདོད་པའི་སྡུག་བསྔལ་བྱུང་བའི་སྐབས་སུ་ངས་གང་བྱས་པ་དང༌། ངའི་མི་མང་གིས་གང་བྱས་རུང་ཆོས་ལ་ཡིད་ཆེས་ཡོད་པའི་བདེན་སྟོབས་ཀྱི་ནུས་ཤུགས་ཆེན་པོ་ཞིག་ངེས་པར་དུ་ཡོང་བ་ཡིན་ཀྱང༌། ནང་པའི་ཆོས་ཀྱི་གནས་ལུགས་སྐོར་ཚིག་ཁ་ཤས་ཀྱི་ཐོག་ནས་གསལ་པོ་ཞུ་ཐུབ་པ་དཀའ་གཤིས། དེས་ན་ནང་པའི་ཆོས་ཀྱི་གནས་ལུགས་མ་མཁྱེན་པ་ཚོར་ངས་སྤྱིར་བཏང་ཙམ་མ་གཏོགས་བརྗོད་རྒྱུ་མིན།
ང་ཚོས་རྒྱུ་མཚན་ཁུངས་དག་གིས་ཡིད་ཆེས་བྱེད་བཞིན་པ་ནི། མི་དང་སྲོག་ཆགས་ཇི་འདྲ་ཞིག་ཤི་རུང་སླར་སྐྱེ་བ་ལེན་པ་དང༌། སྐྱེ་བ་འདིར་ལེགས་ཉེས་བདེ་སྡུག་གང་འདྲ་བྱུང་བ་དེ་སྐྱེ་བ་སྔོན་མ་ལེགས་ཉེས་གང་བསགས་པའི་འབྲས་བུར་བརྟེན་ནས་བྱུང་ཞིང༌། ད་ལྟའི་སྐྱེ་བ་འདི་གའི་ལས་གསོག་སྟངས་ཀྱིས་ཕྱི་མའི་བདེ་སྡུག་དེར་འགྱུར་བ་གང་ཡང་བཟོ་ཐུབ་པ་འདི་ལ་ལས་སམ། ཀརྨ། ཞེས་ཟེར། དེས་དུད་འགྲོ་ནས་མི་དང༌། མི་ནས་དུད་འགྲོར་སྐྱེ་བ་སོགས་ཡོང༌། སྡུག་ཀུན་ཞི་བའི་ཐར་པ་ཐོབ་དུས་འཁོར་བར་སྐྱེ་བའི་རྒྱུན་ཆད་པ་རེད། ནིརྦཱཎ། ཞེས་པ་ཐར་པ་ལའང་མཐོ་དམའ་རིམ་པ་མང་པོ་ཡོད་ཅིང༌། དེའི་ནང་ནས་མཐོ་ཤོས་སངས་རྒྱས་ཀྱི་གོ་འཕང་ཡིན། སྐྱེ་བ་སྔ་ཕྱིར་ཡིད་ཆེས་བྱུང་ན་ཚང་མར་བྱམས་བརྩེའི་སེམས་སྐྱེ་ཐུབ། སྐྱེ་བ་སྔོན་མ་རྣམས་སུ་སེམས་ཅན་རྣམས་རང་གི་ཕ་མ་སྤུན་གྲོགས་སུ་མ་གྱུར་པ་འགའ་ཡང་མེད། དེས་དཀའ་ཐུབ་དང༌། བཟོད་པ། སྦྱིན་པ། བྱམས་པ། སྙིང་རྗེ་བཅས་ཀྱང་འདྲེན་ཐུབ། སྤྲུལ་སྐུ་རྣམས་ནི་རིམ་པ་མཐོ་བ་སངས་རྒྱས་ཏེ བུངཔྱ་དང༌། རིམ་པ་དམའ་བ་བྱང་ཆུབ་སེམས་དཔའ་སྟེ། བོ་དྷི་སཏྭ། འདི་གཉིས་ལས་བྱུང་བ་ཡོད། ཡང་ན། ཐར་པ་ཐོབ་པ་དང༌། མ་ཐོབ་པའི་ཉན་རང་མི་སློབ་པ་དང༌། སློབ་པ་ནས་ཀྱང་འབྱུང་སྲིད། སྤྲུལ་སྐུ་ཚོས་སེམས་ཅན་རྣམས་སངས་རྒྱས་ཀྱི་ས་ལ་འཁྲིད་མཁན་གྱི་རོགས་ལྟ་བུར་བརྟེན་སེམས་ཅན་རྣམས་ལ་ཕན་སེམས་ཀྱིས་སྐྱབས་རོགས་བྱེད་ཐུབ་ན། སྤྲུལ་སྐུ་རང་ཉིད་སངས་རྒྱས་ཀྱི་ས་འཐོབ་པར་ཡང་ཕན་ཐོགས་ཡོད། སངས་རྒྱས་ཚོས་སྤྲུལ་སྐུར་སྐྱེ་བ་བཞེས་པ་དེ་སེམས་ཅན་གཞན་ལ་མགོན་སྐྱབས་བྱེད་པའི་དོན་ཁོ་ན་མ་གཏོགས་མེད་ཅིང༌། འཛམ་གླིང་ནང་སྐྱེ་བའི་དུས་ཚོད་སྐབས་སུ་བབས་ན་སངས་རྒྱས་ཚོ་སྐྱེ་བ་བཞེས་ཀྱི་རེད། དེ་ཡང་སངས་རྒྱས་ལོངས་སྐུ་རང་སྣང་གི་ཞིང་ཁམས་སོ་སོར་བཞུགས་ཏེ་དེའི་སྤྲུལ་པ་ཞིག་གིས་སྐྱེ་བ་འཛིན་པ། དཔེར་ན། ནམ་མཁའ་དྭངས་པོའི་དབྱིངས་ནས་ཟླ་བ་ནམ་མཁར་གནས་བཞིན་དུ་འབད་རྩོལ་མེད་པར་ས་སྟེང་ཆུ་སྣོད་དུ་མའི་ནང་དུ་ཅིག་ཅར་དུ་ཟླ་གཟུགས་སྣང་བ་བཞིན་སངས་རྒྱས་ཀྱིས་ཀྱང་ཞིང་ཁམས་དུ་མར་སྐྱེ་བ་མང་པོ་འཛིན་ཐུབ་པ་ཡིན། དེ་ལྟར་སྐྱེ་སྤྲུལ་དེ་ཚོས་སྐྱེ་བ་ཕྱི་མ་ཡུལ་གང་དུ་དུས་ཚོད་ཇི་འདྲར་སྐྱེ་བ་སོགས་ཚེ་འདི་གར་ཐག་གཅོད་བྱེད་ཐུབ་ཅིང༌། སྐྱེ་སྤྲུལ་དེས་སྐྱེ་བ་སྔོན་མའི་གནས་ཚུལ་ཤེས་པ་ལ་བརྟེན་ནས་དེའི་སྐྱེ་བར་ངོས་འཛིན་བྱེད་པ་ཡིན།
ངས་ཕྲུག་གུའི་སྐབས་ནས་ཆོས་ཀྱི་སློབ་སྦྱོང་ལ་དཀའ་ངལ་ལྷུར་ལེན་བྱས་ཡོད་ཀྱང༌། གུ་ཡངས་ནམ་ཡང་མེད་པ་མ་ཡིན། ལུང་པ་གཞན་གྱི་མི་འགའ་ཤས་ནས་ཏཱ་ལའི་བླ་མ་ཚོ་པོ་ཏཱ་ལའི་ཕོ་བྲང་ལ་བཙོན་པ་ནང་བཞིན་རེད་བརྗོད་ཀྱི་ཡོད་ཚོད། སློབ་སྦྱོང་བྱེད་དགོས་པའི་རྐྱེན་གྱིས་ཕྱི་བསྐྱོད་ཡང་ཡང་བྱེད་པའི་གོ་སྐབས་མེད་པ་དེ་བདེན་པ་ཡིན། འོན་ཀྱང་པོ་ཏཱ་ལ་དང༌། ལྷ་སའི་གྲོང་ཁྱེར་གྱི་བར་ལ་ངའི་ནང་མི་ཚོར་ཁང་པ་ཞིག་བརྒྱབ་ཡོད་ཅིང༌། དེ་ནས་ཉུང་ཤོས་ལ་ཟླ་རེའམ། ཡང་ན་བདུན་ཕྲག་དྲུག་ནང་དུ་འཕྲད་ཀྱི་ཡོད་པར་བརྟེན་ནང་མི་དང་ཡ་བྲལ་དུ་གྱུར་ཡོད་པ་མ་རེད། པོ་ཏཱ་ལའམ། ནོར་བུ་གླིང་གར་ཉིན་ལྟར་དྲུང་ཇའི་མཛད་སྒོ་རེ་ཡོད་པ་དེར་ང་ཡང་ཡང་བསྐྱོད་སྐབས་ཕ་དམ་པ་ཡང་དེར་ཕེབས་པས་ཡང་ཡང་མཇལ་གྱི་ཡོད། ངའི་ཕ་དམ་པ་དེ་ཉིད་གནས་སྟངས་སྔོན་མ་དེ་འགྱུར་ཡང་ད་དུང་སྔར་བཞིན་རྟ་ལ་དགའ་བོ་ཡོད་པར་བརྟེན། ཁོང་སྔ་དྲོ་གསོལ་ཆས་མ་གནང་གོང་རྟ་ལ་ཆུ་ཆག་དང༌། མཐུན་རྐྱེན་འཛོམས་པོའི་སྐབས་རྟར་ཤུགས་སླེབས་ཆེད་སྒོ་ང་སོགས་གནང་བར་ཕེབས་ཤིང༌། ནོར་བུ་གླིང་གར་རྒྱལ་དབང་གོང་མའི་ཆིབས་ར་ཡོད་སྟབས་སྔོན་ལ་རྟར་གཟིགས་ཏེ། དེ་ནས་ངའི་སར་ཕེབས་ཀྱི་ཡོད་ཅེས་བརྗོད་ཆོག་པ་འདྲ།
ང་ལྷ་སར་སླེབས་ནས་ལོ་གཅིག་རྗེས་ངའི་གཅེན་པོ་བགྲེས་པ་དང༌། གཅེན་མོ་བཅས་སྐུ་འབུམ་ནས་ལྷ་སར་ཕེབས་ཏེ་ང་ཚོ་ཚང་མ་མཉམ་འཛོམས་བྱུང་ཞིང༌། དེ་རྗེས་ངའི་སྐྱེད་མར་གཅུང་མོ་ཞིག་དང༌། དེ་རྗེས་བུ་ཞིག་བཅས་བཙས་པ་རེད། བུ་དེར་ངེད་ཚོ་ཚང་མས་བརྩེ་གདུང་བྱེད་ཀྱི་ཡོད། ངའི་འོག་གཅུང་པོ་ཞིག་བྱུང་སྟབས་ང་རང་དགའ་བོ་བྱུང་རུང༌། དེ་ལོ་གཉིས་སོན་མཚམས་གྲོངས་སོང་བར་སེམས་སྐྱོ་བོ་བྱུང༌། སྡུག་བསྔལ་དེ་འདྲ་ངའི་ཕ་མ་ཚོར་ཐེངས་མང་པོ་བྱུང་ཡོད་ཅིང༌། གཅུང་པོ་དེ་གྲོངས་པའི་སྐབས་གནས་ཚུལ་ཡ་མཚན་ཞིག་བྱུང་སྟེ། བོད་ཀྱི་ལུགས་སྲོལ་ལ་ཕུང་པོ་བསྲེགས་སྦྱོར་སོགས་མ་བྱས་གོང་བླ་མ་དང༌། རྩིས་པ་སོགས་ལ་གོ་བསྡུར་བྱེད་ཅིང༌། སྐབས་རེ་ལྷ་ལའང་འདྲི་སྐོར་བྱེད་སྲོལ་ལྟར་བྱས་པར། དེ་སྐབས་ཁོང་ཚོས་ཕུང་པོ་དེ་མ་སྦས་པར་ཉར་ཚགས་བྱེད་འོས་ལ་སླར་ཡང་ཁང་པ་དེ་རང་ལ་སྐྱེ་བ་ལེན་གྱི་རེད་ཅེས་གསུངས་ནས་དེའི་ཁུངས་སྐྱེལ་ལ་ཕུང་པོའི་སྟེང་མར་གྱིས་རྟགས་ཤིག་བརྒྱབ་པ་རེད། དེ་རྗེས་ཨ་མ་ལགས་སུ་བུ་གཅིག་འཁྲུངས་སོང་བ་དེ་སྔོན་མའི་གཅུང་པོ་འདས་པ་དེའི་སྐྱེ་བ་ཡིན་པར་གྲགས་ཏེ གང་གིས་ན། སྔོན་མའི་ཕུང་པོར་མར་གྱི་རྟགས་ཡོད་ས་དེར་ཤ་རྟགས་དཀར་པོ་ཞིག་ཡོད་འདུག་པ་སོགས་དེ་ནི་སླར་སྐྱེ་བ་བླངས་ཏེ་མི་ཚེ་གསར་པ་འགོ་བཙུགས་པ་རེད།
ནང་མིའི་དོན་གནད་དེ་ཚོའི་ནང་ལ་ངས་ཤེས་རྟོགས་ཕྲན་བུ་ཡོང་གི་ཡོད། ང་ཆུང་ཆུང་སྐབས་ནས་མི་རྒན་པ་དང་མཉམ་དུ་བསྡད་དེ་ཕྲུག་གུ་གཞན་གྱི་ཁྲོད་དང༌། ཨ་མའི་སར་ཧ་ཅང་ཡུན་སྡོད་བྱ་རྒྱུ་མ་བྱུང་བས་སྤྱིར་བཏང་ཕྲུག་གུའི་གནས་ཚུལ་ཕྲན་བུ་མ་ཚང་བ་ཞིག་ཏན་ཏན་ཡོད་ཀྱི་རེད། མི་འགའ་ཤས་ནས་པོ་ཏཱ་ལ་ངའི་བཙོན་ཁང་ལྟ་བུར་མངོན་གྱི་ཡོད་སྲིད་ཀྱང༌། པོ་ཏཱ་ལ་དེ་ནི་ཡངས་ཤིང་རྒྱ་ཆེ་བ་ཞིག་ཡོད་པས་འཛམ་གླིང་ནང་གི་ཁང་པ་ཆེ་ཤོས་ཤིག་ཡིན་པར་བརྗོད་ཀྱི་ཡོད་སྐད་འདུག ལོ་མང་རིང་དེ་ནང་བསྡད་ཀྱང་གསང་བའི་ཁང་པ་ཚང་མ་ཤེས་མི་ཐུབ། ཁང་པ་དེ་རི་ཞིག་གི་རྩེར་ཆགས་ཡོད་དེ། དེ་རང་གྲོང་ཁྱེར་ལྟ་བུ་ཞིག་ཡོད། དེ་ནི་ལོ་ ༡༣༠༠ སྔོན་བོད་ཀྱི་རྒྱལ་པོ་སྲོང་བཙན་སྒམ་པོས་སྒོམ་སྒྲུབ་གནང་ཡུལ་དུ་བཞེངས་པར། ཡེ་ཤུའི་དུས་རབས་བཅུ་བདུན་པའི་ནང་ལ་ཏཱ་ལའི་བླ་མ་སྐུ་ཕྲེང་ལྔ་པས་རྒྱ་བསྐྱེད་གནང་བ་རེད། དེའི་དཀྱིལ་དུ་ཐོག་བརྩེགས་བཅུ་གསུམ་ཙམ་ཡོད་པ་དེ་རྣམས་ཁོང་གི་བཀའ་དང་བསྟུན་ཏེ་བཞེངས་ཤིང༌། ཐོག་བརྩེགས་གཉིས་ཙམ་སླེབས་སྐབས་ཁོང་དགོངས་པ་རྫོགས་འདུག སྐུ་ཚེའི་འདུ་བྱེད་དོར་བའི་དུས་སུ་བབས་པ་མཁྱེན་ཏེ། ཁོང་གིས་སྡེ་སྲིད་ལ་རྒྱལ་དབང་རང་ཉིད་མེད་པ་གཞན་ནས་ཤེས་ཚེ་བཞེངས་བསྐྲུན་གྱི་ལས་ཀར་སད་རྐྱེན་བྱེད་རྒྱུར་རེ་ཞིག་གསང་བ་བྱ་དགོས་གསུངས་པ་ལྟར། སྡེ་སྲིད་ནས་ཏཱ་ལའི་བླ་མ་འདྲ་བའི་དགེ་འདུན་པ་ཞིག་བཙལ་ཏེ་ལོ་བཅོ་ལྔ་རིང་གསང་བ་བྱས་ཤིང༌། ཁོང་གིས་ཡང་སྲིད་མྱུར་བྱོན་ཆེད་རྩིག་རྡོ་ཞིག་གི་སྟེང་དུ་སྨོན་ལམ་བྲིས་བརྐོས་བྱས་པ་དེ་དེང་སང་ཡང་ཐོག་བརྩེགས་གཉིས་པའི་ཐད་མཐོང་རྒྱུ་ཡོད་པ་རེད།
པོ་ཏཱ་ལའི་དབུས་སུ་ཚོགས་ཁང་དང༌། མཛད་སྒོ་ཚུགས་ས་རྒྱ་ཆེ་ལ། གཞན་ཡང་ལྷ་ཁང་སུམ་ཅུ་སོ་ལྔ་ཙམ་ཡོད་པ་དེ་ཚོར་བརྐོས་དང༌། ཚོན་རིས་སོགས་ཧ་ཅང་མཛེས་ཤིང་བརྗིད་ཆགས་པོ་ཡོད། དེ་ཚོའི་ནང་ཏཱ་ལའི་བླ་མ་སྐུ་ཕྲེང་བརྒྱད་ཀྱི་སྐུ་གདུང་བཞུགས་ཡུལ་གསེར་གྱི་མཆོད་རྟེན། རྡོ་རྩ་ཆེན་རིགས་ཀྱི་ཕྲ་རྒྱན་ཅན་མཐོ་ཚད་ཕུ་ཁྲུ་སུམ་ཅུ་ཙམ་བྱས་པ་ཡོད། པོ་ཏཱ་ལའི་ནུབ་ངོས་རྣམས་རྗེས་སུ་རྒྱ་བསྐྱེད་བྱས་པ་སྟེ། དེའི་ནང་གྲྭ་པ་བརྒྱ་དང་བདུན་ཅུ་དོན་ལྔ་ཙམ་ཡོད། ཤར་བརྒྱུད་དུ་གཞུང་གི་ལས་ཁུངས་ཁག་དང༌། སེར་མོ་བའི་དཔོན་རིགས་ཀྱི་སློབ་གྲྭ་ཁང༌། ཚོགས་འདུ་ཆེན་མོ་བཅས་ཀྱི་ཚུགས་ཡུལ་དང༌། གྲོང་ཁྱེར་ནས་མཐོ་ཚད་ཕུ་ཁྲུ་བཞི་བརྒྱ་ཡོད་པའི་རྩེར་ཡིག་ཚང་གི་སྟེང་ང་སྡོད་ས་ཁང་མིག་བཞི་ཡོད། རྒྱུན་དུ་སྡོད་ས་དེར་ཆེ་ཆུང་ཕུ་ཁྲུ་གྲུ་བཞི་ཉི་ཤུ་རྩ་ལྔ་ཙམ་ཡོད་ཅིང༌། དེའི་རྩིག་ལོགས་སུ་སྐུ་ཕྲེང་ལྔ་པའི་མཛད་པ་རྣམས་ཚོན་མདངས་ཀྱིས་རི་མོ་ཤིན་ཏུ་ཞིབ་པར་བྲིས་ཏེ་གཟུགས་བརྙན་རྣམས་ཆེ་ཆུང་ཨིན་ཅི་གཅིག་རེ་ཙམ་ལས་མེད་ཀྱང་གསལ་ཞིང་ཉམས་ཐོན་པོ་ཡོད་པས། ངེད་རང་དཔེ་ཆ་སོགས་བཀླགས་ཏེ་ཐང་ཆད་པའི་སྐབས་རྩིག་ལོགས་ཀྱི་རི་མོ་རྣམས་ལ་ཡང་ཡང་ལྟ་ཞིབ་བྱེད་ཀྱི་ཡོད།
པོ་ཏཱ་ལ་དེ་ཡིག་ཚང༌། ལྷ་ཁང༌། སློབ་གྲྭ། སྡོད་ས་བཅས་ཡིན་པ་མ་ཟད། མཛོད་ཆེན་པོ་ཞིག་ཀྱང་རེད། དེའི་ནང་བྲིས་ཐང་རིན་ཐང་བྲལ་བ་སྟོང་ཕྲག་མང་པོ་ཡོད་ཅིང༌། ཐང་ཁ་འགའ་ཤས་ལོ་སྟོང་ཕྲག་ལྷག་ཙམ་སོང་བའང་ཡོད། སྔར་ལོ་སྟོང་ཕྲག་གཉིས་ཙམ་གྱི་དུས་ལ་བོད་ཀྱི་རྒྱལ་པོ་ཚོར་རྒྱ་ནག་དང༌། སོག་པོའི་གོང་མ་རྣམས་ཀྱིས་འབུལ་བར་ཕུལ་བའི་དངོས་རིགས་རྣམས་དང༌། ཏཱ་ལའི་བླ་མ་གོང་མ་རྣམས་ཀྱི་སྐུ་ཆས། བོད་ཀྱི་རྒྱལ་རབས་རིམ་པའི་གོ་མཚོན་གྱི་རིགས་སོགས་ཡོད་པའི་གན་མཛོད་ཀྱང་ཡོད། དཔེ་མཛོད་ཁང་རྣམས་ཀྱི་ནང་བོད་ཀྱི་ཆོས་དང༌། ཤེས་རིག་གི་ལོ་རྒྱུས་དཔེ་ཆ་པོད་སྟོང་ཕྲག་བདུན་ཙམ་ཡོད། པོད་འགའ་ཤས་ལ་པའོན་བརྒྱད་ཅུ་ཙམ་གྱི་ལྗིད་ཚད་ཡོད། རྒྱ་གར་ནས་ལོ་སྟོང་ཕྲག་གོང་འཁུར་ཡོང་བ་ཤིང་གི་ལོ་མའི་ཐོག་བྲིས་པའི་དཔེ་ཆ་ཡང་མང་པོ་ཡོད། པོད་སྟོང་ཕྲག་གཉིས་ཙམ་ནི་རིན་ཆེན་སྣ་བདུན་གྱིས་བྲིས་པ་ཡིན།
པོ་ཏཱ་ལའི་འོག་ཏུ་གཞུང་ནས་དགོན་པ་ཁག་དང༌། དམག་མི། ལས་བྱེད་སོགས་ལ་སྤྲོད་བྱེད་ཇ། མར། སྣམ་རིགས་སོགས་ཀྱིས་གང་བའི་མཛོད་མང་པོ་ཡོད། ད་ཆ་པོ་ཏཱ་ལའི་ནང་ཡོད་པའི་བང་མཛོད་དེ་ཚོ་དེང་སྐབས་གང་འདྲ་བྱས་ཡོད་དམ་ངས་བརྗོད་ཤེས་ཀྱི་མི་འདུག་ཅིང༌། པོ་ཏཱ་ལའི་ཤར་བརྒྱུད་དུ་ཁྲིམས་འགལ་བྱས་པའི་བཙོན་པ་རིམ་པ་མཐོ་ཁག་འཇུག་སའི་བཙོན་ཁང་ཡོད་པ། དཔེར་ན། དེ་ལོན་ཌོན་གྱི་ཀྲ་བར་འདྲ་བོ་ཡོད། ཕྱོགས་བཞི་ལ་སྲུང་སྐྱོབ་ཀྱི་ཆེད་དུ་བསྐོར་བྱ་བའི་དམག་མི་ཚོ་སྡོད་ས་ཡོད། ཁང་པ་ཡངས་ཤིང་རྒྱ་ཆེ་བ་དེ་འདྲ་ཞིག་གི་ནང་དུ་ངས་སློབ་སྦྱོང་དང༌། ཕྲུག་གུའི་སྐབས་ཀྱི་རྩེད་མོ་སོགས་བྱས་པ་ཡིན། ང་འཕྲུལ་འཁོར་རིགས་ལ་དགའ་བོ་ཡོད་ཀྱང་དེ་ཚོའི་གནས་ཚུལ་བརྗོད་མཁན་མེད། ང་ཆུང་ཆུང་སྐབས་འཕྲུལ་ཆས་ལ་དགའ་བོ་ཡོད་པ་ཤེས་མཁན་གྱི་མི་ཚོས་རྩེད་ཆས་གནམ་གྲུ་དང༌། མོ་ཀྲོར། གྲུ་གཟིངས་སོགས་འབུལ་སྐུར་ཡོང་གི་ཡོད། འོན་ཀྱང་དེ་ཚོར་རྒྱུན་རིང་རྩེད་མོ་བརྩེས་པ་ཁོ་ནས་འདོད་པ་མ་ཁེངས་པར་རྩེད་ཆས་དེ་ཚོ་བཤིགས་ཏེ་ཇི་ལྟར་བཟོས་ཡོད་མེད་རྟོག་ཞིབ་བྱས་ཏེ་ཕལ་ཆེར་སླར་སྔར་བཞིན་སྒྲིག་ཐུབ་ཀྱི་ཡོད་ཀྱང༌། སྐབས་སྐབས་ལ་རེ་ཟུང་ཆུད་ཟོས་སུའང་འགྲོ་བཞིན་འདུག ཕྱོགས་མཚུངས་མེ་ཀཱན་ནོ་ཞེས་པའི་རྩེད་ཆས་ཆ་ཚང་གཅིག་ཡོད་དེ། དེ་ནས་དངོས་གནས་པ་མིག་གིས་མ་མཐོང་གོང་རི་ལི་དང༌། མོ་ཊ་སོགས་བཟོ་ཡི་ཡོད། རྗེས་སུ་གློག་བརྙན་སྟོན་བྱེད་རྙིང་པ་ལག་པས་བེད་སྤྱོད་བྱེད་རྒྱུ་ཞིག་ལག་འབྱོར་བྱུང་བ་དེ་བཤིགས་སྐབས་དེའི་ནང་ནས་གློག་གི་ལས་ཀའི་གནས་ཚུལ་ཞིག་རྙེད་པ་དེ་ནས་གློག་བཞུའི་གནད་ཐོག་མར་ཤེས་བྱུང༌། དེ་ལ་གློག་སྐུད་སོགས་མང་པོ་ཡོད་པར་ཉམས་ཞིབ་བྱས་ཏེ་གནད་རྣམས་མ་ཤེས་བར་གཅིག་པུར་མགོ་འཁོར་ཏེ་སྡོད་ཀྱི་ཡོད། དེ་རྗེས་ཁོ་བོའི་ལག་འདོགས་ཆུ་ཚོད་ཅིག་བཤིགས་བསྒྲིགས་ཐུབ་བྱུང༌། ཆུ་ཚོད་དེའི་གནད་ཚང་མ་བཤིགས་ནས་གང་འདྲ་བཟོས་མིན་བལྟ་ཞིབ་བྱས་ཏེ་སླར་བསྒྲིགས་པ་དེས་ད་དུང་སྐྱོན་མེད་འགྲོ་བཞིན་འདུག
ལོ་གསར་སང་གནངས་ཚེས་རྒྱུའི་དེ་རིང་རྣམ་གྲྭ་ཚོས་ཆོས་ཕྱོགས་ཀྱི་དགུ་གཏོར་གར་འཆམས་ཤིག་རྒྱག་སྲོལ་ཡོད་ཅིང༌། ལོ་འཁོར་ནང་དེ་མིན་ཆོས་ལུགས་ཀྱི་མཛད་སྒོ་མང་པོ་ཡོད། ལོ་གསར་དུས་ཆེན་ནམ་འཆར་ལ་པོ་ཏཱ་ལའི་ཡང་ཐོག་གི་རྩེར་སྔ་དྲོ་ཉི་མ་མ་ཤར་གོང་ཆོས་ཕྱོགས་ཀྱི་མཛད་སྒོ་ཞིག་ཡོད། དེ་སྐབས་གནམ་གཤིས་གྲང་མོ་ཡིན་སྟབས་མཛད་སྒོའི་གསོལ་ཇ་ཚ་བོ་དེ་མྱུར་དུ་འོང་འདོད་ཡོང་གི་ཡོད། དེ་འདྲ་དྲན་མཁན་ངེད་རང་གཅིག་པུ་མིན། པོ་ཏཱ་ལའི་ཕོ་བྲང་དེས་བོད་ཀྱི་ཤེས་རིག་དང༌། ལག་རྩལ་གྱི་སྤུས་ཚད་ལྟ་བུར་ཁོ་བོ་སྤོབས་པ་སྐྱེད་ཀྱི་ཡོད། དཔྱིད་དུས་ང་དང་ཡོངས་འཛིན་རྣམ་པ། མཚན་ཞབས་ཚོ། གཞུང་གི་ལས་ཁུངས་འགའ་ཤས་བཅས་དབྱར་དུས་ཀྱི་ཕོ་བྲང་ནོར་བུ་གླིང་གར་བསྐྱོད་དགོས། དེའི་སྐབས་ལྷ་སའི་མི་ཚང་མ་མཇལ་ཁར་ཡོང་གི་རེད། ནོར་བུ་གླིང་གར་འགྲོ་རྒྱུ་དེར་རྒྱུན་དུ་དགའ་བོ་ཡོད་ཅིང༌། ནོར་བུ་གླིང་ག་ནི་ཕྲན་གྱི་ནང་ལྟ་བུ་ཡིན། ནོར་བུ་གླིང་ག་དེ་དག་ལྡུམ་ར་མཛེས་ཤིང་རྒྱ་ཆེ་བ་ལྕགས་རིས་བསྐོར་བའི་དབུས་སུ་ཕོ་བྲང་ཆུང་ངུ་དང༌། ལྷ་ཁང་འགའ་ཤས་སོགས་ཡོད། འདི་ནི་དུས་རབས་བཅོ་བརྒྱད་པའི་ནང་ཏཱ་ལའི་བླ་མ་སྐུ་ཕྲེང་བདུན་པས་བཞེངས་བསྐྲུན་གནང་བ་རེད། དེ་ནས་བཟུང་ཏཱ་ལའི་བླ་མ་རིམ་པ་གཉིས་གསུམ་ནས་སོ་སཱུའི་བཞུགས་ས་ཕོ་བྲང་རེ་བཞེངས་གནང་མཛད་འདུག་ཅིང༌། ངོས་ནས་ཀྱང་གཅིག་གསར་རྒྱག་བྱས། ས་ཡུལ་དེ་དག་ཐོག་མར་འདེམས་མཁན་དེས་ས་གནས་ལེགས་པོ་ཞིག་གདམས་པ་གནང་འདུག དེ་ཁུལ་དུ་ལ་ཕུག་ལྗིད་ལ་པའོན་ཉི་ཤུ་ཡོད་པ་དང༌། ལན་འཁོར་པད་ཚལ་འཁོར་རྒྱ་ལག་པ་གཉིས་ཀྱིས་མ་འདུམ་ཙམ་སྐྱེད་ཀྱི་ཡོད། དེ་བཞིན་ཐང་ཤིང་དང༌། སྦྱར་བ། ལྕང་མ། ཤུག་པ་སོགས་ཤིང་སྣ་དང༌། མེ་ཏོག་རིགས་མི་འདྲ་བ་མང་པོ། ཀུ་ཤུ། ལི ཁམ་བུ སྟར་ཁ། མངར་ཁམ་བཅས་ཀྱི་སྡོང་པོ་མང་པོ་ཡོད། ང་སྡོད་སྐབས་སུའང་སིའུའི་སྡོང་པོ་བཏབ་པ་ཡིན།
ངེད་རང་གི་སློབ་སྦྱོང་གི་བར་སེང་ལ་མེ་ཏོག་དང༌། ཤིང་འབྲས་སྡོང་པོ། གཞན་ཡང་གླ་བ་དང༌། རྨ་བྱ་སོགས་ཀྱི་གསེབ་ལ་ཕར་ཚུར་རྒྱུགས་ཀྱི་ཡོད། ཆུ་རྫིང་མཚེའུ་ཞིག་ཡོད་པ་དེའི་ཁར་རྩེད་མོ་རྩེ་སྐབས་ཐེངས་གཉིས་ཙམ་ལྷུང་གྲབས་བྱུང་མྱོང༌། མཚེའུ་དེའི་ནང་ཉ་མང་པོ་ཡོད་པ་དེ་ཚོར་ངས་ལྟོ་ཟས་སྟེར་གྱི་ཡོད་སྟབས་དེ་ཚོས་ངེད་རང་གི་རྡོག་སྒྲ་ཐོས་པ་ཙམ་གྱིས་ཆུ་ཁར་ཐོན་ཡོང་གི་ཡོད། དེ་ཚོའི་སྐོར་ལ་ཁོ་བོ་གཅིག་པུར་བསམ་མནོ་གཏོང་སྐབས་ཉ་དེ་ཚོས་སྤྱང་པོ་མ་བྱས་པར་རྒྱ་དམག་གི་རྡོག་སྒྲ་ཐོས་སྐབས་ཡར་ཐོན་ཡོང་གི་མེད་དམ་བསམ་གྱི་འདུག། གལ་སྲིད་ཉ་ཚོས་དོན་ཡོད་ན་རྒྱ་མིས་ཉ་རྣམས་འཛིན་ཟོས་ཡོད་ལས་ཆེ་ངེས། ནོར་བུ་གླིང་གར་གློག་གི་ཨ་མ་ཞིག་ཡོད་པ་དེར་ཡང་ཡང་སྐྱོན་ཤོར་གྱི་ཡོད་པ་དེ་ལ་ཁག་འདོགས་བྱས་ཏེ་ཡང་ཡང་བཤིགས་ཀྱི་ཡོད། འཕྲུལ་འཁོར་ཡོ་ཆས་དེས་འཁོར་ལོའི་ནང་ལས་ཀ་བྱེད་སྟངས་དང༌། དེས་ལྕགས་ཁབ་ལེན་གྱི་ནུས་པ་ཇི་ལྟར་བཟོས་པ་ཤེས་རྟོགས་བྱུང༌། དེ་ལ་སྐྱོན་ཤོར་སྐབས་ངས་ཡང་ཡང་བཟོ་ཐུབ་ཀྱི་ཡོད། ངས་རིག་པ་དེ་ལྷ་སར་ཡོད་པའི་མོ་ཊོར་རྙིང་པ་གསུམ་པོ་དེ་ལ་བེད་སྤྱོད་བྱས་པ་ཡིན། སྤྱི་ལོ་ ༡༩༢༧ ནང་ཐོན་པའི་སྦས་བྷིའི་ཨོ་སི་ཀྲན་ཟེར་བའི་མོ་ཊོར་གཉིས་ནས་གཅིག་ཚོས་གཞི་སྔོན་པོ་དང༌། གཅིག་དམར་སེར་ཡིན་ཞིང༌། ཡང༌། སྤྱི་ལོ་ ༡༩༣༡ ནང་ཐོན་པའི་ཌའོ་ཇོ་ཟེར་བའི་མོ་ཊོར་ལི་ཧང་ཆེན་པོ་གཅིག་ཡོད་པ་དེ་ཚོ་སྐུ་གོང་མ་ལ་འབུལ་མཁན་བྱུང་ཞིང༌། དེ་རྣམས་ཧི་མ་ལ་ཡའི་སྒང་ལ་བཤིགས་ཏེ་འཁྱེར་ཡོང་ནས་ནོར་གླིང་དུ་བསྒྲིགས་པ་རེད། འོན་ཀྱང་སྐུ་གོང་མ་སྐུ་གཤེགས་རྗེས་དེ་དག་བེད་སྤྱོད་མ་བྱུང་བར་ལོ་མང་བཞག་སྟབས་བཙའ་རྒྱབ་འདུག དེ་ཚོ་གཏོང་ཐུབ་པ་བཟོ་འདོད་ཆེན་པོ་བྱུང་སྟབས་རྒྱ་གར་ལ་མོ་ཊོར་སློབ་སྦྱོང་བྱེད་མྱོང་བའི་མི་གཞོན་པ་ཞིག་རྙེད་བྱུང་བ་དེས་རོགས་བྱས་ཏེ་ཌའོ་ཇོ་དེ་དང༌། ཨོ་སི་ཀྲོན་དེ་གཉིས་འགྲོ་ཐུབ་པ་བཟོས་པ་ཡིན། དུས་སྐབས་དེ་ཚོ་ང་རང་དགའ་བོའི་གནས་ཚུལ་ཞིག་རེད། ཕྱི་རྒྱལ་གྱི་གནས་ཚུལ་ཤེས་འདོད་ཆེན་པོ་ཡོད་མོད། ཕལ་ཆེ་བར་འདོད་པ་ཁེངས་ཐབས་མ་བྱུང༌། དེ་བཞིན་ས་ཁྲ་ཞིག་ཡོད་པ་དེ་ལ་ཡང་ཡང་དོ་སྣང་གིས་བལྟས་ཏེ་ཐག་རིང་གི་ཡུལ་དེ་ཚོའི་ནང་མི་ཚེ་སྐྱེལ་སྟངས་ཇི་འདྲ་ཞིག་ཡོད་དམ་སྙམ་ཡང༌། ལུང་པ་དེ་ཚོ་མཐོང་མྱོང་བའི་མི་སུ་ཞིག་ཀྱང་ཐད་ཀར་འབྲེལ་གཏུགས་མེད། དེ་ནས་ངས་དེབ་ཐོག་ནས་དབྱིན་ཇི་རང་སྦྱོང་འགོ་བཙུགས་པ་ཡིན། ང་ཚོའི་ཁྱིམ་མཚེས་རྒྱལ་ཁབ་འབྲེལ་བ་ཉེ་བོ་ཡོད་པ་ནི་དབྱིན་ཇི་རེད། འཛམ་གླིང་དམག་ཆེན་གཉིས་པ་ང་ལྷ་སར་ཡོང་བའི་ལོ་དེར་བྱུང་བ་དེའི་གནས་ཚུལ་ཀ་སྦུག་བོད་ཡིག་གསར་ཤོག་ཏུ་བཀོད་པ་ཐོག་མར་དགེ་རྒན་ནས་ཀློག་གནང་གི་ཡོད་ཀྱང༌། དམག་ཐག་མ་ཆོད་གོང་དུ་ང་རང་ནས་ཀློག་ཐུབ་ཀྱི་ཡོད། འོན་ཀྱང་འཛམ་གླིང་གི་གནས་ཚུལ་དེ་ཚོས་བོད་ལ་ཕན་གནོད་དང་འབྲེལ་བ་ཉུང་ཉུང་ཞིག་མ་གཏོགས་ཡོང་གི་ཡོད་པ་མིན་ཅིང༌། ཇོ་མོ་གླང་མ་ལ་དབྱིན་ཇིས་འཛེགས་ཐབས་བྱས་པ་ལྟར་བོད་མིས་འཛེགས་ཐབས་བྱས་ཡོད་མེད་སྐབས་ཤིག་ཏུ་དྲི་བརྩད་བྱེད་མཁན་བྱུང་ཡང༌། དེ་སྐོར་ཇི་བྱས་བརྗོད་མ་ཤེས། བོད་མི་ཚོས་རྒྱུན་དུ་ལ་མང་པོ་རྒྱག་དགོས་པ་ལྟར་ངེས་པར་འཛེགས་དགོས་འདྲ་བྱུང་ན་མ་གཏོགས་དེ་མིན་འཛེགས་ཀྱི་མ་རེད། ལྷ་སའི་མི་ཚོ་ནས་སྤྲོ་སེང་གི་ཆེད་དུ་རི་ལ་འཛེགས་ཏེ་རི་རྩེར་བསངས་གཏོང་བ་དང༌། སྨོན་ལམ་འདེབས་པ་སོགས་བྱས་ཡོང་ཞིང༌། སྤྲོ་སེང་དེ་འདྲ་བྱེད་རྒྱུར་ཕྲན་ཡང་དགའ་བོ་ཡོད།
སྤྱིར་བཏང་བརྗོད་ན། ང་ཕྲུག་གུའི་སྐབས་སྐྱིད་པོ་མེད་པ་མ་ཡིན། དགེ་རྒན་རྣམས་ཀྱིས་ང་ལ་བྱམས་སྐྱོང་གནང་བ་དེ་དུས་རྒྱུན་དུ་སྙིང་བཅང་བྱེད་འོས་པ་མ་ཟད། ཁོང་ཚོས་ཆོས་ཀྱི་སློབ་སྟོན་གནང་བ་དེས་བློ་སྤོབས་དང༌། དགའ་བདེ་ཟད་མི་ཤེས་པ་ཐོབ་བྱུང་ཞིང༌། དོན་གནད་གཞན་དག་ཤེས་འདོད་བྱས་པ་ལའང་ཁོ་བོའི་འདོད་པ་ཁེངས་ཐབས་གང་ཟབ་གནང་ཡོད། ལོ་ན་གང་མཚམས་སོན་སྐབས་འཛམ་གླིང་གི་གནས་ཚུལ་ཕལ་ཆེར་སྔར་མི་ཤེས་པ་ཤེས་རྟོགས་བྱུང༌། སྐབས་དེ་འདྲའི་ངང་རང་ལོ་བཅུ་དྲུག་སོན་ཅིང༌། རྒྱ་དམར་གྱིས་ང་ཚོའི་ཡུལ་དུ་བཙན་འཛུལ་བྱེད་པའི་དུས་སྐབས་དེར་ངའི་ཡུལ་གྱི་འགོ་འཁྲིད་བྱེད་བཅུག་པ་རེད།། །།


text:
ངེད་དྲ་བའི་གསར་འགོད་པ་ཐེ་བྲག་བསྟན་པས་བཏང་བའི་འཕྲིན། དེ་རིང་ཁྲོམ་བར་དུ་ཧྭ་ཝེ་ཚོང་ཁང་ཞིག་བརྒྱུད་ནས་འགྲོ་སྐབས། རྒྱུན་ལྡན་གྱི་གོམས་ཕྱོགས་ལྟར་ཁོང་ཚོའི་ཁ་པར་གསར་པ་ཚོ་ལ་ཐེངས་གཅིག་བལྟས་པ་ཡིན། དེ་ནི་ཧྭ་ཝེ་P9 Plusཟེར་བའི་ཁ་པར་དེ་རེད། ཨན་གྲོ་པར་གཞི་དྲུག་པ་རེད་འདུག་ལ། ཧྭ་ཝེ་སྤྱོད་ངོས་པར་གཞི་བཞི་ཚེག་གཅིག་ཅན་རེད་འདུག མུ་མཐུད་ཀློག མ་ལག་བོད་ཡིག་ཅན་གྱི་ཨན་གྲོ་ཁ་པར།
འགྲེལ་བྱང་ཚགས་ཉར: རྒྱུད་ཁོངས
གློག་ཀླད་ཀྱི་རྨང་གཞིའི་ཤེས་བྱ་སྐོར།
མཁྲེགས་ཆས།(Hardware) གློག་ཀླད་ཀྱི་སྟེང་དུ་མཐོང་ཐུབ་པ་དང་རེག་ཐུབ་པའི་མ་ལག་གམ་འཕྲུལ་ཆས་རྣམས་ལ་མཁྲེགས་ཆས་ཟེར་གྱིན་ཡོད།
ཕྲ་མཉེན་གྱིས་ Windows 10 འགྲེམས་སྤེལ་བྱས་པ་དང་ལོ་གཅིག་ནང་རིན་མེད་རིམ་སྤར་བྱེད་ཆོག་པ།
བོད་ཡིག་བརྡ་འཕྲིན་ལག་རྩལ་དྲ་བའི་འཕྲིན། ཕྲ་མཉེན་གྱིས་སྤྱི་ལོ 2014 ལོའི་ཟླ 10 བའི་ཚེས 1 ཉིན་ནས་བཟུང་ཏེ་སྐར་ཁུང་ Windows 10 ལ་ཚོད་ལྟ་བྱས་པ་དང་། སྔ་གཞུག་ཏུ་ Technical Preview (ལག་རྩལ་སྔོན་ལྟའི་པར་གཞི་)དང་ Insider Preview (ནང་ཁུལ་ཚོད་ལྟ་བའི་སྔོན་ལྟའི་པར་གཞི་)བཅས་གསར་སྤེལ་གྱི་རིམ་པ་གཉིས་བརྒྱུད་ཡོད་པ་དང་། ལེགས་བཅོས་གང་མང་བྱས་མཐར། སྤྱི་ལོ 2015 ལོའི་ཟླ 7 ཚེས 29 ཉིན། Windows 10 མ་ལག་དེ་ཕྱོགས་ཡོངས་ནས་འདེད་གཏོང་བྱས་ཡོད་ལ། Windows 7 དང་ Windows 8 སྤྱོད་མཁན་གྱིས་ལོ་གཅིག་གི་ནང་ཚུད་དུ་རིན་མེད་རིམ་སྤར་བྱེད་ཆོག་པ་རེད། མུ་མཐུད་ཀློག ཕྲ་མཉེན་གྱིས་ Windows 10 འགྲེམས་སྤེལ་བྱས་པ་དང་ལོ་གཅིག་ནང་རིན་མེད་རིམ་སྤར་བྱེད་ཆོག་པ།
ཕྲ་མཉེན་གྱིས Windows 10 འགྲེམས་བསྒྲགས་བྱས་པ་དང་རིན་མེད་རིམ་སྤར་བྱ་ཆོག་པའི་གནས་ཚུལ།
བོད་ཡིག་བརྡ་འཕྲིན་ལག་རྩལ་དྲ་བའི་འཕྲིན། སྤྱི་ཟླ་དང་པོའི་ཚེས22ཉིན་གྱི་པེ་ཅིང་གི་ཆུ་ཚོད1སྟེང་དུ། ཕྲ་མཉེན་སྤྱི་གཉེར་ཁང་གིས་འགྲེམས་བསྒྲགས་ཚོགས་འདུ་བསྡུས་པ་དང་། Windows 10 དངོས་སུ་ཚོང་རར་འགྲེམས་རྒྱུ་ཡིན་པའི་བརྡ་བསྟན་ཡོད། མུ་མཐུད་ཀློག ཕྲ་མཉེན་གྱིས Windows 10 འགྲེམས་བསྒྲགས་བྱས་པ་དང་རིན་མེད་རིམ་སྤར་བྱ་ཆོག་པའི་གནས་ཚུལ།
རྒྱུད་ཁོངསXPལ་མཐའ་མཇུག་གི་གྱེས་བརྡ་གཏོང་བ།
དེ་རིང་སྟེ་སྤྱི་ཟླ4བའི་ཚེས8ཉིན་ཕྲ་མཉེན་སྤྱི་གཉེར་ཁང་གིས་རྒྱུད་ཁོངས་Windows XPལ་ལག་རྩལ་གྱི་རྒྱབ་སྐྱོར་བྱེད་མཚམས་འཇོག་རྒྱུ་ཡིན་ཟེར་གིན་འདུག དེས་ན་རང་རེའི་བོད་ལ་མཚོན་ན་འདི་ནི་གཏམ་བཟང་ཞིག་རེད་དམ་གཏམ་ངན་ཞིག་རེད་ཟེར་ན། གཏམ་བཟང་ཞིག་གོ།
ཕྲ་མཉེན་གྱི་རྒྱུད་ཁོངསWindows XPནི་ཕྲ་མཉེན་ཚང་གི་ལོ་རྒྱུས་ཐོག་བཀོལ་སྤྱོད་བྱེད་ཡུན་ཆེས་རིང་བའི་རྒྱུད་ཁོངས་ཅིག་ཡིན་ལ་འཛམ་གླིང་ཐོག་ད་ལྟའི་ཆར་ཡང་བརྒྱ་ཆའི་སུམ་ཅུ་ཙམ་གྱིས་རྒྱུད་ཁོངས་འདི་བེད་སྤྱོད་བྱེད་བཞིན་ཡོད་ལ། ལྷག་པར་དུ་རྒྱལ་ནང་ལ་མཚོན་ན་བཀོལ་སྤྱོད་བྱེད་མཁན་བརྒྱ་ཆའི་བདུན་ཅུ་ཙམ་ལ་སླེབས་ཡོད་པ་དང་། སྤྱོད་མཁན་དུང་ཕྱུར་2ལས་བརྒལ་ཡོད་པའི་ཚོད་རེད། མུ་མཐུད་ཀློག རྒྱུད་ཁོངསXPལ་མཐའ་མཇུག་གི་གྱེས་བརྡ་གཏོང་བ།
རྒྱལ་སྤྱིའི་ཨང་སྒྲིག་ཅན་གྱི་ཧི་མ་ལ་ཡའི་ཡིག་གཟུགས་དང་གཏག་ཆས་ཁྱབ་གདལ་དུ་གཏོང་བའི་སྐོར་གྱི་གྲོས་གཞི།
བོད་ཡིག་དེ་རྩིས་འཁོར་དང་ཨིན་ཐེར་དྲ་རྒྱའི་སྟེང་རྒྱ་ཆེར་བཀོལ་སྤྱོད་དང་འཕེལ་རྒྱས་སུ་གཏོང་བར་ཡིག་གཟུགས་དང་གཏག་ཆས་མི་འདྲ་བའི་ཤུགས་རྐྱེན་འོག་ཚད་བཀག་ཆེན་པོ་ཐེབས་ཡོད། སམ་བྷོ་ཊ་དང་པཎྜིཏ། དོན་ཡོད། ཧྥང་ཀྲིན། ཧྭ་ཀོང་སོགས་སོ་སོར་རང་ཉིད་ཀྱི་ཁྱད་ཆོས་ལྡན་པ་མ་ཟད། བཀོལ་སྤྱོད་བྱེད་མཁན་ཡང་མི་ཉུང་བ་རེ་ཡོད།འོན་ཀྱང་མིག་སྔར་ཕན་ཚུན་ཉམས་མྱོང་བརྗེ་རེས་བྱེད་པར་སྟབས་མི་བདེ་བ་དང༌། ཐོན་ཁུངས་མཉམ་སྤྱོད་བྱེད་མི་ཐུབ་ཅིང༌། ཆ་འཕྲིན་བཀོལ་སྤྱོད་བྱེད་ཚད་ཇེ་དམའ་རུ་སོང་ཡོད་ལ། ཆ་འཕྲིན་ཡང་བསྐྱར་བཀོལ་སྤྱོད་བྱེད་པའི་གོ་རིམ་ཁྲོད་མི་ཤུགས་དང་དངོས་ཤུགས། དུས་ཚོད་ཆུད་ཟོས་སོགས་ཀྱི་གནད་དོན་ལྷགས་ཡོད་པས། མུ་མཐུད་ཀློག རྒྱལ་སྤྱིའི་ཨང་སྒྲིག་ཅན་གྱི་ཧི་མ་ལ་ཡའི་ཡིག་གཟུགས་དང་གཏག་ཆས་ཁྱབ་གདལ་དུ་གཏོང་བའི་སྐོར་གྱི་གྲོས་གཞི།
རྒྱུད་ཁོངས་ཁྲོད་ཀྱི་བོད་ཡིག་ཧི་མ་ལ་ཡ་ཡིག་གཟུགས་ཆེ་རུ་གཏོང་ཐབས།
ཉེ་སྔོན་དྲ་ངོས་ཀྱི་མོས་ཐང་ཡིག་གཟུགས་ཆེ་རུ་གཏོང་ཐབས་སྐོར་ཀྱི་རྩོམ་ཡིག་ཅིག་བྲིས་ཡོད་མོད། དེས་ནི་དྲ་ངོས་གཟིགས་ཆས་ཁོ་ནར་གོ་ཆོད་པ་ལས་རྒྱུད་ཁོངས་ལ་གོ་ཆོད་ཀྱིན་མེད། སྤྱིར་ང་ཚོས་རྒྱུན་དུ་བཀོལ་བཞིན་པའི་རྩིས་འཁོར་རྒྱུད་ཁོངས་ནི་སྒེའུ་ཁུང་༼ Windows ༽ཡིན་ལ།༼ཀུ་ཤུའི་རྒྱུད་ཁོངས་ནང་དུ་གནད་དོན་འདི་མི་འདུག་པས་མི་གླེང་བར་བྱ༽ དེའི་ནང་དུ་ཡོད་པ་ནི་བོད་ཡིག་གི་ཡིག་གཟུགས་ཧི་མ་ལ་ཡ་ཅེས་པ་དེ་རེད། མུ་མཐུད་ཀློག རྒྱུད་ཁོངས་ཁྲོད་ཀྱི་བོད་ཡིག་ཧི་མ་ལ་ཡ་ཡིག་གཟུགས་ཆེ་རུ་གཏོང་ཐབས།
Windows 7 ནང་དུ་པཎྚིཏ་བོད་ཡིག་གཏག་མི་ཐུབ་པའི་གནད་དོན་ཐག་གཅོད་ཐབས།
དེ་ཡང་ཧི་མ་ལ་ཡ་ཅེས་པའི་རྒྱལ་སྤྱིའི་གཅིག་གྱུར་ཨང་སྒྲིག༼Unicode༽ཅན་གྱི་བོད་ཡིག་འདི་འཛམ་གླིང་ཡོངས་སུ་རྒྱ་ཁྱབ་ངང་སྤྱོད་བཞིན་པའི་སྐབས་སུ། རྒྱལ་ནང་དུ་ད་དུང་ཡང་ཧི་གཟུགས་སྤྱོད་རྒྱུར་ཚད་བཀག་ཐེབས་བཞིན་འདུག དཔེར་ན་དར་ཆེ་བའི་གླེང་མོལ་མཉེན་ཆས་QQསོགས་ལྟ་བུའི་ནང་གཅིག་གྱུར་ཨང་སྒྲིག་ཅན་གྱི་བོད་ཡིག་གི་ཡིག་གཟུགས་སྤྱོད་མི་ཐུབ་པར་བྱས་འདུག་པས་ན་པཎྚིཏ་བོད་ཡིག་མི་སྤྱོད་ཐབས་མེད་དུ་གྱུར་བའི་འུ་ཐུག་པའི་རྣམ་པ་མངོན་འདུག ཡིན་ཡང་Windows 7 ནང་དུ་པཎྚིཏ་བོད་ཡིག་ཐད་ཀར་གཏག་མི་ཐུབ་པའི་གནད་དོན་ཞིག་འདུག་པས་དྲ་གྲོགས་མང་ཆེ་བས་རྒྱུད་ཁོངས་གསར་བ་Windows 7དེ་མི་ལེགས་པར་སྙམ་གྱིན་འདུག བསམ་ཚུལ་དེ་ནི་ནོར་འཁྲུལ་ཆེ་ཤོས་ཤིག་ཡིན། Windows 7 ནང་དུ་པཎྚིཏ་བོད་ཡིག་ཐད་ཀར་གཏག་མི་ཐུབ་པའི་གནད་དོན་དེ་ནི་གཞན་གང་ཡང་མ་ཡིན་པར་ཐོ་ཁོངས་ཚོད་འཛིན་ལ་རག་ལས་འདུག མུ་མཐུད་ཀློག Windows 7 ནང་དུ་པཎྚིཏ་བོད་ཡིག་གཏག་མི་ཐུབ་པའི་གནད་དོན་ཐག་གཅོད་ཐབས།
Windows 7ཅེས་པའི་བཀོལ་སྤྱོད་རྒྱུད་ཁོངས་ལ་རྒྱུས་ལོན་རགས་ཙམ་བྱེད་པ།
རྒྱུད་ཁོངས Windows 7 ནི་ཕྲ་མཉེན་སྤྱི་གཉེར་ཁང་གིས་བཏོན་པའི་སྒེའུ་ཁུང་བཀོལ་སྤྱོད་རྒྱུད་ཁོངས་གསར་ཤོས་དེ་ཡིན། དུས་ཡུན་ལོ་ངོ་གསུམ་གྱི་རིང་ལ་ཞིབ་འཇུག་དང་ཚོད་ལྟ་གང་མང་བྱས་མཐར། སྤྱི་ལོ༢༠༠༩ལོའི་ཟླ༡༠ཚེས༢༣ཉིན་ཀྲུང་གོའི་ཚོང་རར་དངོས་སུ་འགྲེམ་སྤེལ་བྱས། དེ་ནི་ཕྲ་མཉེན་གྱིས་གསར་སྤེལ་བྱས་པའི་གསར་བརྗེ་རང་བཞིན་ལྡན་པའི་བཀོལ་སྤྱོད་རྒྱུད་ཁོངས་ཞིག་ཡིན་ལ། ཕྲ་མཉེན་གྱིས་བཤད་པ་ལྟར་ན། Windows 7ནི་སྒེའུ་ཁུང་བཀོལ་སྤྱོད་མ་ལག་ཁྲོད་ཆེས་ཕུལ་དུ་བྱུང་བ་དེ་ཡིན། མུ་མཐུད་ཀློག Windows 7ཅེས་པའི་བཀོལ་སྤྱོད་རྒྱུད་ཁོངས་ལ་རྒྱུས་ལོན་རགས་ཙམ་བྱེད་པ།


text:
རང་སྐྱོང་ལྗོངས་ཏང་ཨུད་ཀྱི་རྒྱུན་ཨུ་དང་། སྒྲིག་ཨུད་ཀྱི་ཧྲུའུ་ཅི། ལྗོངས་ཏང་ཨུད་སྐོར་གཟིགས་ལས་དོན་འགོ་ཁྲིད་ཚོགས་ཆུང་གི་ཙུའུ་ཀྲང་བཅས་ཡིན་པའི་ཝང་གཡུང་ཅུན་གྱིས།གསར་དུ་བཟོ་བཅོས་བརྒྱབ་པའི་སྐོར་གཟིགས་ལས་དོན་གྱི་སྲོལ་ཡིག་ནི། སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གསུང་བཤད་གལ་ཆེན་གྱི་དགོངས་དོན་རབ་དང་རིམ་པ་དང་རྒྱལ་སྲིད་སྐྱོང་ལུགས་སྐོར་གྱི་འདུ་ཤེས་གསར་པ་དང་། དགོངས་པ་གསར་པ། འཐབ་ཇུས་གསར་པ་བཅས་ལག་བསྟར་གཏིང་ཟབ་བྱས་ནས་ཏང་གི་ཚོགས་ཆེན་བཅོ་བརྒྱད་པ་ཚུན་གྱི་སྐོར་གཟིགས་ལས་དོན་གྱི་ལག་ལེན་གསར་གཏོད་དང་རིགས་པའི་གཞུང་ལུགས་གསར་གཏོད་ཀྱི་གྲུབ་འབྲས་ཆ་ལག་ཚང་པོས་ཕྱོགས་སྡོམ་དང་། རིགས་དབྱེ། ཞུན་བརྡར་བཅས་བྱས་པའི་འབྲས་བུ་ཡིན་ལ། གཏན་འབེབས་ལྟར་ཏང་ལ་དོ་དམ་དང་ཏང་ནན་པོས་སྐྱོང་བའི་ལམ་ལུགས་གལ་ཆེན་གྱི་མཚོན་ཆ་རྣོ་ངར་ཅན་ཞིག་ཡིན་ཞིང་། ཏང་གི་འགོ་ཁྲིད་མཐའ་འཁྱོངས་དང་། ཏང་འཛུགས་སྐྱོང་ལ་ཤུགས་སྣོན། ཕྱོགས་ཡོངས་ནས་ཏང་ནན་པོས་སྐྱོང་བ། ཆབ་སྲིད་སྐོར་གཟིགས་གཏིང་ཟབ་ཏུ་གཏོང་བ་བཅས་ལ་དོན་སྙིང་གལ་ཆེན་ལྡན་ཡོད།
ཧྲུའུ་ཅི་ཝང་ཆི་ཧྲན་གྱིས་མི་དམངས་ཉིན་རེའི་ཚགས་པར་ཐོག《སྐོར་གཟིགས་ནི་ཏང་ནང་ཁུལ་ལ་ལྟ་སྐུལ་བྱེད་པའི་འཐབ་ཇུས་རང་བཞིན་གྱི་ལམ་ལུགས་བཀོད་སྒྲིག་ལས་མངོན་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དམངས་གཙོའི་ལྟ་སྐུལ་གྱི་ལེགས་ཆ་ཞིག་རེད》ཅེས་འགོ་བརྗོད་དུ་འཁོད་པའི་མཚན་བཀོད་རྩོམ་ཡིག་སྤེལ་བའི་ནང་། ང་ཚོའི་ཏང་གིས་ཡུན་རིང་སྲིད་སྐྱོང་དང་ཕྱོགས་ཡོངས་ནས་སྲིད་སྐྱོང་ལ་འགན་ལེན་ཇི་ལྟར་བྱེད་པའི་ལོ་རྒྱུས་རྒྱབ་ལྗོངས་ནས་འགོ་རྩོམ་པ་དང་། ང་ཚོའི་ཏང་གིས་རང་གིས་རང་ལ་ལྟ་སྐུལ་ལོ་རྒྱུས་བརྗོད་གཞིའི་དཀའ་གནད་ཇི་ལྟར་སེལ་བར་བསམ་གཞིག་ནན་པོ་བྱས་ཤིང་། སྲོལ་ཡིག་ལ་ཕྱོགས་ཡོངས་ནས་འགྲེལ་བཤད་བརྒྱབ་པ་ཞིག་རེད། ཏང་ཀྲུང་དབྱང་དང་། སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་བླང་བྱ་ལྟར་ང་ཚོར་སྐོར་གཟིགས་ལས་དོན་སྔར་བས་ཡག་པོ་སྒྲུབ་པར་ལམ་སྟོན་བྱས་ཡོད། ལྗོངས་ཡོངས་ཀྱི་རིམ་ཁག་ཏང་རྩ་འཛུགས་དང་ལྷག་དོན་དུ་སྐོར་གཟིགས་དང་སྐོར་བཤེར་སྒྲིག་གཞིས་གསར་དུ་བཟོ་བཅོས་བརྒྱབ་པའི་སྐོར་གཟིགས་ལས་དོན་སྲོལ་ཡིག་གི་དགོངས་དོན་གྱི་ངོ་བོར་སློབ་སྦྱོང་ནན་ཏན་བྱེད་པ་དང་། གོ་བ་གཏིང་ཟབ་ལོན་པ། ཕྱོགས་ཡོངས་ནས་གོ་བ་ལེན་པ། གནད་ལ་འཁེལ་པོས་ཁོང་དུ་ཆུད་པ་བཅས་བྱས་ཏེ་བོད་ཀྱི་དོན་དངོས་དང་ཡང་ཟུང་འབྲེལ་གྱིས་ཆབ་སྲིད་སྐོར་གཟིགས་ཀྱི་ངེས་གནས་ལ་དམིགས་པ་དང་ཏང་གིས་སྲིད་སྐྱོང་བའི་ཆབ་སྲིད་ཀྱི་རྨང་གཞི་བརྟན་དུ་གཏོང་བའི་འཐབ་ཇུས་ཀྱི་མཐོ་ཚད་ནས་ཆབ་སྲིད་ཀྱི་ནོར་འཛོལ་འཚོལ་བ་དང་ཡོ་བསྲང་བྱས་ནས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་དབང་གྲགས་དང་གཅིག་སྡུད་གཅིག་གྱུར་གྱི་འགོ་ཁྲིད་སྲུང་སྐྱོང་མཐའ་གཅིག་ཏུ་བྱེད་དགོས།
གཅིག ཆབ་སྲིད་སྐོར་གཟིགས་ཀྱི་དོན་སྙིང་གལ་ཆེན་ལ་ངོས་འཛིན་གཏིང་ཟབ་བྱེད་དགོས།
ཆབ་སྲིད་སྐོར་གཟིགས་ནི་སྐབས་བཅོ་བརྒྱད་པའི་ཏང་ཀྲུང་དབྱང་གི་སྐོར་གཟིགས་ལས་དོན་གྱི་རིགས་པའི་གཞུང་ལུགས་དང་ལག་ལེན་གསར་གཏོད་ཀྱི་གྲུབ་འབྲས་གལ་ཆེན་ཞིག་རེད། ཆབ་སྲིད་སྐོར་གཟིགས་གཏིང་ཟབ་ཏུ་གཏོང་བའི་བླང་བྱ་སྐོར་གཟིགས་ལས་དོན་གྱི་སྲོལ་ཡིག་ནང་བཅུག་པ་ནི་ལྟེ་བ་དང་རྩ་བའི་རང་བཞིན་གྱི་གནད་དོན་ཞིག་ཡིན་ལ། སྲོལ་ཡིག་བཟོ་བཅོས་རྒྱག་པའི་གཙོ་གནད་དང་བཀྲག་མདངས་འཚེར་ས་ཞིག་ཀྱང་ཡིན་པས་ཀྲུང་དབྱང་གི་སྙིང་སྟོབས་མཚོན་ལ་ལག་ལེན་གྱི་བླང་བྱ་དང་ཡང་མཐུན་ཡོད།
ཆབ་སྲིད་སྐོར་གཟིགས་ནི་ཏང་ལ་དོ་དམ་དང་ཏང་སྐྱོང་བའི་ངོས་འཛིན་ཟབ་ཏུ་སོང་བ་དང་ལག་ལེན་གྱི་འཕེལ་རྒྱས་ཤིག་རེད། ཏང་གི་ཚོགས་ཆེན་བཅོ་བརྒྱད་པ་འཚོགས་པ་ནས་བཟུང་། བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གིས་སྐོར་གཟིགས་ལས་དོན་ཏང་ནང་ཁུལ་གྱི་ལྟ་སྐུལ་ལ་ཤུགས་སྣོན་རྒྱག་པའི་འཐབ་ཇུས་རང་བཞིན་གྱི་བཀོད་སྒྲིག་ལམ་ལུགས་ལ་བརྩིས་ནས། མཐའ་འཁྱོངས་བྱེད་རིང་གཏིང་ཟབ་ཏུ་གཏོང་བ་དང་། གཏིང་ཟབ་ཏུ་གཏོང་རིང་མཐའ་འཁྱོངས་ཀྱིས་ཟམ་མི་ཆད་པར་དུས་བསྟུན་འཕེལ་རྒྱས་བཏང་སྟེ། ཏང་སྲོལ་སྲིད་གཙང་འཛུགས་སྐྱོང་དང་རུལ་རྒོལ་འཐབ་རྩོད་ལ་དམིགས་པ་དང་། “ཤུགས་རྒྱག་ས་བཞི”ལ་དམིགས་པ། གནད་དོན་རྙེད་པ་མངོན་གསལ་དོད་པོ་ཡོང་བ། ཟིལ་རྔམ་ཆགས་པར་བྱེད་པ་བཅས་ནས། “སྒྲིག་ཁྲིམས་དྲུག”ལ་དམིགས་ནས། “ཤུགས་རྒྱག་ས་བཞི”གཏིང་ཟབ་ཏུ་བཏང་སྟེ་སྒྲིག་ལམ་ཁྲིམས་ལས་ནན་པ་དང་སྒྲིག་ལམ་ཁྲིམས་ཀྱི་སྔོན་དུ་འཇོག་པའི་བར་དང་། དེ་ནས་ཏང་གི་འགོ་ཁྲིད་མཐའ་འཁྱོངས་དང་། ཏང་འཛུགས་སྐྱོང་ལ་ཤུགས་སྣོན། ཕྱོགས་ཡོངས་ནས་ཏང་ནན་པོས་སྐྱོང་བ་བཅས་ལ་དམིགས་ནས“ཟབ་གཏོང་གསུམ”བརྒྱུད་སྐོར་གཟིགས་ཀྱི་གནས་བབ་སྔར་བས་མཐོ་བ་དང་། སྐོར་གཟིགས་ཀྱི་ངེས་གནས་སྔར་བས་གནད་ལ་འཕིགས་པ། སྐོར་གཟིགས་ཀྱི་ལས་འགན་སྔར་བས་ཞིབ་ཚགས་པ། སྐོར་གཟིགས་ཀྱི་སྤུ་གྲིའི་ནུས་པ་སྔར་བས་ཆེ་རུ་ཕྱིན་ཡོད།
ཆབ་སྲིད་སྐོར་གཟིགས་ནི་ཕྱོགས་ཡོངས་ནས་ཏང་ནན་པོས་སྐྱོང་བར་སྐུལ་འདེད་གཏོང་བའི་བྱེད་ཐབས་གལ་ཆེན་ཞིག་རེད། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཕྱོགས་ཡོངས་ནས་ཏང་ནན་པོས་སྐྱོང་བར་དང་ཐོག་ཆབ་སྲིད་ནས་ལྟ་དགོས་པའི་ནན་གསུངས་གནང་ཡོད། ཏང་གི་ཚོགས་ཆེན་བཅོ་བརྒྱད་པ་འཚོགས་པ་ནས་བཟུང་། ཕྱོགས་ཡོངས་ནས་ཏང་ནན་པོས་སྐྱོང་བར་ཟམ་མི་ཆད་པར་སྐུལ་མ་གཏོང་བ་དང་ཆབས་ཅིག ཏང་ནང་ཁུལ་གྱི་མངོན་གསལ་དོད་པའི་འགལ་བ་དང་གནད་དོན་དེ་ཆབ་སྲིད་ཐད་ནས་མངོན་གསལ་ཇེ་དོད་དུ་གྱུར་ཡོད། རང་ལྗོངས་ཀྱི་གནས་ཚུལ་ནས་བལྟས་ཚེ། ཏང་ཡོན་མི་ཉུང་བ་ཞིག་གི་ཆབ་སྲིད་ཀྱི་ལངས་ཕྱོགས་བརྟན་པོ་མེད་ལ། ལ་ལས་ཆོས་ལ་དད་པ་ལས་མར་ལེ་རིང་ལུགས་ལ་དད་པ་མེད་པས“མགོ་གཉིས་མ”བྱེད་ཀྱི་ཡོད། ལ་ལ་ཆབ་སྲིད་ཀྱི་ཚོར་བ་རྣོན་པོ་མེད་པས་དུས་ཡུན་རིང་པོར་གནས་པའི་གསང་བའི་ཁྲིམས་འགལ་རྩ་འཛུགས་དང་། ཏང་ཡོན་གྱིས་ཆོས་ལ་དད་པ་བྱེད་པ་དང་ཐ་ན་ཏཱ་ལ་སྐྱེ་ཕྲེང་བཅུ་བཞི་པའི་རྗེས་སུ་འབྲང་བའི་གནད་དོན་ཐད་དར་ཆ་གསལ་སྟོན་དང་སྤུ་གྲི་ངར་མ་འཕྱར་མི་ཕོད་པ་དེ་དག་ནི་ཆབ་སྲིད་ཀྱི་གནད་དོན་རེད། ལ་ལས་དབང་ཆ་དང་དངུལ་ཚོང་རྒྱག་པ་དང་། བག་མེད་རུལ་སུངས་བྱེད་པའང་ཆབ་སྲིད་ཀྱི་ངོ་བོ་འགྱུར་བ་ཞིག་རེད། གནད་དོན་མི་ཉུང་བ་དེ་དག་སྐོར་གཟིགས་བྱེད་སྐབས་ཤེས་པ་ཞིག་ཡིན་པས་ཟིལ་རྔམ་དང་། བཀག་སྡོམ། རྩ་བཅོས་བཅས་ཀྱི་སྐོར་གཟིགས་ཀྱི་ནུས་པ་མངོན་གསལ་ཐོན་ནས་ཕྱོགས་ཡོངས་ནས་ཏང་ནན་པོས་སྐྱོང་བར་སྐུལ་མ་གཏོང་བར་འདེགས་སྐྱོར་ནུས་ལྡན་ཐུབ་ཡོད།
ཆབ་སྲིད་སྐོར་གཟིགས་ནི་ཏང་ལ་དོ་དམ་དང་ཏང་སྐྱོང་བ་དམ་ནན་བཙན་གསུམ་ཡོང་བར་སྐུལ་མ་གཏོང་བའི་རྩ་བཅོས་ཀྱི་ཐབས་ཤེས་ཤིག་རེད། ཆབ་སྲིད་སྐོར་གཟིགས་ཀྱིས་སྲིད་སྐྱོང་ཏང་འཛུགས་སྐྱོང་གི་རྩ་བ་དམ་པོར་བཟུང་ནས་དེ་སྔོན་སྐོར་གཟིགས་བྱས་པ་འགའ་ལས་ཤེས་པའི་གནད་དོན་མཐའ་དག་མདོར་བསྡུས་ན། ཏང་གི་འགོ་ཁྲིད་ཟབ་ཟོབ་དང་། ཏང་འཛུགས་སྐྱོང་ཉམས་ཞན། ཕྱོགས་ཡོངས་ནས་ཏང་ནན་པོས་སྐྱོང་བ་ནུས་མེད། ཏང་ནང་ཁུལ་གྱི་ཆབ་སྲིད་འཚོ་བ་ནན་པོ་མེད་པ། སྐྱོན་དང་ལྡན་པ་བཅས་ལས་བྱུང་བ་ཞིག་རེད། ཏང་གི་ཚོགས་ཆེན་བཅོ་བརྒྱད་པ་འཚོགས་པ་ནས་བཟུང་། ཀྲུང་དབྱང་དང་། ཞིང་ཆེན། རང་སྐྱོང་ལྗོངས། གྲོང་ཁྱེར་བཅས་ཀྱི་སྐོར་གཟིགས་ཀྱིས་སྐོར་གཟིགས་བྱ་ཡུལ་ཏང་རྩ་འཛུགས་ཀྱིས་དོན་དངོས་དང་ཟུང་འབྲེལ་བྱས་ནས་ཏང་གི་ལམ་ཕྱོགས་དང་བྱེད་ཕྱོགས་སྲིད་ཇུས་དང་ཏང་ཀྲུང་དབྱང་གི་ཐབས་ཇུས་བཀོད་སྒྲིག་ལག་ལེན་བྱེད་མིན་དང་། “གནད་དོན་ཆེན་པོ་གསུམ”གྱི་རྩ་བ་དང་། ཁྱོན་ཡོངས། ཁ་ཕྱོགས་བཅས་རང་བཞིན་གྱི་གནད་དོན་གཏིང་ནས་སྔོག་མིན་ལ་གཙོ་གནད་དུ་ཞིབ་ལྟ་དང་ཞིབ་བཤེར་བྱས་ཡོད། སྐོར་གཟིགས་དེ་འདྲ་བྱེད་པའི་དམིགས་ཡུལ་ནི་ཟིལ་རྔམ་ཞིག་ཆགས་པར་བྱ་རྒྱུ་མ་ཟད། ཏང་ལ་དོ་དམ་དང་ཏང་སྐྱོང་བ་དམ་ནན་བཙན་གསུམ་ཡོང་བར་སྐུལ་མ་བཏང་ནས་རྩ་བཅོས་ཀྱི་ཕན་འབྲས་མངོན་གསལ་དོད་པོ་ཐོན་པ་བྱ་རྒྱུ་དེ་རེད།
གཉིས། ཆབ་སྲིད་སྐོར་གཟིགས་ཀྱི་བསྟན་དོན་ལ་གོ་བ་གནད་ལ་འཁེལ་བ་དང་ཁོང་དུ་ཡང་དག་ཆུད་དགོས།
གསར་དུ་བཟོ་བཅོས་བརྒྱབ་པའི་སྐོར་གཟིགས་ལས་དོན་གྱི་སྲོལ་ཡིག་ལ་སློབ་སྦྱོང་དང་གོ་བ་ལེན་སྐབས་ཆབ་སྲིད་སྐོར་གཟིགས་ཀྱི་ངོ་བོའི་བསྟན་དོན་ལ་གོ་བ་གཏིང་ཟབ་ལེན་པའི་ཐད་ཤུགས་བརྒྱབ་ནས་ཆབ་སྲིད་སྐོར་གཟིགས་སྐོར་གྱི་ཀྲུང་དབྱང་གི་ཐབས་ཇུས་བཀོད་སྒྲིག་ལ་གོ་བ་ཟབ་མོ་བླངས་ཏེ་ནང་སེམས་རྒྱུད་ལ་འཇཌ་པ་དང་ཕྱིའི་ལག་ལེན་དུ་འཁྱོལ་བར་བྱེད་དགོས།
གཅིག་ནི་ཆབ་སྲིད་སྐོར་གཟིགས་ཀྱི་ངེས་གནས་ཁོང་དུ་ཡང་དག་ཆུད་དགོས། ངེས་གནས་ཡང་དག་ཚེ་གཞི་ནས་འགན་འཁྲི་དང་ཁ་ཕྱོགས་གསལ་པོ་ཡོང་ཐུབ། ཆབ་སྲིད་སྐོར་གཟིགས་ཀྱི་ངེས་གནས་ཁོང་དུ་ཆུད་པར་བྱ་རྒྱུ་ནི་ཏང་གི་འགོ་ཁྲིད་མཐའ་འཁྱོངས་བྱེད་པ་རྩ་བའི་དམིགས་ཚད་དུ་བྱས་ནས་སྐོར་གཟིགས་བྱ་ཡུལ་ཏང་རྩ་འཛུགས་ཀྱིས་ཏང་གི་ལམ་ཕྱོགས་དང་བྱེད་ཕྱོགས་སྲིད་ཇུས། དེ་བཞིན་ཏང་ཀྲུང་དབྱང་གི་ཐབས་ཇུས་བཀོད་སྒྲིག་གལ་ཆེན་ལག་བསྟར་བྱས་པ་གནད་སར་འཁྱོལ་མེད་པའི་གནད་དོན་འཚོལ་བ་དང་ཐག་གཅོད་ཧུར་ཐག་བྱེད་པར་སྐུལ་མ་གཏོང་དགོས། ཏང་འཛུགས་སྐྱོང་ལ་ཤུགས་སྣོན་རྒྱག་པ་རྩ་བའི་ཐབས་ལམ་དུ་བྱས་ནས་སྐོར་གཟིགས་བྱ་ཡུལ་ཏང་རྩ་འཛུགས་ལ་སྐུལ་མ་བཏང་ནས་བསམ་བློའི་སློབ་གསོའི་རྩ་བར་དམ་འཛིན་ཡག་པོ་དང་། སྒྲིག་ལམ་ནན་གཏོང་གི་འགག་རྩར་དམ་འཛིན་ཡག་པོ། མི་འདེམས་མི་སྤྱོད་ཀྱི་སྟོན་ཕྱོགས་ལ་དམ་འཛིན་ཡག་པོ་བཅས་བྱེད་དགོས། རྩ་འཛུགས་འཚོ་བའི་རྒྱུན་གཏན་གྱི་བྱ་ཐབས་ལེགས་པར་སྤྱད་ནས་ཏང་འཛུགས་སྐྱོང་ཉམས་ཞན་སོགས་ཀྱི་གནད་དོན་སེལ་བར་ཤུགས་སྣོན་རྒྱག་དགོས། ཕྱོགས་ཡོངས་ནས་ཏང་ནན་པོས་སྐྱོང་བ་རྩ་བའི་འགན་ལེན་དུ་བྱས་ནས་སྐོར་གཟིགས་བྱ་ཡུལ་ཏང་རྩ་འཛུགས་ཀྱིས་ཏང་ལ་དོ་དམ་དང་ཏང་ནན་པོས་སྐྱོང་བའི་འགན་འཁྲི་དངོས་གནས་ཕྲག་ཏུ་འཁུར་བ་དང་ལག་ལེན་དོན་འཁྱོལ་བྱེད་པའི་ནང་ཏང་ནང་ཁུལ་གྱི་ཆབ་སྲིད་འཚོ་བ་ནན་དུ་དང་ཏང་ནང་ཁུལ་གྱི་ལྟ་སྐུལ་ཆེ་རུ་བཏང་ནས་ཏང་གིས་ཏང་ལ་དོ་དམ་དང་ཏང་ནན་པོས་སྐྱོང་རིང་ལྷུག་ལྷོད་ནན་གསུམ་གྱི་གནད་དོན་དམིགས་སུ་བཀར་ནས་ཐག་གཅོད་བྱས་ཏེ་སྤྱོད་བཟང་གཞུང་དྲང་གི་ཏང་ནང་ཁུལ་གྱི་ཆབ་སྲིད་ཀྱི་ཁོར་ཡུག་སྲུང་སྐྱོང་བྱེད་དགོས།
གཉིས་ནི་ཆབ་སྲིད་སྐོར་གཟིགས་ཀྱི་བླང་བྱ་ཁོང་དུ་ཡང་དག་ཆུད་དགོས། སྐོར་གཟིགས་ནི་ཆབ་སྲིད་ཀྱི་སྐོར་གཟིགས་རེད། ཆབ་སྲིད་སྐོར་གཟིགས་ཀྱི་བླང་བྱ་ཁོང་དུ་ཆུད་པར་བྱ་རྒྱུ་ནི་ཏང་གི་སྒྲིག་ཡིག་དང་། ཏང་གི་སྒྲིག་སྲོལ། ཏང་གི་སྒྲིག་ལམ་བཅས་ཀྱི་ཚད་གཞི་མཐའ་འཁྱོངས་བྱེད་པ་དང་། ཏང་གི་སྲིད་སྐྱོང་གི་ཆབ་སྲིད་རྨང་གཞི་སྲ་བརྟན་དུ་གཏོང་བར་གཞི་ཚུགས་ནས་ཆབ་སྲིད་ཀྱི་ཁ་ཕྱོགས་སྟངས་འཛིན་ཡང་དག་བྱེད་དགོས་པ་དེ་ཡིན། ཡིན་མིན་ཆེན་པོའི་མདུན་དུ་དར་ཆ་གསལ་སྟོན་དང་། སྲོལ་ངན་སྤྱོད་ངན་ཐད་གདོང་ཐུག་བྱེད་ཕོད་པ། ཏང་གི་སྔོན་ཐོན་རང་བཞིན་ཉམས་ཞན་དུ་གཏོང་བ་དང་ཏང་གི་དྭངས་གཙང་རང་བཞིན་ལ་གནོད་པའི་གནད་དོན་མཐའ་དག་ལ་མཐའ་གཅིག་ཏུ་འཐབ་འཛིང་བྱེད་དགོས། གནད་དོན་ཕྱོགས་སྟོན་དུ་འཛིན་རྒྱུ་མཐའ་འཁྱོངས་བྱས་ཏེ་གནད་དོན་ལ་ལྟ་སྟངས་ཡང་དག་འཛིན་པའི་རང་རྟོགས་དང་གྲི་རྩེ་ནང་དུ་སྐོར་བའི་བློ་སྟོབས་ལ་བརྟེན་ནས“གནད་དོན་ཆེན་པོ་གསུམ”ལ་སྣང་ཆེན་གྱིས་གནད་དོན་དངོས་འབྲེལ་རྟོགས་པ་དང་གནད་དོན་ངོ་མ་རྟོགས་པར་བྱེད་དགོས། རིན་ཐང་གི་འཕེལ་ཕྱོགས་མཐའ་འཁྱོངས་དང་དམངས་ཆེད་ཡིན་པའི་རྩ་དོན་ལག་བསྟར་གྱིས་མང་ཚོགས་ཀྱི་ཚུར་སྣང་ལན་ཆ་ཆེ་བའི་གནད་དོན་དང་། མང་ཚོགས་ཀྱིས་སེམས་ཁུར་བྱེད་པའི་གནད་དོན། མང་ཚོཌ་ཀྱི་བདེ་རྩར་ཐུག་པའི་ཁེ་ཕན་དང་འབྲེལ་བའི་གནད་དོན་བཅས་ལྟ་སྐུལ་གྱི་ནང་དོན་གལ་ཆེན་དུ་བརྩི་བ་དང་། མང་ཚོགས་ཀྱི་ཁེ་ཕན་ལ་གནོད་པའི་སྤྱོད་ཚུལ་ངན་པ་དང་རུལ་སུངས་ཀྱི་གནད་དོན་ཐག་གཅོད་ལ་སྐུལ་མ་གཏོང་བ། ཏང་ལ་བྱེད་པའི་མི་དམངས་མང་ཚོཌ་ཀྱི་ཡིད་ཆེས་དང་། ཆོད་སེམས། བློས་འགེལ་བཅས་ཆེ་རུ་གཏོང་དགོས།
གསུམ་ནི་ཆབ་སྲིད་གཟིགས་སྐོར་གྱི་དམིགས་ཚད་ཁོང་དུ་ཡང་དག་ཆུད་དགོས། དམིགས་ཚད་ཀྱིས་ལས་འགན་ཐག་གཅོད་བྱེད་ཐུབ། ཆབ་སྲིད་སྐོར་གཟིགས་ཀྱི་དམིགས་ཚད་ཁོང་དུ་ཆུད་པར་བྱ་རྒྱུ་ནི་ཏང་ནང་ཁུལ་གྱི་ཆབ་སྲིད་འཚོ་བར་དམ་འཛིན་ནན་པོ་བྱེད་པ་འགོ་བཙུགས་ཏེ། ཆབ་སྲིད་ཀྱི་སྒྲིག་ལམ་དང་ཆབ་སྲིད་ཀྱི་གཏན་འབེབས་གཙོ་བོར་འཇོག་དགོས། “ཡོད་པ་བདུན”ལ་དམ་པོར་དམིགས་པ་དང་། ཏང་ཡོན་ལས་བྱེད་པར་སྐུལ་མ་བཏང་ནས“འདུ་ཤེས་བཞི”ཆགས་པར་བྱེད་པ། “ངེས་པར་དུ་ལྔ”སྒྲུབ་པ་བཅས་བྱས་ཏེ་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་དབང་གྲགས་སྲུང་སྐྱོབ་མཐའ་གཅིག་ཏུ་བྱེད་དགོས། ཏང་ནང་ཁུལ་གྱི་ཆབ་སྲིད་ཁོར་ཡུག་གཙང་མ་ཡོང་བར་བྱས་ཏེ་སྐོར་གཟིགས་བྱ་ཡུལ་གྱི་ཏང་རྩ་འཛུགས་དང་ཏང་ཡོན་འགོ་ཁྲིད་ལས་བྱེད་པར་སྐུལ་མ་བཏང་ནས་ཕུགས་བསམ་གྱི་དད་སེམས་བརྟན་དུ་གཏོང་བ་དང་། མི་སྤྱོད་ཀྱི་ཁ་ཕྱོགས་ཡང་དག་ཆགས་པར་བྱེད་པ། སྤྱོད་ཚུལ་ལེགས་བཅོས་དང་མང་ཚོགས་དབར་འབྲེལ་བ་དམ་ཟབ། རུལ་སུངས་ཡོང་རྐྱེན་བསལ་ནས་ཆབ་སྲིད་ཁོར་ཡུག་ཡག་པོ་འཛུགས་སྐྱོང་བཅས་བྱེད་དགོས། ཏང་ནང་ཁུལ་གྱི་ཆབ་སྲིད་འཚོ་བ་ནན་དུ་བཏང་ནས་སྐོར་གཟིགས་བྱ་ཡུལ་ཏང་རྩ་འཛུགས་ལ་སྐུལ་མ་བཏང་སྟེ་ཏང་ནང་ཁུལ་གྱི་ཆབ་སྲིད་འཚོ་བའི་ཚད་གཞི་སློབ་སྦྱོང་དང་ལག་བསྟར་བྱེད་པ་དང་། ཏང་ནང་ཁུལ་གྱི་ཆབ་སྲིད་འཚོ་བའི་ཆབ་སྲིད་ཀྱི་རང་བཞིན་དང་། དུས་རབས་ཀྱི་རང་བཞིན། རྩ་དོན་གྱི་རང་བཞིན། འཐབ་འཛིང་གི་རང་བཞིན་བཅས་ཆེ་རུ་གཏོང་དགོས།
གསུམ། བློ་བརྟན་འགྱུར་མེད་ངང་ཆབ་སྲིད་སྐོར་གཟིགས་གཏིང་ཟབ་ཏུ་གཏོང་དགོས།
སྐོར་གཟིགས་སྐོར་བཤེར་སྒྲིག་གཞི་དང་སྐོར་གཟིགས་སྐོར་བཤེར་ལས་བྱེད་པས་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གསུང་བཤད་གལ་ཆེན་རབ་དང་རིམ་པའི་དགོངས་དོན་གྱིས་བསམ་བློར་དྲག་ཆས་སྤྲས་ཏེ། ཆབ་སྲིད་དང་ལས་སྒོའི་འབྲེལ་བ་ཐག་གཅོད་ཡང་དག་བྱེད་དགོས་ལ། ཆབ་སྲིད་ཐད་གནད་དོན་རྟོགས་པ་དང་གནད་དོན་ཐག་གཅོད་བྱེད་པར་མཁས་པ། ཆབ་སྲིད་ཀྱི“ཕྲ་མཐོང་ཆེ་ཤེལ”དང་ཆབ་སྲིད་ཀྱི“མཁའ་བཤེར་གློག་སྒྲོན”གྱི་ནུས་པ་འདོན་སྤེལ་ཐུབ་པ་བྱེད་དགོས།
གཅིག་ནི་སྐོར་གཟིགས་འདུ་ཤེས་ཀྱིས་ཆབ་སྲིད་ལ་སྣང་ཆེན་བྱེད་དགོས། སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གསུང་བཤད་གལ་ཆེན་རབ་དང་རིམ་པ་ནི་སྔར་ནས་བཟུང་ཆབ་སྲིད་ལ་སྣང་ཆེན་དང་ལས་སྒོར་སྣང་ཆེན་བྱེད་པ་ཞིག་ཡིན་ལ་ལྟེ་བ་ནི“ཏང་གི་འགོ་ཁྲིད་མཐའ་འཁྱོངས”ཞེས་པའི་ཆབ་སྲིད་ཀྱི་རྩ་དོན་གལ་ཆེ་ཤོས་དེ་རེད། ཏང་རྩ་འཛུགས་ལ་ཆ་མཚོན་ན། ལས་ཀ་ཚང་མ་“ལོ་བརྒྱ་གཉིས”ཀྱི་འཐབ་རྩོད་དམིགས་ཚད་དང་ཀྲུང་ཧྭ་མི་རིགས་ཀྱི་རླབས་ཆེན་བསྐྱར་དར་དང་འབྲེལ་བ་དམ་ཟབ་བྱེད་དགོས་པ་དང་། ཕྱོགས་ཡོངས་ནས་ཏང་ཀྲུང་དབྱང་གི་དགོངས་དོན་ཡང་དག་པར་མཚོན་དགོས་པ་དང་ཏང་ཀྲུང་དབྱང་གི་མཛད་ཕྱོགས་སྲིད་ཇུས་ལག་བསྟར་བྱེད་དགོས། ཏང་གི་འགོ་ཁྲིད་ལས་བྱེད་པར་ཆ་མཚོན་ན། ལས་ཀ་གཙོ་བོ་ནི་ཆབ་སྲིད་ཀྱི་ལས་ཀ་ཡིན་པས་ཏང་གི་འདོད་ཚུལ་དྲིལ་བསྒྲགས་དང་མང་ཚོགས་སྐུལ་སློང་བྱེད་པ་དང་། མང་ཚོགས་ལ་མཐུན་སྒྲིལ་སྣེ་ཁྲིད་ཀྱིས་ཏང་གི་ལམ་ཕྱོགས་དང་མཛད་ཕྱོགས་ཀྱི་སྲིད་ཇུས་ལག་བསྟར་དོན་འཁྱོལ་བྱེད་དགོས། སྐོར་གཟིགས་སྐོར་བཤེར་གྱིས་དར་ཆ་གསལ་སྟོན་ངང་ཆབ་སྲིད་ལ་སྣང་ཆེན་བྱས་ཏེ་ཕྱི་ཚུལ་ཙམ་དུ་མི་ལུས་པར་ལྟ་སྐུལ་དང་ཞིབ་བཤེར་བྱེད་དགོས་པ་དང་། སྐད་ཆར་ཉན་དགོས་ལ་དེ་བས་ཀྱང་སྤྱོད་ལམ་ལ་བལྟས་ནས་མཐར་ཏང་གི་སྲིད་སྐྱོང་རྨང་གཞི་སྲ་བརྟན་དང་འཕེལ་རྒྱས་ལ་ཕན་ཐོགས་དང་གནོད་པ་ཡོད་མེད་ལ་ལྟ་དགོས། སྣང་ཚུལ་ནས་ངོ་བོར་བརྟག་རྒྱུར་མཁས་དགོས་ཏེ། སྤྱོད་ཚུལ་གྱི་གནད་དོན་དང་དཔལ་འབྱོར་གྱི་གནད་དོན་རྒྱབ་ངོས་ཀྱི་ལངས་ཕྱོགས་གནད་དོན་དང་ཆབ་སྲིད་གནད་དོན་སྔོག་པ་དང་། ལས་སྒོའི་ཐད་ལྷགས་པའི་གནད་དོན་ཤེས་རྟོགས་ཐུབ་པ་དེ་ཏང་གི་འགོ་ཁྲིད་མཐའ་འཁྱོངས་དང་ཤུགས་སྣོན་རྒྱག་རྒྱུ་དང་འབྲེལ་བ་བྱེད་པ། ཏང་རྩ་འཛུགས་དང་ཏང་གི་འགོ་ཁྲིད་ལས་བྱེད་པས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་ཐབས་ཇུས་བཀོད་སྒྲིག་དོན་འཁྱོལ་དངོས་འབྲེལ་བྱས་ཡོད་མེད་དང་ལས་སྒོའི་ལས་དོན་དེ་ཏང་གི་འགོ་ཁྲིད་འོག་ཏུ་བཞག་ཡོད་མེད་ལ་ལྟ་དགོས།
གཉིས་ནི་སྐོར་གཟིགས་ཀྱི་ནང་དོན་གཙོ་གནད་མངོན་གསལ་དོད་པོ་དགོས། གཙོ་གནད་མེད་ཚེ་སྲིད་ཇུས་མེད་པས་གཙོ་གནད་སྟབས་བདེ་པོ་བྱེད་མི་རུང་། ཆབ་སྲིད་སྐོར་གཟིགས་བྱེད་པར“གནད་དོན་ཆེན་པོ་གསུམ”དང“འགན་འཁྲི་གཉིས”མངོན་གསལ་དོད་པོ་དགོས་པ་དང“འགག་རྩའི་ཉུང་ཤས”ལ་དམ་འཛིན་ནན་པོ་བྱས་ཏེ་གནད་དོན་ཤེས་རྟོགས་ཧུར་ཐག་ཐུབ་པ་བྱས་ནས་ཟིལ་གནོན་ཐུབ་པའི་རྨང་གཞིའི་ཐོག ང་ཚོས་བོད་ཀྱི་དམིགས་བསལ་རང་བཞིན་དང་དེ་བས་ཟུང་འབྲེལ་དམ་ཟབ་བྱས་ཏེ་ཁ་ཕྲལ་ལ་ངོ་རྒོལ་དང་བརྟན་ལྷིང་སྲུང་སྐྱོང་བྱ་རྒྱུ་དེ་ཆབ་སྲིད་ཀྱི་སྒྲིག་ལམ་དང་ཆབ་སྲིད་ཀྱི་ལམ་ལུགས་ནན་པོའི་གལ་ཆེའི་ནང་གི་འགངས་ཆེར་བརྩིས་ནས“འདུ་ཤེས་བཞི”ཡི་ཐད་ཀྱི་ཆབ་སྲིད་ཀྱི་ནོར་འཛོལ་གཙོ་གནད་ཐོག་ཞིབ་བཤེར་གྱིས་ཏང་རྩ་འཛུགས་ཀྱིས་ཆོས་ལུགས་སྤྱི་ཚོགས་རིང་ལུགས་ཀྱི་སྤྱི་ཚོགས་དང་འཚམ་མཐུན་ཡོང་བ་བྱེད་པའི་ཐད་ཞིབ་ཕྲའི་བྱེད་ཐབས་ནུས་ལྡན་སྤྱད་ཡོད་མེད་དང་། ཏང་ཡོན་ལ་བཀས་བཀོད་རྒྱུད་འཛིན་གྱི་རྨོངས་དད་དང་ཆོས་ལུགས་ལ་དད་པ་བྱེད་པ་སོགས་ཀྱི་གནད་དོན་ཡོད་མེད་ལ་བལྟ་བ་དང་། ཁ་ཕྲལ་ལ་ངོ་རྒོལ་བྱེད་པའི་འཐབ་རྩོད་ཁྲོད་ཀྱི་ཏང་ཡོན་ལས་བྱེད་པའི་ཆབ་སྲིད་ཀྱི་ལངས་ཕྱོགས་དང་རྣམ་འགྱུར་གྱི་མཚོན་ཚུལ་གཙོ་གནད་ཐོག་ཞིབ་བཤེར་བྱས་ནས་མེས་རྒྱལ་གཅིག་གྱུར་སྲུང་སྐྱོང་དང་མི་རིགས་མཐུན་སྒྲིལ་ལ་ཤུགས་སྣོན་དངོས་འབྲེལ་བརྒྱབ་མིན་ལ་བལྟ་བ། གཏམ་སྤྱོད་ཐད་ཏཱ་ལ་སྐྱེ་ཕྲེང་བཅུ་བཞི་པ་དང་དབྱེ་མཚམས་གསལ་པོ་བཅད་ཡོད་མེད་ལ་བལྟ་བ། ཁ་ཕྲལ་གཏོར་བཤིག་གི་གཏམ་སྤྱོད་ཐད་མདུང་རྩེ་ཁ་སྤྲོད་ཀྱིས་འཐབ་རྩོད་བྱེད་ཐུབ་མིན་ལ་བལྟ་བ། ཏང་གི་ལམ་ཕྱོགས་དང་བྱེད་ཕྱོགས་སྲིད་ཇུས་ལག་བསྟར་དོན་འཁྱོལ་བྱས་ཚུལ་ལ་གཙོ་གནད་ཐོག་ཞིབ་བཤེར་བྱས་ཏེ་ཕྱི་ཚུལ་རིང་ལུགས་དང་དཔོན་ཉམས་རིང་ལུགས་ཀྱི་བྱེད་ཐབས་ཐོག་ནས་ཏང་ཀྲུང་དབྱང་དང་རང་སྐྱོང་ལྗོངས་ཏང་ཨུད་ཀྱི་ཐབས་ཇུས་བཀོད་སྒྲིག་སོགས་ལ་ལྟ་སྟངས་འཛིན་པའི་མངོན་གསལ་དོད་པའི་གནད་དོན་ཡོད་མེད་ལ་བལྟ་བ་བཅས་བྱེད་དགོས།
གསུམ་ནི་སྐོར་གཟིགས་བྱེད་སྟངས་གང་ལ་གང་འཚམ་དགོས། རྒྱུན་གཏན་གྱི་སྐོར་གཟིགས་གཙོ་བོར་བྱ་རྒྱུ་མཐའ་འཁྱོངས་བྱས་ཏེ་ཆེད་དོན་སྐོར་གཟིགས་དང་། བབ་བསྟུན་རྣམ་པའི་སྐོར་གཟིགས། “ཕྱིར་མིག་ལྟ་བ”སོགས་ཀྱི་བྱེད་ཐབས་གང་ལ་གང་འཚམ་སྤྱད་དེ་ཆབ་སྲིད་སྐོར་གཟིགས་ཀྱི་དམིགས་སའི་རང་བཞིན་དང་ཕན་འབྲས་རང་བཞིན་ཆེ་རུ་གཏོང་དགོས། ཆེད་དོན་སྐོར་གཟིགས་དང་བབ་བསྟུན་རྣམ་པའི་སྐོར་གཟིགས་བྱེད་པར་ཆབ་སྲིད་ཐད་སྟངས་འཛིན་བྱེད་པ་དང་ཞིབ་ཕྲའི་གནད་དོན་ཤེས་རྟོགས་བྱས་ནས་ཟུར་བལྟས་ལེབ་མཐོང་ཡོང་བ་བྱེད་དགོས། “ཕྱིར་མིག་ལྟ་བའི”ཐད་ཆབ་སྲིད་བསྐྱར་ཞིབ་ཀྱི་ཁྱད་ཆོས་མངོན་གསལ་དོད་པོས་གནད་དོན་རྙིང་པ་བཙལ་འཚོལ་བྱས་ནས་ཆབ་སྲིད་ཀྱི་འགན་འཁྲི་ཤུགས་ཆེར་གཏོང་རྒྱུར་སྐུལ་འདེད་གཏོང་བ་དང་སྐོར་གཟིགས་དག་ཐེར་ལ་དམ་འཛིན་ཡག་པོ་བྱེད་པ་མ་ཟད། གནད་དོན་གསར་པ་ཤེས་རྟོགས་ཐུབ་པ་དང་ཐག་གཅོད་ཐུབ་མེད་པའི་གནད་དོན་སླར་ཡང་ཤེས་རྟོགས་བྱ་རྒྱུར་དེ་བས་སྣང་ཆེན་བྱས་ཏེ“ཤིང”དང“ནགས་ཚལ”ལྟ་བུའི་འབྲེལ་བའི་གནས་སྟངས་དབྱེ་ཞིབ་དང་ཁོང་དུ་ཆུད་པ་བྱ་རྒྱུར་སྣང་ཆེན་བྱེད་པ་དང་། ཏང་ནང་ཁུལ་གྱི་ཆབ་སྲིད་འཚོ་བའི་ཐད་གནས་པའི་མངོན་གསལ་དོད་པའི་གནད་དོན་ཤེས་རྟོགས་གཏིང་ཟབ་བྱས་ཏེ་ཆབ་སྲིད་ཀྱི་ལངས་ཕྱོགས་དང་། ཆབ་སྲིད་ཀྱི་སྒྲིག་ལམ། ཆབ་སྲིད་ཀྱི་འགན་འཁྲི་ཁུར་ཐུབ་པ་བཅས་ལ་གཙོ་གནད་ཐོག་དོ་ཁུར་བྱས་ཏེ་ཆབ་སྲིད་ཀྱི་སྒྲིག་ལམ་དང་ཆབ་སྲིད་ཀྱི་སྒྲིག་ཁྲིམས་ལག་བསྟར་གྱི་གནས་ཚུལ་ལ་ཞིབ་བཤེར་བྱ་ཤུགས་ཆེ་རུ་བཏང་ནས་གནད་དོན་ཤེས་རྟོགས་ཧུར་ཐག་ཐུབ་པ་དང་མི་དང་། གནད་དོན། ཞིབ་ཆ་བཅས་ཤེས་རྟོགས་ཐུབ་པ་བྱས་ནས་སྟབས་ལེགས་ཀྱི་བསམ་བློ་ལྡན་མཁན་ཚོས་རྟག་ཏུ་ཟིལ་གནོན་གྱི་རྣམ་པ་ཤེས་རྟོགས་ཐུབ་པ་བྱེད་དགོས།
བཞི་ནི་སྐོར་གཟིགས་ནུས་པ་ཟམ་མི་ཆད་པར་ཆེ་རུ་གཏོང་དགོས། སྐོར་གཟིགས་དང་སྐོར་བཤེར་བྱེད་མཁན་ལས་བྱེད་པ་ཚོས་ཆབ་སྲིད་ཀྱི་བྱང་ཚད་དང་སྲིད་ཇུས་ཀྱི་རིགས་པའི་གཞུང་ལུགས་ཀྱི་ཆུ་ཚད་མཐོ་རུ་གཏོང་བ་ནི་ཆབ་སྲིད་ཀྱི་སྐོར་གཟིགས་བྱེད་ཟབ་ཏུ་གཏོང་བའི་སྔོན་འགྲོའི་ཆ་རྐྱེན་དང་རྨང་གཞི་ཞིག་རེད། མི་གཞན་གྱི་ཆབ་སྲིད་གནས་བབ་ལ་ཞིབ་བཤེར་བྱས་ཚེ་རང་ཉིད་ཀྱི་ཆབ་སྲིད་གནས་བབ་མཐོ་རུ་འགྲོ་ཐུབ་པ་མ་ཟད། བསམ་བློའི་གོ་རྟོགས་དང་ཆབ་སྲིད་ཀྱི་ཆུ་ཚད་མཐོ་ཚད་ངེས་ཅན་ཞིག་ཏུ་སླེབས་ནས་གླེང་མོལ་བྱེད་སྐབས་གནད་ལ་འཁེལ་བ་ཞིག་བྱེད་ཐུབ་པ་དང་། གནད་དོན་སྐད་ཆ་འདྲི་སྐབས་གནད་ལ་འཁེལ་ཐུབ་པ། དབྱེ་ཞིབ་མཐིལ་རྟོགས་པ་ཞིག་བྱེད་ཐུབ་པ། ཆབ་སྲིད་ཀྱི་ལངས་ཕྱོགས་བརྟན་པོ་བསྲུངས་ནས“སློབ་སྦྱོང་གཉིས་དང་ཚད་ལོན་གཅིག”གི་སློབ་སྦྱོང་སློབ་གསོ་རྒྱུན་རྣམ་ཅན་དང་ལམ་ལུགས་ཅན་དང་བསྟུན་ནས་ཕྱོགས་ཡོངས་དང་ཆ་ལག་ཚང་བའི་སྒོ་ནས་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གསུང་བཤད་གལ་ཆེན་རབ་དང་རིམ་པ་དང་ཏང་གི་སྒྲིག་ཡིག་དང་། ཏང་གི་སྒྲིག་ལམ། ཏང་གི་སྒྲིག་ཁྲིམས་བཅས་དང་། ལྷག་པར་དུ་གསར་དུ་བཟོ་བཅོས་བརྒྱབ་པའི་སྲོལ་ཡིག་ལ་སློབ་སྦྱོང་ཡག་པོ་བྱས་ཏེ་རིག་པ་བསྒྲིམས་ནས་སློབ་སྦྱོང་བྱས་ཏེ་སློབ་སྦྱོང་བྱས་ནས་གོ་རྟོགས་བསད་ཐུབ་པ་དང་རིག་པ་བསྒྲིམས་ནས་ལས་དོན་བསྒྲུབས་ཏེ་ལག་ལེན་ལ་མཛུབ་ཁྲིད་ཀྱིས་བསམ་བློ་ཐོངས་བ་དང་། གསལ་པོ་ཤོད་ཐུབ་པ། ལས་དོན་ཡག་པོ་སྒྲུབ་ཐུབ་པ་བཅས་དངོས་འབྲེལ་བྱེད་ཐུབ་པ་བྱས་ནས་བློ་བརྟན་འགྱུར་མེད་ངང་ཆབ་སྲིད་ཀྱི་སྐོར་གཟིགས་བྱེད་ཟབ་ཏུ་བཏང་སྟེ་ཕུལ་བྱུང་གི་གྲུབ་འབྲས་ཐོག་ནས་ཏང་གི་ཚོགས་ཆེན་བཅུ་དགུ་པ་རྒྱལ་ཁའི་ངང་འཚོག་རྒྱུར་བསུ་བ་ཞུ་དགོས།